**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Δεκεμβρίου 2020, ημέρα Τρίτη και ώρα 9.05΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εθνικό Σύστημα Επαγγελματικής Εκπαίδευσης, Κατάρτισης και Δια Βίου Μάθησης, ενσωμάτωση στην ελληνική νομοθεσία της Οδηγίας (ΕΕ) 2018/958 του Ευρωπαϊκού Κοινοβουλίου και του Συμβουλίου της 28ης Ιουνίου 2018 σχετικά με τον έλεγχο αναλογικότητας πριν από τη θέσπιση νέας νομοθετικής κατοχύρωσης των επαγγελμάτων (ΕΕ L 173), κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Γερμανίας για το Ελληνογερμανικό Ίδρυμα Νεολαίας και άλλες διατάξεις». (3η συνεδρίαση)

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Γιαννάκης Στέργιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζέττα, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα, κύριοι συνάδελφοι. Ξεκινά η συνεδρίαση της Επιτροπής μας. Είναι η τρίτη συνεδρίαση, η επί των άρθρων. Πριν, όμως, εισέλθουμε στη συζήτηση επί των άρθρων, έχουμε έναν κατάλογο Βουλευτών ομιλητών, ο οποίος δεν εξαντλήθηκε στην επί της αρχής συζήτηση, οπότε, όπως είχαμε πει, θα ξεκινήσουμε με τους βουλευτές, οι οποίοι θέλησαν να λάβουν το λόγο.

Ενημερώνουμε ότι είναι ήδη συνδεδεμένοι μαζί μας η κυρία Αδάμου, ο κ. Αμανατίδης, ο κ. Σιμόπουλος και οι υπόλοιποι, αν τους δούμε στην οθόνη θα, τους δοθεί ο λόγος.

Διαβάζω τον κατάλογο των Βουλευτών ομιλητών. Είναι ο κ. Μάρκου, η κυρία Αδάμου, ο κ. Αμανατίδης, η κυρία Χρηστίδου, ο κ. Πασχαλίδης, ο κ. Φίλης, ο κ. Σιμόπουλος και μου ζήτησε και η κυρία Μακρή. Οι υπόλοιποι βουλευτές, που θέλετε να πάρετε το λόγο, θα τοποθετηθείτε στο τέλος, μετά την τοποθέτηση επί των άρθρων των Εισηγητών και των Ειδικών Αγορητών, θα εγγραφείτε, για να λάβετε το λόγο. Επίσης, οι βουλευτές, που θέλουν να λάβουν το λόγο, μπορούν σήμερα να μιλήσουν αθροιστικά, δηλαδή, στο χρόνο τους να αθροίσουν τη διάρκεια, που είχαν για την επί της αρχής συζήτηση, με το χρόνο, που έχουν επί των άρθρων.

Τον λόγο έχει η κυρία Αδάμου.

**ΚΩΝΣΤΑΝΤΙΝΑ ΑΔΑΜΟΥ:** Καλημέρα σας. Ευχαριστώ, κύριε Πρόεδρε. Κυρίες και κύριοι συνάδελφοι, καλημέρα σας. Ήθελα να κάνω χρήση τόσο του αρχικού μου χρόνου, ως ομιλήτρια επί του νομοσχεδίου όσο και του χρόνου που δικαιούμαι, για την τοποθέτησή μου επί των άρθρων.

 Καλούμαστε να τοποθετηθούμε για ακόμη ένα νομοσχέδιο του Υπουργείου Παιδείας και Θρησκευμάτων, που αντί να επιχειρεί να λύσει τα προβλήματα, που παρουσιάζει το δημόσιο εκπαιδευτικό μας σύστημα, φαίνεται ότι τα παγιώνει και τα επαυξάνει, εν μέσω μιας περιόδου, όπου οι εκπαιδευτικοί όλης της χώρας αγκομαχούν, για να παρέχουν εκπαίδευση στους μαθητές όλων των βαθμίδων, λόγω του δυσλειτουργικού συστήματος τηλεκπαίδευσης και την ώρα, που υπάρχουν ακόμη και σήμερα μαθητές, που προσπαθούν να λάβουν γνώση από το ένα και μοναδικό, πολλές φορές, κινητό smartphone της οικογένειας. Εμείς καλούμαστε, σήμερα, να αποφασίσουμε για μεταρρυθμίσεις του εκπαιδευτικού συστήματος, χωρίς πρώτα να έχουν γίνει προσπάθειες διορθώσεων των κακών νομοθετημάτων του Υπουργείου Παιδείας και σας ρωτώ, κυρία Υπουργέ. Σε τι ενέργειες έχετε προβεί για τους μαθητές, που δεν έχουν δυνατότητα αγοράς νέου εξοπλισμού, ώστε να παρακολουθούν απρόσκοπτα την τηλεκπαίδευση; Επίσης, κυρία Υπουργέ, πώς προβαίνετε σε νέες μεταρρυθμίσεις, όταν το 93% των εκπαιδευτικών δεν παρέστησαν, καν, στην ψηφοφορία για τα υπηρεσιακά συμβούλια των εκπαιδευτικών πρωτοβάθμιας και δευτεροβάθμιας εκπαίδευσης, γυρνώντας ουσιαστικά την πλάτη τους στις πολιτικές σας; Σκεφτείτε το, είναι το 93% των εκπαιδευτικών.

 Με τις φετινές νομοθετικές παρεμβάσεις του Υπουργείου Παιδείας, έχουν γίνει απόλυτα σαφείς οι προθέσεις, για στρατηγική υποβάθμιση των δημόσιων σχολείων προς τέρψη των οποιασδήποτε μορφής ιδιωτικών συμφερόντων, μέσω της επιβολής αναχρονιστικών ξεπερασμένων εκπαιδευτικών μοντέλων στη δημόσια εκπαίδευση.

Έτσι, λοιπόν, δεν περιμέναμε να επιδείξει το Υπουργείο καλύτερη διαγωγή, θα λέγαμε, στο παρόν νομοσχέδιο, που αφορά στην τεχνική εκπαίδευση.

Κυρίες και κύριοι συνάδελφοι, είναι σαφές ότι με την περαιτέρω συρρίκνωση των δαπανών στην παιδεία και ιδιαίτερα, με τη μείωση των δαπανών της Γενικής Γραμματείας Επαγγελματικής Εκπαίδευσης και διά βίου μάθησης στον προϋπολογισμό του 2021, κατά 34%, αναπόφευκτα, θα υποχωρήσει η ποιότητα και η αξιοπιστία της επαγγελματικής εκπαίδευσης, στην Ελλάδα.

Με το παρόν νομοσχέδιο, προωθείται η επαγγελματική κατάρτιση ανηλίκων, μέσω των μεταγυμνασιακών βαθμίδων κατάρτισης, οι οποίες και θα κατατάσσονται, πλέον, στο επίπεδο 3 του εθνικού πλαισίου προσόντων. Όμως, στο επίπεδο 3 συμπαρασύρονται αναδρομικά και χιλιάδες απόφοιτοι των επαγγελματικών σχολών μαθητείας του ΟΑΕΔ, που μέχρι σήμερα, κατατάσσονταν στο επίπεδο 4 του εθνικού πλαισίου προσόντων, γεγονός που, δικαίως, έχει προκαλέσει σημαντικές αντιδράσεις.

Οι σχολές επαγγελματικής κατάρτισης (ΣΕΚ) και οι πραγματικές σχολές του ΟΑΕΔ δεν θα περιλαμβάνουν καμία σφαιρική και πολύπλευρη γνώση, ούτε θα προσφέρουν καμία αξιόλογη τεχνολογική εμβάθυνση ή θα έχουν παιδαγωγικό χαρακτήρα. Και όλα αυτά, την ίδια στιγμή που η CEDEFOP, το Ευρωπαϊκό Κέντρο Ανάπτυξη Επαγγελματικής Κατάρτισης, αξιολογεί τις σχολές του ΟΑΕΔ, ως πρότυπες και παράδειγμα για άλλους τομείς.

Επιπλέον, με τα άρθρα 9 έως 11 του παρόντος νομοσχεδίου, που αφορούν στη μεταγυμνασιακή κατάρτιση, η οποία ας σημειωθεί ότι πατάει στα πρότυπα του γερμανικού μοντέλου, δημιουργείται ταξικός διαχωρισμός, μεταξύ των μαθητών και μαθητριών, γιατί θα υπάρχουν αυτοί, που θα οδηγούνται - συνήθως από ανάγκη - στις σχολές κατάρτισης και δεν θα μπορούν να ολοκληρώσουν μια ολόπλευρη εκπαίδευση, με αποτέλεσμα να μην λαμβάνουν τα πολύτιμα εφόδια, ώστε, αν χρειαστεί αργότερα, να αλλάξουν κατεύθυνση, να μην μπορούν να το κάνουν κι έτσι εγκλωβίζονται σε αυτό.

Θα πρέπει, επίσης, να καταλάβει το Υπουργείο, ότι πρόσφατα ο γερμανικός σύλλογος εκπαιδευτικών άρχισε να αναθεωρεί το μοντέλο αυτό, καθώς κατανόησε ότι η πρώιμη κατάρτιση - στις περισσότερες περιπτώσεις - οδηγεί σε αναλφαβητισμό.

Θα ήθελα, λοιπόν, να επισημάνω, ότι οι σχολές επαγγελματικής κατάρτισης (ΣΕΚ) δεν αποτελούν ένα νέο θεσμό. Είχαν θεσμοθετηθεί, με το νόμο 4186/13, ξεκίνησαν να λειτουργούν, τον Οκτώβριο του 2014 και καταργήθηκαν το 2016, διότι δεν έτυχαν αποδοχής από την κοινωνία. Για την ακρίβεια, λειτούργησαν μόλις 4 από τις 95 σχολές, που προβλεπόταν να λειτουργήσουν. Τίποτα, στο παρόν νομοσχέδιο, δεν εξασφαλίζει ότι θα καταφέρουν, τώρα, να λειτουργήσουν ορθά και προς όφελος της κοινωνίας.

Επιπλέον, με διάταξη του νομοσχεδίου, οι διευθυντές των σχολών αυτών δεν χρειάζεται να έχουν καμία παιδαγωγική επάρκεια, ακόμη και αν πρόκειται να παρέχουν τις υπηρεσίες τους σε μαθητές 15 ετών, που όλοι καταλαβαίνουμε πόσο αναγκαία είναι η παιδαγωγική κατάρτιση ενός διευθυντή, πάνω στα δεκαπεντάχρονα.

Ο στόχος των επαγγελματικών αυτών σχολών θα είναι η προώθηση των ανηλίκων καταρτιζόμενων στην αγορά εργασίας, αφού καθιερώνεται και η εξάωρη εβδομαδιαία πρακτική άσκηση, χωρίς αμοιβή, εξυπηρετώντας, προφανώς, τις ανάγκες των ιδιωτικών επιχειρήσεων, που θα έχουν στη διάθεσή τους το πλέον φτηνό, ανήλικο εργατικό δυναμικό, ντυμένο με εκπαιδευτικό μανδύα.

Προωθείται, λοιπόν, η άμεση εργασία ανηλίκων. Είναι έτσι; Αν ναι, τότε θα πρέπει σε αυτό να ταχθούμε όλοι κατά.

Βέβαια, παρατήρησα ότι στο άρθρο 12 αναφέρεται ότι ρυθμίζεται ο τρόπος κάλυψης των δαπανών της αμειβόμενης πρακτικής άσκησης και του προγράμματος μάθησης στον εργασιακό χώρο των ΣΕΚ, των Σχολών Επαγγελματικής Κατάρτισης, χωρίς, όμως, να ορίζεται πόση είναι αυτή η αμοιβή.

Θα πρέπει, λοιπόν, να υπάρχει μια μέριμνα τόσο για το προβλεπόμενο ύψος αμοιβής όσο και για τις συνθήκες, έτσι ώστε να αποφευχθούν περιπτώσεις εκμετάλλευσης. Ακόμη και αν έχουν εγκριθεί χρήματα, μέσω ΕΣΠΑ, όπως είπε η κυρία Υπουργός, εχθές, για τη συγκεκριμένη πρακτική, αυτά μπορούν να τελειώσουν σε λίγα χρόνια και έπειτα, η παροχή εργασίας θα είναι άμισθη, εάν δεν προβλεφθεί, τώρα, με το παρόν νομοσχέδιο.

 Επιπροσθέτως, τα προγράμματα σπουδών, πλέον, δεν θα καθορίζονται από το επιστημονικό προσωπικό, αλλά από τους παράγοντες της αγοράς, με αποτέλεσμα να προκαλείται μια τυφλή σύνδεση της αγοράς με την εκπαίδευση και έτσι, η εκπαίδευση παύει πλέον να είναι ευταξία, αλλά μετατρέπεται έτσι σε αξία χρήσης. Πιο συγκεκριμένα: Στην πρόβλεψη για τη σύσταση των δύο κεντρικών οργάνων, των δύο συμβουλίων του ΚΣΕΚ και του ΕΣΠΑΕ, κυρίαρχο ρόλο θα έχουν οι κοινωνικοί εταίροι: ΓΣΕΕ, ΑΔΕΔΥ, ΣΕΒ, ΣΕΤΕ, ΚΕΔΕ και άλλοι, στους οποίους θα παρέχεται η δυνατότητα να καθορίσουν, σε μεγάλο βαθμό, το περιεχόμενο των σπουδών. Θεωρώ, ότι η συμμετοχή των εκπαιδευτικών βάσης στα συμβούλια είναι απαραίτητη και επομένως, θα πρέπει να προβλεφθεί η εκπροσώπησή τους, με κατάλληλη προσθήκη στα άρθρα 5 έως 8.

Σε επιπλέον διατάξεις του νομοσχεδίου, εντοπίζονται τα ακόλουθα θέματα. Με τις ρυθμίσεις των άρθρων 16 έως 21, για τα Πρότυπα Επαγγελματικά Λύκεια, είναι σαφές ότι ξεκινά η εφαρμογή ενός γενικότερου στρατηγικού σχεδιασμού της Κυβέρνησης για πιο δύσκολα δημόσια σχολεία και για αυστηρή και συνεχή αξιολόγηση τον μαθητών, μέσω της Τράπεζας Θεμάτων, χαρακτηριστικά, που τελικά ευνοούν την ιδιωτική εκπαίδευση εις βάρος της δημόσιας. Αντί για τα Πρότυπα Λύκεια, λοιπόν, τα οποία αναπαράγουν ένα στείρο μαθησιακό τρόπο απόλυτης πειθαρχίας, προτείνουμε τα Πειραματικά Λύκεια, τα οποία βοηθούν τους μαθητές να αναπτύξουν τις κοινωνικές δεξιότητες τους, τη δημιουργικότητα τους και την φαντασία τους. Έννοιες απόλυτα απαραίτητες, για τη σωστή ανάπτυξη των μαθητών.

Αναφορικά με τα επόμενα άρθρα. Στην περίπτωση των ΙΕΚ, το νομοσχέδιο, κατ’ ουσία, προωθεί την κατάργηση των δημόσιων ΙΕΚ, αφού όσα έχουν λιγότερους από 250 σπουδαστές, στην Αθήνα και τη Θεσσαλονίκη, ή λιγότερους από 100 σπουδαστές την περιφέρεια, με εξαίρεση μόνο τις παραμεθόριες περιοχές - εδώ, θα ήθελα να επιστήσω την προσοχή σας, μόνο τις παραμεθόριες και όχι τις απομακρυσμένες ή νησιωτικές περιοχές- αυτά, λοιπόν, που έχουν πάνω από 250 Θεσσαλονίκη, Αθήνα και κάτω από 100 στις περιφέρειες, θα κλείσουν. Για το λόγο αυτόν, προτείνουμε στο άρθρο 23, παράγραφο 2, να γίνει σχετική τροποποίηση, με την προσθήκη της φράσης «σε απομακρυσμένες παραμεθόριες και νησιωτικές περιοχές».

 Αυτό το κλείσιμο, λοιπόν, δημόσιων ΙΕΚ δυσκολεύει, σίγουρα, ακόμη περισσότερο, όσους θέλουν να εγγραφούν σε δημόσια ΙΕΚ, αφού μπορούν να προβούν στην εγγραφή και μετά, εν τέλει να μείνουν «ξεκρέμαστοι». Όπως, επίσης, «ξεκρέμαστο» μένει και το ήδη υπάρχον προσωπικό, αφού περιορίζονται οι ειδικότητες και οι κλάδοι των δημοσίων ΙΕΚ. Μοιραία, λοιπόν, η απόφαση θα οδηγήσει τους νέους, πού αλλού; Στην επιλογή των ιδιωτικών ΙΕΚ.

Σχετικά με τα κριτήρια επιλογής των εκπαιδευτικών στα ΙΕΚ, με το άρθρο 30, ρυθμίζονται θέματα, σχετικά με τις προϋποθέσεις, τα κριτήρια επιλογής των εκπαιδευτικών.

Επιπροσθέτως, το Υπουργείο Παιδείας, με το παρόν νομοσχέδιο, παρέχει πλέον τη δυνατότητα να εισέρχονται στην τριτοβάθμια εκπαίδευση οι απόφοιτοι των ΙΕΚ, έπειτα από κατατακτήριες εξετάσεις. Αυτό έχει, ως αποτέλεσμα, να εξισώνονται οι βαθμίδες εκπαίδευσης και κατάρτισης, να δημιουργούνται ακόμα μεγαλύτερες ανισότητες, κυρίως εις βάρος των μαθητών των γενικών λυκείων, που τόσο πολύ κοπιάζουν με τις πανελλήνιες εξετάσεις και θα κοπιάζουν, ακόμη περισσότερο, από δω και στο εξής, με την εφαρμογή του νέου σχετικού νομοθετήματος. Επιπλέον, με την πρόβλεψη αυτή, αξίζει να σημειωθεί η δυνατότητα και ευκαιρία, που δίνεται στους ιδιοκτήτες των ιδιωτικών ΙΕΚ, να μετατρέψουν ουσιαστικά τα ΙΕΚ σε φροντιστήρια, για την είσοδο των σπουδαστών στην τριτοβάθμια εκπαίδευση, θησαυρίζοντας, έτσι και πουλώντας ελπίδες σε πολλούς νέους.

Τέλος, δεν υπάρχει καμία ειδική πρόβλεψη, ώστε να μπορούν να συμμετέχουν άτομα με ειδικές ανάγκες, είτε είναι εκπαιδευτές, είτε είναι εκπαιδευόμενοι, στην επαγγελματική εκπαίδευση και υπάρχει σχετική διαμαρτυρία για την ένταξη της Εθνικής Συνομοσπονδίας Ατόμων με Αναπηρία. Για το λόγο αυτόν, η προσθήκη των αριθμών του καθολικού σχεδιασμού στις αιτήσεις μη διάκρισης, λόγω αναπηρίας, δηλαδή, της παροχής εύλογων προσαρμογών στους εκπαιδευόμενους και εκπαιδευτές με αναπηρία, είναι απολύτως απαραίτητο να ενσωματωθεί στις γενικές αρχές του σχεδίου νόμου.

Στο σημείο αυτό, θα ήθελα να μεταφέρω τις διαμαρτυρίες των φορέων των τελικών συμμετεχόντων στη διαβούλευση, σχετικά με την πρωτοφανή απαγόρευση σχολιασμού επί των συγκεκριμένων άρθρων του νομοσχεδίου, κάτι το οποίο θέτει σοβαρά προσκόμματα στην εξέλιξη του δημοσίου διαλόγου. Η μοναδική στόχευση του Υπουργείου Παιδείας και Θρησκευμάτων, που υπηρετείται από το συγκεκριμένο νομοσχέδιο, είναι η μεταφορά όλο και περισσότερων λειτουργιών κάθε βαθμίδας εκπαίδευσης, σε ιδιωτικά χέρια.

Κυρίες και κύριοι συνάδελφοι, είναι υποχρέωσή μου να τοποθετηθώ τώρα για την Κύρωση της Συμφωνίας μεταξύ Ελλάδας και Γερμανίας, για το Ελληνογερμανικό Ίδρυμα Νεολαίας, για το οποίο δεν άκουσα, στην πρώτη συνεδρίαση της Επιτροπής, να τοποθετούνται οι συνάδελφοί μας. Τυχαίνει να γνωρίζω εξαιρετικά καλά αυτό το θέμα, αφού ήμουν παρούσα στην πρώτη υπογραφή της δήλωσης προθέσεων, στο Προεδρικό Μέγαρο της Γερμανίας, στις 12 Σεπτεμβρίου του 2014, όπου με την παρουσία του Προέδρου της Ελληνικής Δημοκρατίας, κ. Παπούλια και του Προέδρου της Ομοσπονδιακής Δημοκρατίας της Γερμανίας, υπεγράφη δήλωση προθέσεων ιδρύσεως του Ελληνογερμανικού ή Γερμανοελληνικού Ιδρύματος Νεολαίας. Τότε, με δική μου πρωτοβουλία, είχα προτείνει να συμπεριληφθεί, ως σημαντικός όρος, ο αποσυσχετισμός της δράσης του Ιδρύματος με τις διεκδικήσεις της Ελλάδας για τις γερμανικές οφειλές, κατά τη γερμανική κατοχή. Χαιρετίζω τη συμπερίληψη του όρου αυτού στην παρούσα Συμφωνία, αλλά θα πρέπει να αναμένουμε με ιδιαίτερη επιφυλακτικότητα, την απόλυτη εφαρμογή των συμφωνηθέντων από τη γερμανική πλευρά. Διότι, προς το παρόν, δεν έχει δείξει κάτι τέτοιο το Ελληνογερμανικό Ίδρυμα Νεολαίας, αν και είναι υπέρ της αδελφοσύνης των λαών και των διαπολιτισμικών συνεργασιών και ανταλλαγών, προβάλλοντας, κυρίως, την πολιτισμική ποικιλομορφία, που είναι χαρακτηριστικό της γηραιάς μας ηπείρου και οφείλουμε όλοι να προστατεύουμε, αλλά και να προωθούμε. Αν και είμαι, λοιπόν, υπέρ όλων των προαναφερθέντων, θα πρέπει να σας κρούσω τον κώδωνα του κινδύνου, για την Κύρωση της Συμφωνίας του εν λόγω Ιδρύματος.

Ενώ από τη μια πλευρά, η ίδρυση και λειτουργία του Ελληνογερμανικού Ιδρύματος Νεολαίας υπαγορεύεται από το ευρωπαϊκό ιδεώδες και έχει ως αντικείμενο του να εμβαθύνει, υπό το πνεύμα αυτό, τη διαπολιτισμική μάθηση, την αμοιβαία γνωριμία και κατανόηση, όπως επίσης και να υποστηρίζει τη διαφορετικότητα και την ισότητα ευκαιριών μέσω μαθητικών σχολικών ή εξωσχολικών ανταλλαγών, κοινές επισκέψεις και ούτω καθεξής, από την άλλη πλευρά, όμως, οφείλουμε να δούμε τις δράσεις, που έχει ήδη αναλάβει το εν λόγω Ίδρυμα. Διότι θεωρώ, ότι ο χαρακτήρας και ο αντίκτυπος, που έχει ένα ίδρυμα, φαίνεται από τις δράσεις, που αναλαμβάνει.

Περιδιαβαίνοντας, λοιπόν, κάποιος την ιστοσελίδα του Ελληνογερμανικού Ιδρύματος Νεολαίας, αμέσως, μπορεί να διακρίνει τα βασικά πολιτικά και ιδεολογικά μοτίβα, που η συγκεκριμένη πρωτοβουλία ανακινεί, τα οποία, στην πραγματικότητα, πολύ λίγο έχουν να κάνουν με την προσέγγιση των δύο λαών, μέσω της κουλτούρας και του πολιτισμού, όπως θα φανταζόταν κανείς. Αντίθετα από αυτά, στο επίκεντρο του Ιδρύματος βρίσκονται διάφορα ζητήματα, όπως είναι οι εμπειρίες των Ελλήνων νέων, που δούλεψαν ή δουλεύουν, στη Γερμανία, η γερμανική κατοχή και το σύγχρονό της μήνυμα, η παρουσία των προσφύγων στην Ελλάδα και ούτω καθεξής. Αντί να φέρει, λοιπόν, τις δύο κοινωνίες πιο κοντά, όπως ισχυρίζεται και από μηνύματα, που το ίδιο το Ίδρυμα απευθύνει, μέσω της δραστηριότητάς του, φαίνεται ξεκάθαρα, ότι ο σκοπός του είναι να προωθήσει το μοντέλο, που σχεδιάζεται από το Υπουργείο Εξωτερικών της Γερμανίας, με ό,τι αυτό εμπεριέχει στην ατζέντα του.

Χρειάζεται, λοιπόν, προσοχή με τη Κύρωση της εν λόγω Συμφωνίας, η οποία θα πρέπει, σε κάθε περίπτωση, να συνυπογραφεί από τον Υπουργό Εξωτερικών και γι’ αυτό το λόγο, το πιο φρόνιμο από όλα θα ήταν να υπάρξει εκ νέου συζήτηση, για το άρθρο 147, που αφορά στην εν λόγω Κύρωση. Επιπλέον, θα πρέπει να καταστεί ξεκάθαρο, ότι δεν αποτελεί, με κανέναν τρόπο, απάντηση για την ιστορική ευθύνη, που φέρει η Ομοσπονδιακή Δημοκρατία της Γερμανίας, η οποία απορρέει από τα σκοτεινά και πάλι της γερμανικής κατοχής και αφορά στο κατοχικό δάνειο και στην εξαφάνιση σπουδαίων αρχαιολογικών ευρημάτων από την Ελλάδα.

Για το λόγο αυτόν, λοιπόν, εισηγούμαι, να τεθεί εκ νέου, σε ξεχωριστή συζήτηση, η Κύρωση της Συμφωνίας αυτής και μόνο εφόσον η γερμανική πλευρά αναγνωρίσει, με σαφή και επίσημο τρόπο, όλες τις οφειλές προς την Ελλάδα, οι οποίες προκύπτουν από τη διάρκεια της Κατοχής στη πατρίδα μας. Και θα ήθελα, παρακαλώ όλους τους συναδέλφους και τις συναδέλφισσες, να τους κρούσω τον κώδωνα του κινδύνου, να το σκεφτούν, να το μελετήσουν λίγο παραπάνω και να πάει εκ νέου αυτό το άρθρο σε νέο ψήφισμα.

Σας ευχαριστώ πάρα πολύ για την προσοχή σας και την ανοχή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ**: Κύριε Πρόεδρε, κυρία Υπουργέ, κυρίες και κύριοι συνάδελφοι, θεωρώ ότι το συγκεκριμένο νομοσχέδιο, μιλώντας επί της αρχής, είναι ένα ακόμα χτύπημα στην τεχνική και επαγγελματική εκπαίδευση και είναι απέναντι στις κοινωνικές ανάγκες και στα μορφωτικά δικαιώματα των μαθητών.

Καταρχήν, με το νομοσχέδιο αυτό, εξωθείτε μια μεγάλη μερίδα των μαθητών, πολύ πρόωρα, μόλις με την ολοκλήρωση της 9χρονης υποχρεωτικής εκπαίδευσης, σε φθηνά και ευέλικτα προγράμματα κατάρτισης και μαθητείας και στην ανήλικη εργασία, χωρίς μάλιστα δικαιώματα και με επισφαλείς μορφές εργασίας. Θεωρούμε ότι κανένας ανήλικος δεν πρέπει να οδηγείται σε πρακτική άσκηση - μαθητεία, ιδιαίτερα στις συνθήκες, που υπάρχουν σήμερα στη χώρα μας. Είμαστε απέναντι σε αντιεκπαιδευτικές πολιτικές, που, ουσιαστικά, οξύνουν τις ταξικές αντιθέσεις στην εκπαίδευση και δεν έχουν όλα τα παιδιά ισότιμα πρόσβαση στο δημόσιο αγαθό της παιδείας. Υπερασπιζόμαστε τη δημόσια δωρεάν παιδεία, αναβαθμισμένη. Είμαστε ενάντια στην κάθε προσπάθεια, γιατί εδώ γίνεται μια εν μέρει προσπάθεια ιδιωτικοποίησης της εκπαίδευσης και εισβολή της αγοράς, σε κάθε είδους επιχειρηματικά συμφέροντα. Από την άλλη μεριά, έρχεται σε μία περίοδο από την Κυβέρνηση, εν μέσω πανδημίας, με έλλειψη διαλόγου και γι΄ αυτόν το λόγο ζητούμε την απόσυρση, συνολικά, του νομοσχεδίου.

Ωστόσο, κύριε Πρόεδρε, δύο- τρεις σημειώσεις ακόμα, σε σχέση με τα υπηρεσιακά συμβούλια. Η κυρία Υπουργός πρέπει να καταλάβει ότι δεν ψήφισε το 93% των εκπαιδευτικών. Ψήφισε μόνο το 7% και τα άτομα, που βγήκαν, βγήκαν με το 7% των συμμετεχόντων. Δεν καταλαβαίνω το ότι έγιναν οι εκλογές. Ποια περίεργη πολιτική νομιμοποίηση - και νομική θα σας έλεγα εγώ - έχει ένα σώμα, όταν ψηφίζει το 7% και όχι το σύνολο των εκπαιδευτικών; Το 53% των εκπαιδευτικών είναι απέναντι σ’ αυτόν τον τρόπο. Είναι μια περίεργη αντιδημοκρατική αντίληψη, περί της δημοκρατίας. Και νομιμοποιείται, με το άρθρο αυτό, να διορίσει, σαν συμβούλους, τους αναπληρωτές. Τους διορίζει. Αυτοί δεν είναι εκλεγμένοι από το συνδικαλιστικό κίνημα και τους εκπαιδευτικούς. Είναι εκλεγμένοι από το Υπουργείο. Εκτός εάν στο μυαλό του Υπουργείου υπάρχει η κατάργηση της συμμετοχής των αιρετών στα υπηρεσιακά συμβούλια. Να το πει ξεκάθαρα η κυρία Υπουργός.

Νομίζω ότι το πιο λογικό και για την ίδια είναι να κάνει το εξής, που της το προτείνουν και οι δύο ομοσπονδίες, οι οποίες, ως γνωστόν, δεν είναι του ΣΥΡΙΖΑ, ούτε είναι ο Πρόεδρος της ΔΟΕ και τα άλλα στελέχη. Ούτε τα στελέχη σε όλη την εκπαίδευση είναι του ΣΥΡΙΖΑ. Σημαντικό κομμάτι είναι της παράταξης της Νέας Δημοκρατίας. Να ακούσει, λοιπόν, τους εκπαιδευτικούς. Να δώσει παράταση στη λειτουργία των παλαιών υπηρεσιακών συμβούλιων, μέχρι τον Ιούνιο, τουλάχιστον, δηλαδή, 8 μήνες - Νοέμβριο έληγαν, έτσι κι αλλιώς. Να πάει για 8 μήνες και μετά να γίνουν οι εκλογές, σύμφωνα με τον τρόπο, με τον οποίο που έχουν γίνει, μέχρι τώρα. Και παλαιότερα δεν ψήφισαν οι εκπαιδευτικοί μια καθημερινή, ψήφιζαν Σάββατο. Υπάρχει, όμως, σημαντικό ζήτημα λειτουργίας και δημοκρατίας για το πώς γίνονται αυτές οι ψηφοφορίες, πώς συμμετέχουν οι εκπαιδευτικοί κ.λπ.. Και μπορούν να τα λύσουν. Σαν πρώτο βήμα, είναι να αποσύρει το άρθρο, να πάει σε εκλογές, μετά και να έρθει σε διάλογο με τις ομοσπονδίες.

Όσον αφορά στην Κύρωση της Συμφωνίας, θα είμαι πολύ σύντομος. Η Βουλή των Ελλήνων, στις 8 Σεπτεμβρίου 2018, σε ειδική συνεδρίαση για την Κύρωση της Σύμβασης, ψήφισε, με συντριπτική πλειοψηφία, με ένα «παρών» του ΚΚΕ, το οποίο και εκείνο απλώς λέει ότι θέλει να καταδικάσει και να αντιπαλέψει, αγωνιστικά, κάθε απόπειρα αξιοποίησης, δηλαδή, για το μέλλον. Δεν διαφώνησε ουσιαστικά για τη δημιουργία του Ελληνογερμανικού Ιδρύματος ούτε και Χρυσή Αυγή, η οποία ήταν «κατά». Όλα τα Κόμματα, μετά κλάδων βαΐων και επαίνων, ψήφισαν τη Σύμβαση. Στη Σύμβαση αυτή υπήρξαν επισημάνσεις και παρατηρήσεις, σε σχέση με τη λέξη «στερεότυπα», η οποία ήταν στην Εισηγητική Έκθεση, η οποία δεν θα μπορούσε να αλλάξει, όπως, επίσης θα έπρεπε να μπουν μέσα και τα δίκτυα των μαρτυρικών πόλεων και λοιπά. Ένα χρόνο, λοιπόν, υπήρξε η Επιτροπή, η οποία δούλεψε, η οποία έπρεπε, μέχρι το 2019, να φέρει συμφωνία, έτσι ώστε να λειτουργήσει το από δω και μετά ονομασθέν, όχι Ελληνογερμανικό Ίδρυμα Νεολαίας, αλλά Ίδρυμα Νεολαίας, απλώς. Η Σύμβαση αυτή, λοιπόν, ήλθε στις 4 Ιουλίου του 2019. Οι παρατηρήσεις, οι οποίες έγιναν, διαβάζοντας τη Σύμβαση, θεωρώ ότι έχουν μπει και στο άρθρο 1, αλλά και στο δίκτυο των μαρτυρικών πόλεων για όσους την έχουν διαβάσει. Ταυτόχρονα, η σημαντική και ιστορική συνεδρίαση της Βουλής, τον Απρίλιο του 2019, όπου η Βουλή των Ελλήνων, σχεδόν ομόφωνα κάλεσε την Κυβέρνηση να δώσει ρηματική διακοίνωση, για τη διεκδίκηση των οφειλών και πέρασε την απόφαση για τις Γερμανικές Αποζημιώσεις και Οφειλές να γίνει ρηματική διακοίνωση και που έγινε από την Κυβέρνηση του ΣΥΡΙΖΑ, έκανε, τα είδαμε σημαντικά βήματα.

Υπάρχουν θέματα; Υπάρχει μια επιφύλαξη, την οποία την άκουσα και από την κυρία Αδάμου. Θεωρώ, λοιπόν, ότι αυτή τη στιγμή, εφόσον έχουν εκφρασθεί αυτές οι επιφυλάξεις, είναι ένα θετικό βήμα. Η Συμφωνία είναι τελείως διαφορετική από τη Σύμβαση, ωστόσο, εδώ υπάρχουν κάποια ζητήματα. Οι επιφυλάξεις αυτές και ρητά δηλώθηκαν τότε και από τον Υπουργό και περιμένω και από την Υπουργό Παιδείας, τώρα, να κάνει και αυτή τις αντίστοιχες δηλώσεις, να την ακούσουμε.

Οι διεθνείς συμβάσεις συζητούνται, βάσει του άρθρου 112 του Κανονισμού της Βουλής το οποίο, και παρακαλώ κ. Πρόεδρε ρωτήστε τις υπηρεσίες σας, παραπέμπει για την ψήφιση τους στο άρθρο 108. Δηλαδή, πώς; Στην ψήφιση νομοσχεδίων, χωρίς ή με περιορισμένη συζήτηση, γι’ αυτό και γνωρίζετε ότι έρχονται αυτούσιες, δεν επιτρέπονται αλλαγές και στη Βουλή μιλούν μόνο όσοι δηλώσουν επιφύλαξη. Άρα, λοιπόν, η διαδικασία που ακολουθείται, αυτή τη στιγμή, είναι αντικανονική, σύμφωνα με τη Βουλή, θα πρέπει να αποσυρθεί, κατά την άποψή μου, η Κύρωση και να έλθει αυτοτελής.

Δεύτερον, δεν υπάρχει υπογραφή του Υπουργού Εξωτερικών. Τρίτον, θα δώσει τη δυνατότητα σε όλα τα Κόμματα να τοποθετηθούν και να μην υπάρχουν θέματα, τα οποία να έχουν προβλήματα ή κάποιος να έχει κάποια επιφύλαξη με το τι κρύβει πίσω για τις Γερμανικές Οφειλές και τις Αποζημιώσεις. Εδώ, θα μπορούσα να πω μάλιστα, ότι έχει διατάξεις, στις οποίες ορίζεται ότι στο Εποπτικό Συμβούλιο θα υπάρχει μέλος της Εθνικής Επιτροπής για τις Οφειλές, να είναι ένα μέλος από τη νεολαία τους. Είναι ένα εργαλείο η Συμφωνία, το θέμα είναι η Κυβέρνηση τι θα πει. Θα περιμένω να ακούσω και την Υπουργό, έχουμε επιφυλάξεις, γιατί θα πρέπει να έλθει ξεχωριστά, εγώ τουλάχιστον έχω επιφυλάξεις και θα πρέπει να μας πει η Υπουργός. Θα πρέπει να το πάρει πίσω, έτσι ώστε να γίνει μια σε βάθος συζήτηση για την Κύρωση της Συμφωνίας αυτής, πέρα του ότι είναι αντικανονική η ψήφισή της.

Κύριε Πρόεδρε, με αυτά τα λόγια, νομίζω ότι υπερέβην κάποια λεπτά, όμως θα ήθελα να ζητήσω και στην κατ’ άρθρον συζήτηση, για 2 με 3 λεπτά, μια ολιγόλεπτη τοποθέτηση, αφού ακούσω την Υπουργό Παιδείας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εντάξει κύριε Αμανατίδη, εγγραφήκατε και στον κατάλογο για την κατ’ άρθρον συζήτηση, αμέσως μετά τους Εισηγητές και τους Ειδικούς Αγορητές. Το λόγο τώρα έχει ο κ. Μάρκου και θα ήθελα να σας ενημερώσω, εφόσον θα μιλήσετε και επί της αρχής και επί των άρθρων, ότι ο χρόνος σας θα είναι 10 λεπτά.

Ορίστε έχετε το λόγο, κύριε Μάρκου.

**ΚΩΝΣΤΑΝΤΙΝΟΣ ΜΑΡΚΟΥ**: Καλημέρα, σε όλες και όλους. Ξεκινώντας με βάση αυτή τη δυσκολία επικοινωνίας μας και μάλιστα, έχοντας την υποστήριξη ενός επαγγελματικού δικτύου της Βουλής και κάποιων ανθρώπων που, λίγο ή πολύ, έχουν μια εξοικείωση με την τηλεπικοινωνία, προέκυψε και είναι σαφές – δεν ξέρω μόνο στο μυαλό της Υπουργού, αν είναι σαφές – τι δυσκολίες προκύπτουν με τις τηλεδιασκέψεις, την τηλεκπαίδευση και πολύ περισσότερο την τηλε-αξιολόγηση, που έφτασε στο απροχώρητο η κυρία Υπουργός να ζητήσει!

Η εμπειρία μας, αυτές τις τέσσερις μέρες και από άλλες επιτροπές, μιλάνε αυτονόητα για το τι δυσκολίες υπάρχουν. Πρέπει να πάρουμε μία απόφαση, η οποία πρέπει να θέσει «επί τον τύπον των ήλων» το θέμα. Ουσιαστικά, δύο εκπαιδευτικές χρονιές, για την εκπαιδευτική μας κοινότητα έχουν χαθεί. Δεν είναι κακό να το διαπιστώσουμε. Είναι μια αδήριτη πραγματικότητα και θα πρέπει οι όποιες πρωτοβουλίες και από τα συλλογικά όργανα και από τους θεσμικούς φορείς και πολύ περισσότερο από την ηγεσία του Υπουργείου, να το λάβουν υπόψη και να μη θέλουν, απλά, με επικοινωνιακού τύπου επιπόλαιες πρωτοβουλίες, να δείξουν ότι, όχι, δεν έγινε και τίποτα.

Απευθύνομαι, προσωπικά, στην κυρία Υπουργό, που υποθέτω είναι στην Αίθουσα. Στις 7 Ιανουαρίου, θα ανοίξουν τα σχολεία; Πολλοί – όχι εγώ – έγκριτοι επιστήμονες έχουν ήδη διατυπώσει επιφυλάξεις και εγώ ρωτάω, τώρα, μιλώντας, στις 15 Δεκεμβρίου: Κυρία Υπουργέ, προετοιμάζεστε για κείνη την ημερομηνία; Είτε είναι 7 Ιανουαρίου, είτε είναι 17, είτε είναι 27, παίρνετε κάποια πρωτοβουλία, με βάση την εμπειρία τριών μηνών, να βελτιώσετε κάποια πράγματα, όσον αφορά τη διαθεσιμότητα μαθητών, σε αίθουσες, όσον αφορά τη συμμετοχή περισσοτέρων εκπαιδευτικών, οι οποίοι λείπουν, να καταθέσουν τη βοήθειά τους, στην μαθητιώσα νεολαία ή περιμένετε «δειλοί, μοιραίοι και άβουλοι αντάμα, ένα κάποιο θάμα»; Να είμαστε καλά, 7 Ιανουαρίου θα σας το θέσουμε πάλι. Τι κάνατε δύο μήνες, με κλειστά τα σχολεία, με βάση την εμπειρία που αποκτήσατε; Μέχρι τώρα, ξέρω ότι δεν έχετε κάνει τίποτα.

Στο συζητούμενο νομοσχέδιο, είναι γνωστό σε όλους επιγραμματικά ότι δύο είναι οι αντιλήψεις, όσον αφορά στην εκπαιδευτική διαδικασία. Η μία είναι ότι οι μηχανισμοί της αγοράς θέλουν να αξιοποιήσουν τα αγαθά αυτά, σαν προϊόντα οικονομικής συναλλαγής και η δεύτερη είναι ότι οι εκπαιδευτικές ανάγκες προβάλλουν και απαιτούν μια δημόσια πραγματική και δωρεάν παραχώρηση του αγαθού της γνώσης, στην προοπτική μιας παιδείας, για το σύνολο της κοινωνίας. Να συμπληρώσω, γιατί είναι προφανές ότι είμαστε υπέρ της δεύτερης άποψης, ότι αυτή η άποψη έχει και αναπτυξιακή λογική, διότι το σύνολο μιας κοινωνίας και η άνοδος του μορφωτικού της επιπέδου, μακροπρόθεσμα, αναφέρεται και σε λογιστικούς δείκτες, που είναι τόσο προσφιλείς στη νεοφιλελεύθερη διακυβέρνηση. Άρα, λοιπόν, η επαγγελματική εκπαίδευση είναι για ποιον και από ποιον.

Είχε πει, πριν από λίγους μήνες, ο κ. Πρωθυπουργός «έχουμε, όμως και το νέο παιδί στο Περιστέρι, που είναι 20 χρονών και θέλει να πάει σε τεχνική μια σχολή, θέλει να έχει μια καλή επαγγελματική εκπαίδευση, για να βρει αύριο δουλειά, ως ψυκτικός ή να επισκευάζει ανελκυστήρες». Αυτές είναι οι τέσσερις γραμμές, που τόνισαν και το νομοσχέδιο, που έρχεται. Μπορούμε, δηλαδή, το ίδιο το νομοσχέδιο να το εντάξουμε, μέσα σε αυτές τις τέσσερις γραμμές και φέρει την υπογραφή σας, κυρία Υπουργέ. Θέλετε να θεσμοθετήσετε, μέσω της νομοθέτησης, τις πιο ακραίες απόψεις της νεοφιλελεύθερης ιδεολογίας, που εγκαταλείπονται ήδη στις ακραίες χώρες, που εφαρμόζουν την πολιτική σας και έχουν αποδειχθεί οι ανακολουθίες τους.

Δεν τρέφετε αυταπάτες για το τι θέλετε να κάνετε, αυτό μπορούμε να σας το αναγνωρίσουμε, αλλά ούτε και η ελληνική κοινωνία τρέφει αυταπάτες, για τί μπορείτε να την βοηθήσετε. Τα πράγματα είναι απλά. Βγάλτε, τουλάχιστον, μία διάταξη. Σας αρέσει η απλή και η καθαρή λύση, σε κάθε θέμα και πείτε ανά δήμους, στο Περιστέρι π.χ. να έχουμε και να εκπαιδεύουμε ψυκτικούς, στο Αιγάλεω, μπογιατζήδες, στην κάτω Τούμπα οικοδόμους, στην Κοζάνη κροκοκαλλιεργητές, στα Ζαρουχλέικα της Πάτρας υδραυλικούς. Και από την άλλη, να έχουμε στο Δήμο Κηφισιάς τραπεζίτες, στην Εκάλη, επιχειρηματίες, στο Ψυχικό, καθηγητές πανεπιστημίου. Ξέρετε πόσο πρακτικό θα είναι αυτό, ούτως ώστε να υλοποιήσετε το πρόγραμμά σας; Αυτό το ονομάζετε «τάξη»; Μάλλον «ανθρώπινο κρέας», λέγεται.

Με άλλα λόγια, η μόρφωση, όπως την ξέραμε και από την εποχή της νεωτερικότητας δεν συνδεόταν, αναγκαστικά με τη μελλοντική απασχόληση του νέου και της νέας, αλλά με την ολοκλήρωση της προσωπικότητάς του και την απόκτηση γνώσεων. Το «μάθε παιδί μου γράμματα», για σας είναι παρωχημένο. Προφανώς, οι πανεπιστημιακές γνώσεις είναι άχρηστες και μπορεί, καμιά φορά, ξέρετε, να βοηθάει να γίνονται και οι νέοι «αριστεροί».

Τέσσερα είναι τα βασικά αντιδραστικά σημεία του νομοσχεδίου σας. Εν μέσω πανδημίας, με τη Βουλή κλειστή και με μια τέτοια διαδικασία, που ζούμε τώρα, με ελάχιστους βουλευτές, ουσιαστικά, να μπορούν να παρέμβουν, να κινητοποιηθούν οι κοινωνικές ομάδες να αντιδράσουν, αυτό το ξέρετε, γιατί σκοπίμως το κάνετε, επιδίδεστε σε ένα νομοθετικό κρεσέντο, επιβάλλοντας ρυθμίσεις, που αποδιοργανώνουν κρίσιμους τομείς του ελληνικού κράτους.

Το δημόσιο σχολείο δέχεται από σας, κυρία Κεραμέως, άλλη μια επίθεση. Ήδη, από την αυγή της οικονομικής κρίσης, είχε επιχειρηθεί να πάψει η εκπαίδευση να αποτελεί μηχανισμό κοινωνικής εξέλιξης. Έρχεστε, τώρα, εσείς να παγώσετε αυτό το ανοδικό κοινωνικό ασανσέρ, που δίνει τη δυνατότητα σε ομάδες κοινωνικές να εξελιχθούν και να ανελιχθούν από τα χαμηλότερα κοινωνικά στρώματα. Θεσμοθετείται, για πρώτη φορά από τη μεταπολίτευση, η έξοδος των παιδιών από τα γυμνάσια, όταν τα τελειώνουν. Μετατρέπονται οι ανήλικοι, σε χαμηλού επιπέδου εργατικό δυναμικό, μέσα από μια διαδικασία ανασφάλιστης και απλήρωτης ειδίκευσης, χωρίς γενική παιδεία, χωρίς εξέλιξη της προσωπικότητας τους.

Για να σας διευκολύνω, κύριε Πρόεδρε, και να μη χάνω χρόνο, εδώ κάνω και την κριτική στο σχετικό άρθρο, στο οποίο, ακόμα και το ΚΑΝΕΠ της ΓΣΕΕ, η ΓΣΕΕ που δεν είναι ένας θεσμικός οργανισμός φιλικός προς τον ΣΥΡΙΖΑ, το ξέρετε, που λέει ότι «εδώ εγκυμονούν κίνδυνοι άγριας εκμετάλλευσης και άγριας παραμόρφωσης της διαδικασίας». Είναι μια σκληρή αντίληψη, ούτε ο Αρβανιτόπουλος το ΄13 δεν είχε τολμήσει. Το είχε, όμως προαναγγείλει ο Πρωθυπουργός στο Περιστέρι!

Και εδώ που ζούμε σε μια εποχή τεράστιων αλλαγών, όσον αφορά την επιστημονική κατάκτηση, που πρέπει να εμφανιστούν νέοι και πολύ πιο επιμορφωμένοι και ολοκληρωμένοι ώριμοι επιστήμονες, εσείς γυρίζετε πίσω το ρου της ιστορίας, κάτι που απειλεί να σημαδέψει μια γενιά.

Δεύτερον, και εδώ πάλι έρχομαι στο κατ΄ άρθρον, κ. Πρόεδρε, για να σας διευκολύνω. Καταργούνται, ουσιαστικά και κλείνουν τα δημόσια ΙΕΚ. Σας το είπαν τόσοι πολλοί, με τις ρυθμίσεις, που κάνετε, κοντά στο 50% των δημόσιων ΙΕΚ δεν μπορούν να ανταποκριθούν στο πλαφόν και θα καταργηθούν. Ενισχύονται, με αυτόματο τρόπο, τα αγαπημένα σας ιδιωτικά και μάλιστα, με τις εξετάσεις, όπως πολύ καλά τα προανέφερε και η συνάδελφος, νωρίτερα και γίνεται η μεταφορά από το δημόσιο στον ιδιωτικό τομέα και μάλιστα, με τη δυνατότητα, μετά να ανελιχθούν στα Α.Ε.Ι..

Εδώ, υπάρχει και ένα άλλο ενδιαφέρον άρθρο, αλλά δεν θα ήθελα να μπω σε λεπτομέρειες, που μιλάει για τη δυνατότητα του τμήματος της εκπαίδευσης των ιδιωτικών ΙΕΚ, σε ιδιωτικούς φορείς βιομηχανίας. Τεράστια συζήτηση μπορεί να γίνει αυτό.

Τρίτον, και πάλι μπαίνω στο κατ΄ άρθρον εδώ, κύριε Πρόεδρε, για να σας διευκολύνω. Υποβαθμίζονται, ριζικά οι σχολές μαθητείας του ΟΑΕΔ. Ένας θεσμός και ένας οργανισμός, που έχει δουλέψει, έχει αποδώσει, έχει τα προβλήματά του. Οφείλουν να λυθούν. Και εσείς, αντί να μπείτε στον πυρήνα τους του προβλήματος και να δώσετε λύσεις, αυτή τη στιγμή, υποβαθμίζετε τις σχολές μαθητείας και θίγετε και τους σημερινούς πτυχιούχους τους, αλλά και τους εκπαιδευτικούς τους.

Είναι μέσα στο πλαίσιο, στο οποίο η παράδοση της κατάρτισης, που γίνεται στον ιδιωτικό τομέα, δεδομένου ότι στο βάθος υπάρχει το ενάμισι δισεκατομμύριο του Ταμείου Ανάκαμψης και το οποίο, προφανώς, είναι το ουσιαστικό διακύβευμα, το οποίο δεν έχουμε αμφιβολία, με «Σκόιλ ελικίκου» θα δοθούν! Γιατί εκεί είναι πολλά τα λεφτά. Το ζήσαμε και με τα ΚΕΚ, στη δεκαετία του ’90, με αυτές τις διαφθορές.

Τέταρτον, καταργείτε τους αιρετούς εκπροσώπους των εκπαιδευτικών από τα υπηρεσιακά συμβούλια, μετά την πολιτική ήττα, που υποστήκατε. Προσέξτε, ένα βασικό επιχείρημα των οπαδών της τηλεοπτικής συμμετοχής σε ψηφοφορίες, είναι ότι συμμετέχουν μεγαλύτερος αριθμός από αυτούς, που συμμετέχουν, διά ζώσης. Εδώ, λοιπόν, δώσατε αυτή τη δυνατότητα, παρά τις αντιθέσεις της ΔΟΕ και της ΟΛΜΕ, που δημιουργούσε προνομιακό περιβάλλον, για μεγαλύτερη συμμετοχή και η αποχή έφτασε το 93%. Είναι πολιτικό μήνυμα. Και δεν φτάνει αυτό, ακολουθείτε μετά το Σύνδρομο της Κίνας: Όταν κάποιος σε ένα λαγούμι ψάχνει να βρει φως, αντί να καταλάβει ότι πρέπει να γυρίσει πίσω να βρει το φως, από εκεί που ξεκίνησε, προσπαθεί να βγει στην άλλη άκρη του κόσμου, στην Κίνα, να βρει εκεί το φως. Αυτό είναι το σύνδρομο της Κίνας. Έτσι, λοιπόν, εσείς, αφού υπέστητε αυτή την ήττα, αντί να πείτε «Ναι, πάω πίσω, διότι εδώ έχω ένα σαφές πολιτικό μήνυμα», πάτε πιο μπροστά, να βάλετε διορισμένους.

Ξέρετε, με όλο το σεβασμό, είστε μικρή σε ηλικία και δεν σας αρέσει και η ιστορία. το έχετε αποδείξει αυτό. Υπήρξε, λοιπόν, ένας Υπουργός Παιδείας, που λεγόταν Σιφναίος. Κάνει ρίμα με το «Κεραμέως». Αυτός ήταν τελευταίος Υπουργός επί Κυβέρνησης Μαρκεζίνη, ο οποίος ουσιαστικά συνέχιζε αυτό, που εσείς πάτε να κάνετε, τώρα και είχε κάνει τότε η δικτατορία: Διορισμένους στα θεσμικά όργανα της εκπαίδευσης

 Τώρα, λέτε, ότι δεν υπήρξε ποτέ τίποτα, που να υπάρξει πρωτοβουλία του ΣΥΡΙΖΑ, για την επαγγελματική εκπαίδευση. Ξέρετε πολύ καλά, γιατί εδώ συνειδητά λέτε ανακρίβειες, ότι το 2016 και μετά εφαρμόσθηκε το στρατηγικό σχέδιο, για την αναβάθμιση της επαγγελματικής εκπαίδευσης, με τους στόχους της ενίσχυσης του κοινωνικού και ουσιαστικού ρόλου της επαγγελματικής εκπαίδευσης και την αποφυγή πρόωρης εξειδίκευσης και τη διασφάλιση αξιοπρεπών επαγγελματικών διεξόδων. Επαναλειτούργησαν, τότε, όλοι οι τομείς και ειδικότητες, που καταργήθηκαν επί Κυβέρνησης Σαμαρά. Επέστρεψαν 2.500 εκπαιδευτικοί από το καθεστώς διαθεσιμότητας – απόλυσης, που το έθεσαν οι κύριοι Αρβανιτόπουλος και Μητσοτάκης. Τα προγράμματα σπουδών αναμορφώθηκαν, καθώς και κατάλληλες τεχνικές και επαγγελματικές δεξιότητες προστέθηκαν. Στους αποφοίτους των ΕΠΑΛ χορηγείται απολυτήριο γενικού λυκείου και επαγγελματικό πτυχίο ειδικότητας επιπέδου 4. Το σχολικό έτος 2018 – 2019, το πρόγραμμα «Νέα αρχή για τα ΕΠΑΛ» εφαρμόστηκε σε όλα τα ΕΠΑΛ της χώρας. Συνάντησε την αποδοχή, τη στήριξη της εκπαιδευτικής κοινότητας και της αγαπημένης μας Ευρωπαϊκής Ένωσης, η οποία το εξύμνησε. Και, κυρίως, μετά τα ΕΠΑΛ, υπήρξε μια καλύτερη δυνατότητα ένταξης στην αγορά εργασίας, πρόσβαση στην τριτοβάθμια εκπαίδευση, μέσω εξετάσεων, συνέχισης σπουδών στα ΙΕΚ, στην ίδια ή άλλη ειδικότητα και τέλος, φτάσατε, αμέσως, με την ανάληψη των καθηκόντων σας, στην θα την έλεγα πολιτικά αποτρόπαια πράξη, να καταργήσετε τα διετή προγράμματα επαγγελματικών σπουδών των πανεπιστημίων. Οκτώ πανεπιστήμια, μεταξύ αυτών και το Πανεπιστήμιο Πατρών, ήταν έτοιμα να αναλάβουν αυτή τη διετή εκπαίδευση. Ένα πλήρες όραμα, με όποια προβλήματα, το οποίο, εν μια νυκτί, το καταργήσατε, δύο μήνες μετά την ανάληψη της Υπουργίας σας.

Συμφωνώ με τους προλαλήσαντες, την κυρία Αδάμου και τον κύριο Αμανατίδη, όσον αφορά το Ελληνογερμανικό Ινστιτούτο. Πρέπει αυτό το νομοσχέδιο να αποσυρθεί. Μιλάω και ως Καλαβρυτινός, που έχω βιώσει τη μετά την καταστροφή ιστορική πορεία αυτού του θέματος.

 Έχετε τη δυνατότητα να προσφέρετε μια μεγάλη υπηρεσία στην παιδεία. Παραιτηθείτε, σήμερα. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Το λόγο έχει ο κ. Ιωάννης Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ:** Καλημέρα σας. Κύριε Πρόεδρε, κυρία Υπουργέ, με το παρόν σχέδιο νόμου, προσπαθείτε να βάλετε μια τάξη στην αταξία, που επικρατεί, στο τοπίο της μεταγυμνασιακής επαγγελματικής εκπαίδευσης και κατάρτισης, εξαιτίας της σύγχυσης, που υπάρχει, μεταξύ της τυπικής εκπαίδευσης και της άτυπης εκπαίδευσης ή αλλιώς κατάρτισης, αλλά και της μη ύπαρξης του νομοθετικού πλαισίου, που να αντιστοιχεί στους τίτλους σπουδών με τα επίπεδα επαγγελματικών προσόντων.

Επισημαίνω, κυρία Υπουργέ, ότι και στο παρόν σχέδιο νόμου εξακολουθεί να υπάρχει αυτή η σύγχυση, μεταξύ των εννοιών της τυπικής εκπαίδευσης και εφιστώ την προσοχή σας, γιατί είναι κρίμα να υπάρχει αυτή η ατέλεια στο νέο νόμο.

Συγκεκριμένα στο άρθρο 9, παράγραφος 2δ, εντάσσετε, με εμφατικό τρόπο, τις ΕΠΑΣ μαθητείας του ΟΑΕΔ στη δευτεροβάθμια μεταγυμνασιακή επαγγελματική εκπαίδευση, χρησιμοποιώντας τη λέξη «ειδικότερα».

Έρχεστε με το άρθρο 14, παράγραφος 1α και αναγκάζετε τις ΕΠΑΣ μαθητείας ΟΑΕΔ, να ακολουθήσουν τις διαδικασίες κατάρτισης, δηλαδή, στερείτε από τις ΕΠΑΣ μαθητείας ΟΑΕΔ το μέχρι σήμερα δικαίωμά τους να χορηγούν στους αποφοίτους πτυχίο, ύστερα από σχολικές εξετάσεις. Αντί αυτού βρέθηκε ένας αυτοσχεδιασμός, με κακή επινόηση, που λέει, να χορηγούν στους αποφοίτους βεβαιώσεις επαγγελματικής εκπαίδευσης και εφόσον υποστούν εξετάσεις πιστοποίησης, να λαμβάνουν πτυχίο. Μα, οι εξετάσεις πιστοποίησης αποτελούν διαδικασία της κατάρτισης της άτυπης εκπαίδευσης, γιατί; Γιατί δεν είναι στην τυπική εκπαίδευση;

Για τα προγράμματα σπουδών τους από το Ινστιτούτο Εκπαιδευτικής Πολιτικής και αντίστοιχες Υπουργικές Αποφάσεις και ΚΥΑ, που συμφωνούν με τις γνωμοδοτήσεις του Ινστιτούτου Επαγγελματικής Πολιτικής. Το ίδιο, όμως, δεν συμβαίνει και στα επαγγελματικά λύκεια; Εφαρμόζονται κανονικά οι κανόνες της τυπικής εκπαίδευσης και οι απόφοιτοι τους λαμβάνουν πτυχίο, μετά από ενδοσχολικές εξετάσεις. Εδώ παρατηρείται κοινωνική ανισότητα.

Κυρία Υπουργέ, υπάρχει αντιφατικότητα, μεταξύ των άρθρων 9, παράγραφος 2δ, και 14, παράγραφος 1α. Κυρίως, όμως, αυτή η αντιφατικότητα ακυρώνει τον εκάστοτε θεσμικό ρόλο του Υπουργού Παιδείας, ο οποίος, σε ζητήματα τυπικής εκπαίδευσης, όπως ίδρυση σχολών, λειτουργία ειδικοτήτων και έγκριση αναλυτικών προγραμμάτων, προχωρά σε έκδοση Υπουργικής Απόφασης, όταν πρόκειται για εκπαιδευτικές δομές του Υπουργείου Παιδείας και σε έκδοση ΚΥΑ, όταν πρόκειται για εκπαιδευτικές δομές, που εποπτεύονται από άλλο Υπουργείο, πάντα με την γνωμοδότηση του Ινστιτούτου Εκπαιδευτικής Πολιτικής.

Είναι σαφής η διαφορά μεταξύ τυπικής και άτυπης εκπαίδευσης και σε αυτό συνηγορεί η κείμενη νομοθεσία, στο άρθρο 2 του ν.3879/2010, όπου αναφέρεται: «Τυπική εκπαίδευση: η εκπαίδευση, που παρέχεται, στο πλαίσιο του τυπικού εκπαιδευτικού συστήματος και οδηγεί στην απόκτηση πιστοποιητικών αναγνωρισμένων, σε εθνικό επίπεδο από τις δημόσιες αρχές και αποτελεί μέρος της εκπαιδευτικής κλίμακας. Στην τυπική εκπαίδευση εντάσσεται και η γενική εκπαίδευση ενηλίκων. Τυπικό εκπαιδευτικό σύστημα: Το σύστημα της πρωτοβάθμιας, της τριτοβάθμιας και της δευτεροβάθμιας εκπαίδευσης».

Στο νομοσχέδιο, που κατατέθηκε στη Βουλή, αναφέρεται, ότι οι ΕΠΑΣ μαθητείας του ΟΑΕΔ ανήκουν στην τυπική επαγγελματική εκπαίδευση. Ως εκ τούτου, πρέπει να λαμβάνουν αναγνωρισμένο πιστοποιητικό σε εθνικό επίπεδο, πτυχίο ειδικότητας ή απολυτήριο, όπως ορίζει ο ν. 3879/2010, άρθρο 2.

Αντίθετα, το παρόν σχέδιο νόμου, στο άρθρο 42, παράγραφος 1, ορίζει ότι οι απόφοιτοι ΕΠΑΣ μαθητείας ΟΑΕΔ θα αποκτούν βεβαίωση επαγγελματικής εκπαίδευσης. Το άρθρο αυτό αντιβαίνει στο ν. 3879/2010 και πρέπει να διορθωθεί, θα ήθελα να παρακαλέσω. Στο νομοσχέδιο, που κατατέθηκε στη Βουλή, αναφέρεται ότι οι ΕΠΑΣ του ΟΑΕΔ ανήκουν στην τυπική επαγγελματική εκπαίδευση. Ως εκ τούτου, πρέπει να λαμβάνουν, όπως σας είπα, πιστοποιητικό αναγνωρισμένο σε εθνικό επίπεδο. Στο άρθρο 2 του ν. 3879 αναφέρεται ο ορισμός τυπική εκπαίδευση, όπως σας το είπα.

Σχετικά με την εγγραφή των αποφοίτων της ΕΠΑΣ στη Β΄ τάξη των ΕΠΑΛ, στο άρθρο 42, παράγραφος 3, αναφέρεται η δυνατότητα εγγραφής μόνο σε αντίστοιχη ειδικότητα των ΕΠΑΛ. Θα πρέπει να δίνεται το δικαίωμα εγγραφής, ανεξαρτήτως ειδικότητας και, μάλιστα, αφού στην Α΄ τάξη ΕΠΑΛ δεΝ γίνεται καμία επιλογή ειδικότητας.

Στο άρθρο 11, παράγραφος 3, που αναφέρει τα σχετικά με την υπογραφή σύμβασης με τον εργοδότη, θα πρέπει να προστεθούν και οι ΕΠΑΣ Μαθητείας του ΟΑΕΔ, δηλαδή, θα πρέπει να αναφέρεται ότι και στους αποφοίτους ΕΠΑΣ Μαθητείας του ΟΑΕΔ θα υπογράφεται σύμβαση μεταξύ μαθητή και εργοδότη και ότι μπορεί να χρηματοδοτείται από εθνικούς και ενωσιακούς πόρους. Δεν αναφέρεται, όμως, για τις ΕΠΑΣ Μαθητείας του ΟΑΕΔ και είναι σοβαρή παράλειψη και πρέπει να εφαρμοστούν, σύμφωνα με τις αρχές λειτουργίας του θεσμού, γιατί έτσι λειτουργεί ο ΟΑΕΔ.

Στο άρθρο 149 αναφέρεται ότι οι 50 ΕΠΑΣ Μαθητείας του ΟΑΕΔ θα μετατρέπονται σε μαθητές του παρόντος, μετά από έκδοση Κοινής Υπουργικής Απόφασης των Υπουργείων Εργασίας και Παιδείας. Αυτό θα πρέπει να γίνει με ρητή αναφορά στον παρόντα νόμο, χωρίς να απαιτείται έκδοση Κοινής Υπουργικής Απόφασης. Το ίδιο ισχύει και για τα 30 ΙΕΚ του ΟΑΕΔ.

Στο άρθρο 15, παράγραφος 9, αναφέρεται λανθασμένα ότι οι ΕΠΑΣ Μαθητείας του ΟΑΕΔ μπορούν να παρέχουν και επαγγελματική κατάρτιση εξ αποστάσεως. Εδώ πρέπει να αναφέρεται επαγγελματική εκπαίδευση. Έχει παραλειφθεί ότι οι ΕΠΑΣ Μαθητείας ΟΑΕΔ είναι δυνατόν να χρηματοδοτούνται από εθνικούς πόρους. Επίσης, το νομοσχέδιο δεν αναφέρει το ποσό της αμοιβής των μαθητευόμενων, μαθητών των ΕΠΑΣ, που σήμερα είναι το 75% του ωρομισθίου του ανειδίκευτου εργάτη. Πρέπει να αναφέρεται στο νομοσχέδιο η αμοιβή των μαθητευόμενων, όπως γίνεται και στην τάξη Μαθητείας του ΕΠΑΛ. Να αναφέρει, δηλαδή, ότι θα καθορίζεται με απόφαση του Υπουργού Εργασίας.

Στο άρθρο 28, η συμμετοχή σε προγράμματα της Ευρωπαϊκής Ένωσης προβλέπεται μόνο στα ΙΕΚ του Υπουργείου Παιδείας και στα ιδιωτικά και όχι στα ΙΕΚ του ΟΑΕΔ. Πρέπει, λοιπόν, σας παρακαλώ να προστεθούν και τα ΙΕΚ του ΟΑΕΔ.

Ενώ το νομοσχέδιο έρχεται να διορθώσει στρεβλώσεις του παρελθόντος, που έχουν να κάνουν με την απόσταση εκπαίδευσης - κατάρτισης από την αγορά εργασίας - γι’ αυτόν τον λόγο, άλλωστε, εντάσσει τους εκπροσώπους των κοινωνικών εταίρων και της αυτοδιοίκησης στα διάφορα όργανα. Παρόλα αυτά, έχει ισχνή συμμετοχή το καθ’ ύλην αρμόδιο Υπουργείο, σε διάφορα όργανα διακυβέρνησης, δηλαδή του Υπουργείου Εργασίας και του ΟΑΕΔ.

Οι επαγγελματικές σχολές του ΟΑΕΔ, τις οποίες είχα την τιμή να υπηρετήσω, για 35 χρόνια, ως εκπαιδευτικός και ως Διευθυντής, τα τελευταία 20 χρόνια, είναι το δεύτερο σπίτι μου. Λειτουργούν από το 1954, συνεχώς και αδιαλείπτως, προσφέροντας τα μέγιστα στις τοπικές οικονομίες και κατ’ επέκταση, στην εθνική οικονομία, γιατί εφαρμόζουν, με μεγάλη επιτυχία, το δυικό σύστημα εκπαίδευσης, σε πρωινό ωράριο εκπαίδευσης για εργοδότες και απογευματινό ωράριο εκπαίδευσης στα σχολεία. Ταυτόχρονα, το δυικό σύστημα του ΟΑΕΔ έχει χαρακτηριστεί από την Ευρωπαϊκή Ένωση, ως καλή πρακτική και έχει ενταχθεί στο ΕΣΠΑ, απορροφώντας σημαντικά κοινοτικά κονδύλια, προς όφελος της χώρας. Όπως εχθές επεσήμαναν οι φορείς ότι είναι σφάλμα να υποβαθμίζονται οι Σχολές
Μαθητείας του ΟΑΕΔ, πολλοί συνάδελφοι επεσήμαναν, πολλές φορές, για τα 15χρονα, που γίνονται εργάτες στους βιομηχάνους.

Θα ήθελα να παρακαλέσω τους συναδέλφους βουλευτές, όταν καλούν στο σπίτι τους υδραυλικό ή έναν ψυκτικό ή έναν ηλεκτρολόγο ή πάνε στο κομμωτήριο ή στα συνεργεία, καλό είναι να ρωτήσουν, αυτοί που τους εξυπηρετούν, από ποιο σχολείο προέρχονται, ποιο σχολείο έχουν τελειώσει. Οι απόφοιτοι των σχολών μαθητείας του ΟΑΕΔ, με τα πτυχία τους, ανοίγουν δικές τους επιχειρήσεις και προσλαμβάνουν πάλι τους εκπαιδευόμενους μαθητές από τις σχολές μαθητείας και έτσι συνεχίζεται. Θα ήταν σφάλμα να υποβαθμίζονται αυτά τα σχολεία, γιατί σε όλες τις εκπαιδευτικές μεταρρυθμίσεις, από το 1977, με το ν.576 του Γεωργίου Ράλλη και, εν συνεχεία, με τους νόμους 1566 του Απόστολου Κακλαμάνη, 2640/1998, του Γεράσιμου Αρσένη και τον τελευταίο, 3475/2006 της Μαριέττας Γιαννάκου, δηλαδή, 43 χρόνια, συνεπώς, ανήκουν με τα τεχνικά και επαγγελματική λύκεια στην τυπική δευτεροβάθμια επαγγελματική εκπαίδευση και χορηγούν πάντα πτυχία.

Τελειώνοντας, θα ήθελα να παρακαλέσω την κυρία Υπουργό, ήδη, σας έχω ενημερώσει, ότι είναι απαραίτητο να δημιουργηθεί ένα επαγγελματικό λύκειο, στη Θάσο, γιατί όταν τα παιδιά από το γυμνάσιο πηγαίνουν στο λύκειο, λόγω του ότι υπάρχει μόνο γενικό λύκειο, χάνονται γύρω στα 150 παιδιά. Θα ήθελα, λοιπόν, να σας παρακαλέσω να ιδρύσουμε ένα τεχνικό επαγγελματικό λύκειο, στη Θάσο. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εμείς ευχαριστούμε τον κύριο Πασχαλίδη. Κατάλαβα ότι μιλήσατε επί της αρχής και επί των άρθρων.

Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, θα μιλήσω και επί των άρθρων και επί της αρχής, αλλά θα είμαι πολύ σύντομη.

Πριν περάσω στην κατ’ άρθρο τοποθέτηση για το νομοσχέδιο, να πω το προφανές, που έστω και αυτοί οι φορείς, που εκλήθησαν για ένα νομοσχέδιο τόσο σημαντικό και για όσο διάστημα κατάφεραν να μιλήσουν, θεωρώ ότι το είπαν όσο πιο ξεκάθαρα μπορούσαν. Η διαδικασία εξπρές που έχει υιοθετήσει το Υπουργείο και η Κυβέρνηση για σημαντικά νομοσχέδια, είναι ιδιαίτερα προβληματική.

Για ακόμα μια φορά, έχουμε το ίδιο ακριβώς φαινόμενο, το νομοσχέδιο μπήκε στη διαβούλευση, με μια συγκεκριμένη μορφή και ένα εικοσιτετράωρο πριν μπει στην Επιτροπή Μορφωτικών Υποθέσεων, την περασμένη Πέμπτη, δηλαδή, προστέθηκαν άλλα 46 άρθρα, ανάμεσα στα οποία και δύο κυρώσεις.

Κυρίες και κύριοι συνάδελφοι, δεν πιστεύουμε ότι προάγεται έτσι η χρηστή νομοθέτηση και η ουσία της έννοιας της διαβούλευσης. Τηρείτε το τυπικό κομμάτι της διαβούλευσης, προκειμένου να περάσετε, αμέσως μετά στη χρήση της Κοινοβουλευτικής Πλειοψηφίας, ως παραγωγή μηχανισμού νομοσχεδίων, που ο κόσμος θα καταλάβει και θα απορρίψει, όταν είναι πλέον αργά.

Φυσικά, έχετε συγκεκριμένους λόγους, για να φέρετε το συγκεκριμένο νομοσχέδιο όσο πιο αθόρυβα γίνεται, εν μέσω lock down και εν μέσω πανδημίας, γνωρίζοντας όλα αυτά τα προβλήματα, που έχουν αναφέρει οι συνάδελφοι και οι συναδέλφισσες, νωρίτερα, που τα έχουμε βιώσει όλες και όλοι μας, το πόσο δύσκολο είναι να τοποθετηθούν οι βουλευτές και το πόσο δύσκολο είναι συνολικά το έργο της Επιτροπής μας.

Στα πρώτα άρθρα, από το 9 έως το 11, έχουμε τη μεταγυμνασιακή επαγγελματική εκπαίδευση και κατάρτιση επιπέδου 3.

Πρόκειται για τη μαθητεία κοντά σε κάποιο επαγγελματία - όπως γινόταν στο παρελθόν - και αναφερόμαστε σε 15χρονα παιδιά. Το νομοσχέδιο προέβλεπε απλήρωτη και ανασφάλιστη εργασία για 15χρονα και χθες, η Υπουργός το διόρθωσε στο ότι τα 15χρονα θα αμείβονται από το ΕΣΠΑ. Αν έχει την καλοσύνη, η κυρία Υπουργός αργότερα στην παρέμβασή της, ας κάνει την ενημέρωση αυτή πιο σαφή. Ας μας πει για τι ποσό μιλάμε, το μήνα;

Πέρα, όμως, από αυτό, παρά την κρίση, είναι λυπηρή η οπισθοδρόμηση, που ζούμε, εν έτει 2020, να θεσμοθετεί η Πολιτεία την εργασία παιδιών, τα οποία θα έπρεπε να βρίσκονται στο σχολείο και όχι στην εργασία. Όλοι μας - είτε κάνουμε εργασία χειρωνακτική, είτε κάνουμε εργασία πνευματική - χρειαζόμαστε βασικές γνώσεις, που δίνει το λύκειο, ώστε να δρούμε και ως πολίτες και όχι μόνο, ως εργαζόμενοι. Αυτές τις γνώσεις ένα 15χρονο παιδί δεν τις έχει. Τέλος, και οι τεχνικές εργασίες, σήμερα, απαιτούν γνώσεις αγγλικών, γνώσεις ηλεκτρονικών υπολογιστών, τουλάχιστον, που ένα 15χρονο δεν έχει προλάβει να συγκεντρώσει, στο βαθμό που απαιτείται. Αν δεν τις αποκτήσει, αποκλείεται διά βίου σε μία δουλειά αδιέξοδη - και αν όχι αποκλείεται είναι πάρα- πάρα πολύ δύσκολο - να μείνει σε μία δουλειά αδιέξοδη, χωρίς να μπορεί να μετεξελιχθεί σε τίποτα άλλο από βοηθητικό προσωπικό.

Σε αυτή τη διαδικασία εμπλέκονται, βέβαια και ιδιωτικοί φορείς και Κέντρα Επαγγελματικής Κατάρτισης, για τα ΕΠΑΛ, επίσης γίνεται προσπάθεια να τους αφαιρεθούν θεωρητικά μαθήματα υπέρ της πρακτικής.

Για τα ΙΕΚ δρομολογείται η δημιουργία ιδιωτικών ΙΕΚ - κολεγίων, με ταυτόχρονη αποψίλωση των κρατικών ΙΕΚ - καταργούνται τα ΙΕΚ, που έχουν λιγότερους από 200 σπουδαστές, στην Αθήνα, στον Πειραιά, στη Θεσσαλονίκη και 100, στην υπόλοιπη Ελλάδα εκτός παραμεθόριων περιοχών - και με τη διάταξη αυτή, κινδυνεύει να κλείσει περίπου το 40% των δημοσίων ΙΕΚ και να αντικατασταθούν με τα ιδιωτικά, τα καλύτερα εκ των οποίων θα στέλνουν τους αποφοίτους τους, με κατατακτήριες, στα δημόσια ΑΕΙ. Κοινώς, ο κρατικοδίαιτος ιδιωτικός τομέας θα εισπράττει από σπουδαστές δίδακτρα, προκειμένου να τους διοχετεύσει, λίγο πιο εύκολα, σε δημόσια ΑΕΙ. Και αυτό λέγεται ιδιωτική πρωτοβουλία τον καιρό του «σκοιλ ελικικού» ! Ο διευθυντής τους δεν χρειάζεται να είναι εκπαιδευτικός και η εκπαίδευση επαφίεται σε ωρομίσθιους.

Παράλληλα, θεσμοθετείται η τηλεκπαίδευση, σε ολοήμερα προγράμματα μαθημάτων, άρα, η τηλεκπαίδευση εξισώνεται επί της ουσίας με τη διά ζώσης διδασκαλία. Κάτι αυθαίρετο και κάτι, που είναι εκπαιδευτικά τελείως λάθος, όπως υπογράμμισε ο εκπρόσωπος της ΟΛΜΕ, ο κύριος Μπουντουλούλης, χθες στην ακρόαση των φορέων. Στην ίδια λογική, η θεωρητική και η εργαστηριακή κατάρτιση των σπουδαστών των ΙΕΚ θα μπορεί να γίνεται σε φορείς υποδοχής, που εδρεύουν σε κράτη-μέλη της Ευρωπαϊκής Ένωσης, ενώ θα υπάρχουν και ξενόγλωσσα τμήματα. Όπως αντιλαμβάνεται, λοιπόν, εύκολα κανείς, ενώ η δικαιολογία αυτών των πρωτοβουλιών εδράζεται στην προσέλκυση ξένων σπουδαστών, θα καταλήξουμε να εξάγουμε τους δικούς μας σπουδαστές, με επιμόρφωση ή χωρίς επιμόρφωση, μόλις οι υγειονομικές συνθήκες το επιτρέψουν.

Από το άρθρο 91 και μετά, έχουμε και μια καλή εικόνα, για το πώς βλέπει τη συνεργασία το Υπουργείο, με τους εκπαιδευτικούς όλων των βαθμίδων.

Το ΙΕΠ μεταστρέφεται, υιοθετεί λογικές αξιολόγησης, προσωποπαγείς επιλογές, με πελατειακές εξυπηρετήσεις, στα άρθρα 93, 94 παράγραφος 1, 97, παράγραφος 7 και 8. Ενώ, με το άρθρο 114, προβλέπεται η πρόσληψη ωρομισθίων εκπαιδευτικών, βάσει τοπικής εκδήλωσης ενδιαφέροντος. Δεν χρειάζεται να είναι κανείς ειδικός, περί τα εκπαιδευτικά, για να καταλάβει ότι πρόκειται για εξόφθαλμη λαθροχειρία, με τη χειραγώγηση της διαδικασίας, προκειμένου οικείος της εκπαίδευσης να επιλέξει άτομα της επιλογής του.

Τέλος, μετά την πανωλεθρία της ηλεκτρονικής ψηφοφορίας, για τα αιρετά μέλη των υπηρεσιακών συμβουλίων, όπου το 93% δεν προσήλθε καν να ψηφίσει, το λογικό θα ήταν να παραταθούν οι θητείες των υφιστάμενων αιρετών μελών, αλλά όχι! Το Υπουργείο αποφασίζει, με το άρθρο 123, τη μη συμμετοχή των αιρετών εκπροσώπων των εκπαιδευτικών στα υπηρεσιακά συμβούλια, ολωσδιόλου. Αφού, λοιπόν, οι εκπαιδευτικοί τόλμησαν να μην κάνουν αυτό, που ήθελε το Υπουργείο στις εκλογές, το τελευταίο βρήκε άλλο τρόπο να εξουδετερώσει την αντίσταση και όλα αυτά τα προαναφερθέντα είναι μόνο ένα δείγμα ενός ταξικού, αλλά, δυστυχώς, για την ελληνική κοινωνία και τοξικού χαρακτήρα του εν λόγω νομοσχεδίου.

Κυρίες και κύριοι συνάδελφοι, το νομοσχέδιο, που φέρνει, αυτή τη στιγμή, το Υπουργείο, θεωρούμε ότι είναι οπισθοδρομικό. Δεν κομίζει τίποτε το σύγχρονο στην επαγγελματική εκπαίδευση, επειδή την αντιμετωπίζει, ως τρόπο αδειάσματος του ΓΕΛ από μαθητές. Ενισχύει τον κρατικοδίαιτο ιδιωτικό τομέα των ΚΕΚ και των ΙΕΚ, ενώ ζητά από τους πολίτες να πληρώσουν πάλι για χαρτιά, που δεν θα αντιστοιχούν, ουσιαστικά, σε τίποτε ιδιαίτερο στην αγορά εργασίας, καθώς τα ιδρύματα, που δίνουν αυτά τα χαρτιά, ούτε την υποδομή έχουν ούτε την κατάρτιση, για να προσφέρουν κάτι παραπάνω και γι’ αυτό και οδηγούν στα δημόσια ΑΕΙ. Για να μην υπάρχουν παρεξηγήσεις, εμείς ως ΣΥΡΙΖΑ, είμαστε υπέρ της τεχνικής εκπαίδευσης. Εξάλλου, ο θεσμός των ΕΠΑΛ ήταν δημιούργημα του ΣΥΡΙΖΑ, αλλά υπό μία εντελώς διαφορετική οπτική γωνία.

Τέλος, όση επαγγελματική κατάρτιση και να κάνει το Υπουργείο και όσο και αν ρίξει τα μεροκάματα, χωρίς πραγματική επένδυση στην αγορά και σε θέσεις εργασίας, όπως δείχνει και η παράλληλη συζήτηση του προϋπολογισμού, τα αποτελέσματα θα είναι πάλι πενιχρά και το μάρμαρο θα το πληρώνουν οι συμπολίτες μας και οι οικογένειές τους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ**: Θα κάνω μία κατάθεση στα πρακτικά της Επιτροπής, ενός αιτήματος, που κατέθεσα προ ολίγου και στον Πρόεδρο της Βουλής των Ελλήνων, προκειμένου να αποσυρθούν τα άρθρα που αφορούν την Κύρωση της διεθνούς Σύμβασης – το σχετικό άρθρο, που αφορά την Κύρωση της διεθνούς Σύμβασης για την ίδρυση του ελληνογερμανικού ιδρύματος νεολαίας.

Τέσσερα είναι τα σημεία. Το πρώτο είναι ότι υπογράφηκε με υπηρεσιακή κυβέρνηση, με άγνωστο ουσιαστικά υπογράφοντα. Δεύτερον, είναι μια διεθνής σύμβαση και είθισται να έρχεται, ως αυτοτελές νομοσχέδιο, όπως κάθε διεθνής σύμβαση στη Βουλή των Ελλήνων. Το τρίτο σημείο είναι ότι το σχετικό νομοσχέδιο, παρότι έχει μέσα διεθνή σύμβαση, δεν υπογράφεται από τον Υπουργό Εξωτερικών. Το τέταρτο σημείο είναι ότι με το θέμα της ίδρυσης του ελληνογερμανικού ιδρύματος νεολαίας, όπως συζητήθηκε το 2018, κατά την κύρωση των προπαρασκευαστικών ενεργειών, οφείλουμε να συγκρουστούμε, σε συσχέτιση με την εξέλιξη του θέματος της διεκδίκησης των γερμανικών αποζημιώσεων και βεβαίως, στο πνεύμα της οικοδόμησης αμοιβαίας εμπιστοσύνης. Το τελευταίο είναι πολιτικό, όλα τα άλλα είναι νομικά και θεσμικά που αφορούν τη Βουλή.

*Στο σημείο αυτό ο κ. Κεγκέρογλου καταθέτει στα πρακτικά, την σχετική επιστολή.*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ**: Καταρχήν, να πω ότι συμφωνώ με τον κ. Κεγκέρογλου και εμείς την ίδια θέση διατυπώσαμε, ότι πρέπει για λόγους νομικής τάξης, να αποσυρθεί από το σχέδιο νόμου το άρθρο, που αφορά το ελληνογερμανικό ίδρυμα νεολαίας, διότι δεν έχει υπογραφεί από τον Υπουργό Εξωτερικών. Πρόκειται για μια διακρατική συμφωνία και πρέπει να πάει σε ξεχωριστό νομοσχέδιο, όπως γίνεται πάντοτε η έγκριση της διακρατικής συμφωνίας. Επί της ουσίας, έχουμε διατυπώσει την άποψή μας, δεν υπάρχει ουσιαστικό ζήτημα. Όσα ζητήματα, ομόφωνα, η Βουλή των Ελλήνων, με εξαίρεση την Χρυσή Αυγή, είχε διατυπώσει, στην προκαταρκτική συζήτηση για τη Συμφωνία αυτή, περιλαμβάνονται στην τελική συμφωνία.

Αυτό που υπάρχει, όμως και είναι πολύ σοβαρό, είναι το μετά την υπογραφή της Συμφωνίας, που είναι η απάντηση από τη Γερμανία στη ρηματική διακοίνωση της ελληνικής πλευράς και θα παρακαλούσα, γιατί είναι ουσιαστικό στοιχείο του διαλόγου αυτό, όταν επανακατατεθεί για έγκριση από τη Βουλή αυτή η Διακρατική Συμφωνία - ξεχωριστά επαναλαμβάνω, όπως προβλέπει ο Κανονισμός - να έχουμε και μια ενημέρωση από την Υπουργό Παιδείας, ποια είναι η ακριβής απάντηση της γερμανικής πλευράς στη ρηματική διακοίνωση, είναι ουσιαστικό στοιχείο για να καθορίσουμε τη στάση μας.

Σχετικά με το νομοσχέδιο: Χθες, ακούσαμε τους εκπροσώπους των φορέων. Όλοι οι φορείς, οι οποίοι σχετίζονται με την εκπαίδευση, όπως είναι η Ο.Λ.Μ.Ε., όλοι οι φορείς οι οποίοι εκπροσωπούν τους εργαζόμενους και τη μικρομεσαία επιχειρηματικότητα, όπως είναι οι Γ.Σ.Ε.Ε. και Γ.Σ.Ε.Β.Ε.Ε., εξέφρασαν κρίσιμες και κάθετες διαφωνίες για τα ουσιαστικά στοιχεία αυτού του νομοσχεδίου. Η Κυβέρνηση νομοθετεί, με την έγκριση και τη συμφωνία, αν όχι και την υποκίνηση του Συνδέσμου Ελληνικών Βιομηχανιών και του Συνδέσμου, εν μέρει, βεβαίως, του δεύτερου, των μεγαλοξενοδόχων. Είναι άλλη μια, κατά τη γνώμη μας, ένδειξη ταξικής επιλογής, απροκάλυπτα ταξικής επιλογής. Ποια είναι τα βασικά ζητήματα, στα οποία ασκήθηκε κριτική και από την Ο.Λ.Μ.Ε. και από την Γ.Σ.Ε.Ε. και από την Γ.Σ.Ε.Β.Ε.Ε. και από άλλους φορείς, που επαναλαμβάνω, δεν εκπροσωπούν το μεγάλο κεφάλαιο στη χώρα μας; Είναι τα εξής ζητήματα.

Πρώτον, όλοι θέλουμε - και ο ΣΥ.ΡΙΖ.Α. το έκανε πράξη αυτό - να υπάρχει ένα εθνικό σχέδιο, για την ανάπτυξη της επαγγελματικής εκπαίδευσης και κατάρτισης. Επειδή λέγεται ότι, για πρώτη φορά, το κάνει αυτό η Κυβέρνηση, υπενθυμίζω ότι υπάρχει το σχέδιο, που κατέθεσε ο ΣΥ.ΡΙΖ.Α., η Κυβέρνηση από το 2016, το οποίο εγκρίθηκε από την Ευρωπαϊκή Ένωση. Με βάση αυτό το σχέδιο, άρχισε η εκταμίευση κοινοτικών πόρων, για το πρόγραμμα της αναβάθμισης της επαγγελματικής εκπαίδευσης και υπάρχει, όπως θυμάστε και βράβευση της νομοθεσίας και της πρακτικής για τα ΕΠΑ.Λ., το σχέδιο για «Μια Νέα Αρχή στα ΕΠΑ.Λ.» από την Ευρωπαϊκή Επιτροπή. Άρα, αυτά που λέει η Κυβέρνηση, «για πρώτη φορά», είναι επικοινωνιακού χαρακτήρα πομφόλυγες, δεν είναι η ουσία αυτή.

 Προχωρώ, όμως. Πράγματι, η Κυβέρνηση νομοθετεί - αυτή τη στιγμή - και νομοθετεί, κατά τη γνώμη μας, με ένα τρόπο κοινωνικά επικίνδυνο, γιατί; Διότι νομοθετεί και επεκτείνει την εργασία ανηλίκων, ανασφάλιστη, μάλιστα και απλήρωτη, τονίζω «την εργασία ανηλίκων». Τα παιδιά από 15 ετών φεύγουν από τα σχολεία, με βάση το σχέδιο της Κυβέρνησης, δεν συνεχίζουν στα ΕΠΑ.Λ. και πηγαίνουν στην πρώιμη εξειδίκευση. Δεν πληρώνονται, εκεί. Ανακριβώς, η κυρία Υπουργός είπε ότι θα πληρώνονται. Τα 104 εκατομμύρια ΕΣΠΑ, που αναφέρθηκε δεν αφορούν την πρώιμη εξειδίκευση, αφορούν τα Ι.Ε.Κ., κατ’ αρχήν και δεύτερον, το νομοσχέδιο δεν λέει ότι «ρητώς πληρώνονται». Λέει «δύναται να υπάρξουν επιδοτήσεις και λοιπά». Δεν είναι αυτό. Αν θέλουν να πληρώνονται, λέω, θα πρέπει να υπάρξει ρητή αναφορά, όπως συμβαίνει με τη μαθητεία των ΕΠΑ.Λ., που καθόρισε η Κυβέρνηση ΣΥ.ΡΙΖ.Α., αλλά και αυτό δεν είναι σωστό, να είμαι σαφής. Το μείζον είναι η εργασία των ανηλίκων. Είναι δυνατόν, εν έτει 2020, να υιοθετούμε και να επεκτείνουμε την εργασία των ανηλίκων; Αυτό είναι επικίνδυνο φαινόμενο. Δυστυχώς, είναι μια μορφή σκληρής ταξικής μεροληψίας. Βλέπω την απάντηση από την κυρία Υπουργό, «ναι, μα και οι σχολές ΕΠΑ.Σ. του Ο.Α.Ε.Δ. δεν είχαν και αυτές ένα στοιχείο ανήλικης εργασίας;». Βεβαίως, ιστορικά, είχαν και προσπαθήσαμε, ως Κυβέρνηση, σιγά, σιγά να το απαλείψουμε το στοιχείο αυτό και κατορθώσαμε το 80% των φοιτώντων στις σχολές ΕΠΑ.Σ. του Ο.Α.Ε.Δ. να είναι τελειόφοιτοι λυκείων. Ούτε αυτό ήταν αρκετό, όμως, για εμάς. Θελήσαμε και επιδιώξαμε οι σχολές του Ο.Α.Ε.Δ., που είναι χρήσιμες για την επαγγελματική εκπαίδευση, εξειδίκευση και ανάπτυξη της χώρας, να αναβαθμιστούν και να γίνουν πέμπτου επιπέδου, δηλαδή μεταλυκειακές, με δυόμισι έτη φοίτηση και, βεβαίως, με ενήλικες φοιτητές. Αυτά κάναμε εμείς.

 Όταν, λοιπόν, λένε ότι θέλουμε να κλείσουν οι σχολές του ΟΑΕΔ, εδώ εμείς θέλουμε να τις αναβαθμίσουμε στο επίπεδο πέντε, ενήλικες, δυόμισι χρόνια σπουδών.

Σχετικά τώρα – επαναλαμβάνω – με την εργασία ανηλίκων. Είναι κρίσιμο θέμα αυτό. Έχουμε υπογράψει τη Συμφωνία της UNESCO, όπου θεωρεί ότι η ανηλικότητα για την εργασία τελειώνει στα 18. 18 ετών και εμείς τι κάνουμε; Εμείς κατεβάζουμε, διότι για να πας στην ΕΠΑΣ του ΟΑΕΔ, θα έπρεπε να έχεις τελειώσει και την πρώτη λυκείου. Τώρα, για να πας στην πρώιμη εξειδίκευση - που προτείνει το Υπουργείο - πρέπει να έχεις τελειώσει, απλώς, την τρίτη γυμνασίου.

Είναι βαρβαρότητα αυτό. Θα μου πείτε, γιατί; Να διαβάσω ένα απόσπασμα από ένα άρθρο, που με εκφράζει απόλυτα. Θα πω μετά ποιος το έχει γράψει. «Είναι λάθος η αυστηρή σχεδίαση και η εφαρμογή προγραμμάτων εξειδικευμένων τεχνικών γνώσεων και ικανοτήτων σε μικρές ηλικίες των μαθητών. Η ένταξη στην αγορά εργασίας διευκολύνεται, όταν νέος σε ηλικία εκπαιδευόμενος παρακολουθεί προγράμματα τεχνικής επαγγελματικής εκπαίδευσης, που προσφέρουν μια ευρύτητα τεχνολογικής και γενικής εκπαίδευσης και όχι εξειδίκευσης, με τη στενή επαγγελματική έννοια».

Ποιος τα λέει αυτά; Κάποιος συριζαίος; Όχι. Τα λέει, ο δόκτωρ Γεώργιος Βούτσινος, επίτιμος σύμβουλος του Παιδαγωγικού Ινστιτούτου, απαντώντας, τότε, στο νόμο του κυρίου Αρβανιτόπουλου, επικρίνοντας το νόμο του κυρίου Αρβανιτόπουλου. Τώρα, ο κύριος Βούτσινος, είναι ο γενικός γραμματέας, ο συντάκτης του νομοσχεδίου, το οποίο ζητούμε. Πότε είχε δίκιο ο κύριος Βούτσινος; Τότε ή τώρα; Δέχομαι, ότι μπορεί να υπάρξει μια αλλαγή στη θέση ενός ανθρώπου. Πότε, όμως, είχε δίκιο; Είναι κρίσιμο το ερώτημα αυτό.

Κοιτάξτε, δεν είναι δυνατόν στα παιδιά των 15 ετών να αφαιρούμε το δικαίωμα να συνεχίσουν σε ένα κύκλο γενικής εκπαίδευσης. Γενικής εκπαίδευσης, γενικής μόρφωσης, η οποία μόρφωση θα τους δώσει το υπόβαθρο, για να είναι δημοκρατικοί πολίτες, σύγχρονοι και δημοκρατικοί πολίτες.

Δεύτερον, δεν είναι δυνατόν να αφαιρέσουμε από τα παιδιά στα 15 τους χρόνια τη δυνατότητα να έχουν μια στέρεη τεχνολογική εκπαίδευση, πάνω στην οποία να πατήσει μετά η εξειδίκευση και να τα σπρώχνουμε, από τα 15 τους χρόνια, σε μια στενή εξειδίκευση, η οποία θα τα οδηγήσει, σίγουρα, σύντομα και σίγουρα, σε ανεργία και σε αδιέξοδα επαγγελματικά, σε μια οικονομία, η οποία θέλει ευελιξία, θέλει συνεχή επιμόρφωση και για να υπάρξει συνεχής επιμόρφωση, χρειάζεται ένα στέρεο τεχνολογικό υπόβαθρο.

Άρα, λοιπόν, για λόγους, που έχουν να κάνουν με τη συγκρότηση του πολίτη, αλλά και της εκπαίδευσης, το μέτρο το οποίο φέρνει σήμερα η Κυβέρνηση, είναι ένα μέτρο λάθος και ταξικά προσδιορισμένο.

Και κάτι άλλο. Η υποβάθμιση των σχολών του ΟΑΕΔ - είναι τετάρτου επιπέδου σήμερα, εμείς θέλαμε να τα αναβαθμίσουμε σε 5ου - και γίνονται τρίτου. Αναδρομικά, δηλαδή, υποβαθμίζονται τίτλοι σπουδών, που έχουν πάρει άνθρωποι, εδώ και τόσα χρόνια.. Περί αυτού πρόκειται. Και ακόμα χειρότερα – επαναλαμβάνω – και έχει σημασία αυτό. Αυτό το οποίο συμβαίνει, σήμερα, είναι μια μεγάλη, πολύχρονη και θετική εμπειρία, να τη βάζουμε στην πάντα, να την περιθωριοποιούμε.

Άκουσα και τον το ΣΕΤΕ - που κατά τα άλλα συμφωνεί με το νομοσχέδιο - να λένε ότι θέλουν να μην υποβαθμιστούν οι σχολές του ΟΑΕΔ. Και συμφωνώ μαζί τους.

Τώρα, στο νομοσχέδιο, επίσης, μιλούν για τα ΕΠΑΛ. Τα ΕΠΑΛ, όμως, επαναλαμβάνω, μέσα από την πρώιμη εξειδίκευση, υποβαθμίζονται και συρρικνώνονται. Θα έχουμε μείωση του αριθμού των φοιτούντων, θα έχουμε συρρίκνωση των ειδικοτήτων, θα έχουμε λιγότερα παιδιά και λιγότερους καθηγητές διαθέσιμους ξανά. Το ξέρουν καλά οι καθηγητές, συνέβη την εποχή των μνημονίων. Αλλά το σημαντικότερο, που βλέπω εδώ, είναι ότι κατοχυρώνονται τα λεγόμενα «Πρότυπα ΕΠΑΛ». Δηλαδή; Για να μπεις σε αυτά χρειάζεσαι καλό βαθμό από το γυμνάσιο. Δηλαδή; Τι σημαίνει αυτό; Θα είχε μια λογική - όπως είπε και η ΓΕΣΕΕ, όπως είπαν και άλλοι φορείς, όπως και οι προηγούμενοι ομιλητές - εάν είχαμε πειραματικά ΕΠΑΛ, αυτά έχει ανάγκη η χώρα. Τα πειραματικά ΕΠΑΛ και όχι άλλη μια κρισάρα, που να δυσκολεύει τη πρόσβαση των παιδιών στα ΕΠΑΛ και το χειρότερο, να δημιουργεί ταχύτητες ΕΠΑΛ. Πολλές ταχύτητες. Τα πολλά, που κλείνουν υποβαθμισμένα, κλείνουν ειδικότητες, φεύγουν καθηγητές και τα λίγα, που θα πηγαίνουν – υποτίθεται – οι καλοί. Οι καλύτεροι από τους χειρότερους, όπως είναι στη λογική του νομοσχεδίου, από τους χειρότερους του γυμνασίου.

Υπάρχει και άλλο ένα ζήτημα, το οποίο είναι σημαντικό, βέβαια. Σταματώ, όμως, στο θέμα αυτό. Τα ΙΕΚ γίνονται τυπική εκπαίδευση. Θέλει πολλή συζήτηση αυτό. Αυτό, όμως, που κρατάω, είναι ότι το μόνο πρακτικό, που συμβαίνει με τα ΙΕΚ, είναι ότι μπαίνουν δίδακτρα. Δίδακτρα, τα οποία, λέει, θα αποδοθούν, στο τέλος, στους σπουδαστές, όταν τελειώσουν. Μα, έχει να δώσει ο σπουδαστής, για να πάει, στα ΙΕΚ αυτά; Μπαίνουν δίδακτρα στα δημόσια ΙΕΚ ! Στην ουσία, τα εξομοιώνουν με τα Ιδιωτικά ΙΕΚ, άρα, σπρώχνουν ανθρώπους στα ιδιωτικά ΙΕΚ, περί αυτού πρόκειται.

Δεύτερον. Τα ΙΕΚ έχουν τη δυνατότητα, μέσα από κατατακτήριες, λέει το νομοσχέδιο, να βάζουν παιδιά στα πανεπιστήμια. Αυτό είναι θέμα των πανεπιστήμιων, δεν είναι θέμα των ΙΕΚ, για να συνεννοούμαστε. Αλλά ερωτώ: Σήμερα, τι ισχύει; Οι κατατακτήριες ισχύουν μόνο στην ίδια βαθμίδα εκπαίδευσης: από ΤΕΙ σε ΤΕΙ, από Α.Ε.Ι. σε Α.Ε.Ι.. Τώρα, μπαίνουν και από την μεταλυκειακή βαθμίδα στην πανεπιστημιακή βαθμίδα εκπαίδευσης. Τι σημαίνει αυτό; Κολλεγιοποίηση των ΙΕΚ, μια κάμψη του κριτηρίου του επιπέδου της τριτοβάθμιας εκπαίδευσης εις βάρος της τριτοβάθμιας εκπαίδευσης; Ή το πιο απλό; Δίνουμε, απλώς, ένα διαφημιστικό μπόνους στα ιδιωτικά ΙΕΚ, για να λένε ότι «παρέχουμε και αυτό το κριτήριο, ελάτε να γραφτείτε σε εμάς», στα παιδιά. Δηλαδή, έχουμε μια συνεχή προσπάθεια της Κυβέρνησης από την 1η Λυκείου, που καταργεί, ουσιαστικά, την είσοδο στα ΕΠΑΛ, που τη δυσκολεύει, μια διαρκή προσπάθεια της Κυβέρνησης να σπρώξει τα παιδιά στις ιδιωτικές δομές.

Έχουμε, επίσης, τα Κέντρα Διά Βίου Μάθησης, τα οποία χρήζουν μιας μεγαλύτερης προσοχής, αυτό είναι αλήθεια, αλλά δεν σημαίνει ότι πρέπει να καταργηθεί η διάκριση, ανάμεσα στο ποιος φορέας διαπιστώνει την ανάγκη εργασιακών τομέων, συνεπώς, εκπαίδευσης από τη μια πλευρά και ποιος κάνει αυτήν την κατάρτιση από την άλλη. Εδώ, ουσιαστικά, καταργείται ο Επαγγελματικός Σύμβουλος του ΟΑΕΔ - ο οποίος δεν έχει κανένα ρόλο πια - και αυτή η αρμοδιότητα ανατίθεται στα Ιδιωτικά Κέντρα Διά Βίου Μάθησης, τα οποία θα κάνουν και την κατάρτιση μετά. Πρόκειται για σύγκρουση συμφερόντων.

Και το χειρότερο: Γιατί γίνεται αυτό; Υπάρχουν χρήματα, που θα δοθούν για την τεχνική εκπαίδευση, και ορθώς θα δοθούν χρήματα, αλλά πώς θα δοθούν, όμως; Είναι χρήματα από το πακέτο του Ταμείου Ανάκαμψης. Υπολογίζεται ότι θα είναι περίπου 1,5 δισ. €. Βλέποντας το σχέδιο Πισσαρίδη, που αυτή είναι η μήτρα και του νομοσχεδίου, που συζητούμε, είναι προφανές ότι θα έχουμε 1,5 δισ. € κρατικούς πόρους, δημόσιους πόρους-αυτό είναι το Ταμείο Ανάκαμψης - που θα τους νέμονται ιδιωτικοί φορείς. Είναι άλλη μια απόδειξη τι σημαίνει «κρατικοδίαιτος και αεριτζίδικος» καπιταλισμός. Να τον χαίρεστε!

Υπάρχουν και άλλα ζητήματα, σε αυτό το φοβερό νομοσχέδιο, στα οποία θα μπορούσα να αναφερθώ. Το πρώτο είναι στο άρθρο 114. Η δυνατότητα των διευθυντών εκπαίδευσης να κάνουν τοπικές προσλήψεις. Είναι το άκρον άωτον της ρουσφετολογίας και του κομματισμού! Αυτό δεν υφίσταται, ως γενικευμένη δυνατότητα, σήμερα και είναι ανακριβές, λέει η Υπουργός. Αυτό γινόταν μόνο για μια κατηγορία μουσικών, τους Εμπειροτέχνες στα Μουσικά, κυρίως, Σχολεία και μόνο εκεί. Τώρα, καθιερώνεται με την κατά παρέκκλιση της διαδικασίας του ΑΣΕΠ, του Καταλόγου- που έγινε στην δική μας περίοδο- με την ευθύνη του ΑΣΕΠ, ο κατά παρέκκλιση διορισμός.

Αντιλαμβάνεστε τι έχει να γίνει, τι όργιο ρουσφετολογικών διορισμών, εις βάρος των παιδιών, τα οποία είναι στους πίνακες, που έχουν καταρτιστεί, με ευθύνη του ΑΣΕΠ.

 Επίσης, στο άρθρο 123, υπάρχει κάτι, που αφορά την ιστορία των υπηρεσιακών συμβουλίων. Τι να πω, είναι ντροπή. Από τη μια, οι εκπαιδευτικοί έχουν γυρίσει τη πλάτη στο Υπουργείο και αυτό κάνει πως δεν καταλαβαίνει. Το 93% δεν ψήφισαν στις εκλογές των υπηρεσιακών συμβουλίων, διαφωνώντας με τη μεθόδευση της κυρίας Υπουργού και τώρα, η κυρία Υπουργός έρχεται και μας λέει, «θα διορίζω εγώ τους δικούς μου ευνοούμενους στα υπηρεσιακά συμβούλια».

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Όχι εγώ, εγώ κανέναν δεν διορίζω.

**ΝΙΚΟΛΑΟΣ ΦΙΛΗΣ:** Διάβασα πολύ καλά, εσείς, κυρία Υπουργέ, θα το κάνετε, εσείς. Καλά, εντάξει, εσείς θα τα κάνετε όλα. Θα τα πείτε στην Ολομέλεια. Θα μπορούσα να αναφερθώ και σε άλλα ζητήματα.

 Ένα άλλο ζήτημα, είναι αυτό που αφορά το ΙΕΠ, από το άρθρο 91, έως το άρθρο 100. Πρέπει να πω, ότι πρόκειται για μια διατύπωση, η οποία υπονομεύει τον ρόλο του ΙΕΠ, δυστυχώς, καταργεί ή αδρανοποιεί διατάξεις και ρυθμίσεις, που εξασφάλιζαν δημοκρατική εσωτερική λειτουργία, φιλολαϊκή εργασία, ευελιξία και κινητοποίηση του ενδιαφέροντος των συμμετεχόντων. Το σχέδιο νόμου μεταθέτει το ενδιαφέρον της εκπαιδευτικής πολιτικής από την αρχή «ποιότητα και ισότητα», στο δόγμα «επιτήρηση και τιμωρία», στο όνομα της αξιολόγησης των εκπαιδευτικών, προπάντων, υπηρετεί, εμφανώς προσωπικά και πελατειακά συμφέροντα, εντός του ΙΕΠ και φτιάχνει αυταρχικές δομές και αυταρχικές και συγκεντρωτικές διαδικασίες.

Τελειώνω, θα τα πω και στην Ολομέλεια, με το άνοιγμα των σχολείων. Θα ήθελα να ακούσω, πριν αναφερθώ στο θέμα αυτό, κάτι από την κυρία Υπουργό. Τι σκέφτονται; Μην μου απαντήσει εμένα «ό,τι πουν οι εμπειρογνώμονες», διότι δεν ισχύει αυτό, κάνουν ό,τι θέλουν οι ίδιοι ! Εν πάση περιπτώσει, έστω ότι οι εμπειρογνώμονες λένε, ότι ανοίγουν τα σχολεία, στις 7 του μηνός. Τι σκέφτεται η κυρία Υπουργός; Θα πάμε, όπως κλείσαμε ή θα ληφθούν κάποια μέτρα, επιπλέον; Έστω, ό,τι πουν οι εμπειρογνώμονες, δεν ανοίγουν τα σχολεία στις 7 του μηνός. Τι θα κάνει η κυρία Υπουργός, θα προχωρήσει σε εξετάσεις εικονικές, διαδικτυακές, αμφίβολης αξιοπιστίας, θα εξοντώσει τα παιδιά, τα οποία επί έναν, ενάμιση και δύο μήνες, σήμερα, έχουν τα γνωστά προβλήματα επικοινωνίας, αντικειμενικά και υποκειμενικά, μέσω του συστήματος τηλεκπαίδευσης; Κρίσιμα ζητήματα, στα οποία πρέπει να γίνει μια συζήτηση και να λάβουμε μια απάντηση. Αν δεν μπορεί εδώ η κυρία Υπουργός, στην Ολομέλεια.

Τέλος – και ζητάω συγνώμη και ευχαριστώ για τη κατανόηση, κύριε Πρόεδρε – διάβασα, σήμερα, ότι η Κυβέρνηση υποχωρεί από τη στάση της στο θέμα του ανοίγματος των εκκλησιών τις μέρες των εορτών. Click away, απ’ ό,τι βλέπω, και στο θέμα της εκκλησίας. Λυπούμαι, αλλά είναι ένα μήνυμα χαλάρωσης προς τη κοινωνία, σε μια κρίσιμη στιγμή, στις γιορτές, όπου λέμε, ότι πρέπει να πηγαίνουν οι οικογένειες μόνες τους να κάνουν ρεβεγιόν, ξαφνικά λένε, ότι θα ανοίξουν τις εκκλησίες και θα πηγαίνουν, κάθε μέρα, ένας αριθμός ανθρώπων στις εκκλησίες. Σέβομαι την πίστη και την ανάγκη των ανθρώπων να εκκλησιάζονται. Ξέρουμε, από τα μικρά μας χρόνια, ότι καλύτερη εκκλησία είναι το σπίτι των ανθρώπων. Σε κρίσιμες στιγμές, εκεί καταφεύγουν οι άνθρωποι, στο εικονοστάσι, που έχουν στο σπίτι τους. Είμαστε, σε κρίσιμες στιγμές. Το μήνυμα της ζωής είναι το μήνυμα του Χριστιανισμού, όχι ο θάνατος, η ζωή. Και αυτή η επιμονή να ανοίξουν οι εκκλησίες είναι μια επιμονή, έξω από το μήνυμα του Χριστιανισμού. Δεν κινδυνεύει η πίστη από τον περιορισμό των λατρευτικών συνηθειών, λόγω της οικονομικής κατάστασης, οι πιστοί κινδυνεύουν, όπως σωστά είπε και ο Οικουμενικός Πατριάρχης. Και λυπούμαι για την Κυβέρνηση, για λόγους κομματικούς, το κομματικό της ακροατήριο σκέφτεται, επαναλαμβάνω, για λόγους στενά μικροκομματικούς, παλινωδεί. Και ενώ προχθές μας έλεγε μια σωστή ρύθμιση για το θέμα της εκκλησίας, τώρα κάνει συμβιβασμό με τους ακραίους, στο χώρο της ιεραρχίας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ξέρετε καλά, ότι το έχει ανάγκη ο κόσμος να πάει στην εκκλησία και να προσευχηθεί.

Ευχαριστούμε πολύ, κύριε Φίλη.

Το λόγο έχει η κυρία Μακρή.

 **ΖΩΗ (ΖΕΤΤΑ) ΜΑΚΡΗ**: Θα ήθελα να κάνω μία παρατήρηση, καθώς άκουσα τον κύριο Φίλη, προηγουμένως, που αναφέρθηκε στην εκκλησία. Μου ήρθε στο μυαλό η εικόνα του κυρίου Φίλη στη συνάντηση με τον Αρχιεπίσκοπο και στα παραπολιτικά σχόλια σε απομάκρυνσή του. Ήθελα να πω επίσης ότι από έναν κοινοβουλευτικό, που έχει εμπειρία και έχει επιτελέσει και Υπουργός, περίμενα να μην ξεκινήσει την τοποθέτησή του λέγοντας ότι ………….. πρωτοβουλίες. Κατά τη γνώμη μου, αυτό είναι μια έμμεση, ίσως και μια ευθεία αναγνώριση της φτώχειας και της αδυναμίας ουσιαστικής αντιπαράθεσης, με τη νομοθετική αυτή πρωτοβουλία. Και δεν ξέρω, αν ο ΣΥΡΙΖΑ πήρε πρώτος νομοθετικές πρωτοβουλίες και όλα έγιναν στην δική τους περίοδο. Έχω να καταθέσω την προσωπική μου εμπειρία. Συμμετείχα σε μια διακομματική κοινοβουλευτική αποστολή, η οποία έγινε, πριν ένα χρόνο, πριν αρχίσει η πανδημία, στη Γερμανία. Εκεί διαπίστωσα πόσο μεγάλο και υπαρκτό είναι το κενό στην επαγγελματική εκπαίδευση, πόσο γνωστές ήταν οι αδυναμίες, ακόμη και στους ξένους και πόσο μεγάλη ήταν η ανάγκη της νομοθετικής κάλυψης.

Κυρία Υπουργέ, κυρίες και κύριοι συνάδελφοι, η παγκόσμια οικονομική ύφεση της τελευταίας δεκαετίας, αλλά και η υγειονομική κρίση, που οι μακροχρόνιες διαστάσεις, σε όλα τα επίπεδα, έχουν αρχίσει ήδη να αξιολογούνται, υποχρέωσε τις χώρες και κυρίως την Ευρωπαϊκή Ένωση να επανεκτιμήσουν, να ενισχύσουν και να ισχυροποιήσουν την αποτελεσματικότερη αξιοποίηση του ανθρώπινου δυναμικού τους. Επέκριναν ότι η ενδυνάμωση της παραγωγικότητας, με γνώση, καινοτομία, ιδίως με εξειδικευμένους ανθρώπινους πόρους, αποτελούν τις πλέον βασικές εισροές για την αντιμετώπισή τους. Σε ένα ολοένα και περισσότερο διεθνές δυναμικό, οικονομικό και ανταγωνιστικό περιβάλλον, όπου όλοι προσπαθούν να υιοθετήσουν και να εφαρμόσουν αποτελεσματικότερα πολιτικές και πρακτικές της 4ης βιομηχανικής επανάστασης, αλλά και της σχεδόν πλέον καθολικής χρήσης της πληροφορικής και του διαδικτύου, καθιστώντας την ψηφιακή οικονομία ανερχόμενη δύναμη, οι κοινωνικές και οικονομικές δομές γίνονται περισσότερο ασταθείς.

Η ελληνική κοινωνία, η οποία, κυριολεκτικά, έχει δεινοπαθήσει, σε εξαιρετικά μεγάλο βαθμό, από την οικονομική ύφεση της τελευταίας δεκαετίας, βρίσκεται πλέον στη φάση της ανάκαμψης και πρώτο της μέλημα είναι η επανεκκίνηση, η επαναδιευθέτηση και ανασυγκρότηση της οικονομίας. Βασική προτεραιότητα, που θα δώσει και το στίγμα της νέας πλοήγησης, θα πρέπει να είναι η ανάπτυξη δεξιοτήτων του ανθρώπινου δυναμικού, με εστίαση στον ψηφιακό μετασχηματισμό, ώστε οι επιχειρήσεις και οι οργανισμοί να μπορέσουν να ανταποκριθούν στο άκρως ανταγωνιστικό περιβάλλον. Σ’ αυτή τη διάσταση, άλλωστε προσανατολίζεται η Έκθεση της Επιτροπής Πισσαρίδη, η οποία αναφέρει, ενδεικτικά, ότι χρειάζεται αναβάθμιση του συστήματος κατάρτισης για ανέργους και εργαζόμενους. Η ελληνική αγορά εργασίας χαρακτηρίζεται από χαμηλή παραγωγικότητα και χαμηλή συμμετοχή. Περιθώρια για παρεμβάσεις υπάρχουν και ως προς τα δύο ζητήματα, μέσω της βελτίωσης των δεξιοτήτων του ανθρώπινου εργατικού δυναμικού και η εκπαίδευση πρέπει να είναι ουσιαστική και ανοδική σε συγκεκριμένες δεξιότητες, που μπορούν να πιστοποιηθούν.

Προκειμένου, λοιπόν, να αντιμετωπιστούν καίρια οι προκλήσεις της εποχής και να επιλυθούν, ολικώς, τα σοβαρά κοινωνικά ζητήματα, όπως η νεανική ανεργία, ο κοινωνικός αποκλεισμός και η περιθωριοποίηση, ήρθε η ώρα, με το παρόν σχέδιο νόμου, η πολιτεία να ενσκήψει, επιτέλους, με ιδιαίτερη προσήλωση, σε έναν πυλώνα του εκπαιδευτικούς μας συστήματος, που διαχρονικά, μάλλον, θεωρούνταν ξεχασμένος της εκπαιδευτικής δραστηριότητας. Είναι αυτός της αρχικής επαγγελματικής εκπαίδευσης, της κατάρτισης και της δια βίου μάθησης.

Για πρώτη φορά, το Υπουργείο Παιδείας, με τη συγκεκριμένη νομοθετική πρωτοβουλία, αφουγκραζόμενο τις ανάγκες και τις τάσεις της εποχής, έρχεται να δώσει τέλος στις παθογένειες πολλών ετών, με τρόπο ουσιαστικό, μεθοδικό και συντονισμένο.

Θα πρέπει όλοι μας να συνειδητοποιήσουμε ότι η επαγγελματική εκπαίδευση, στην Ελλάδα, δεν είναι η ύστατη λύση για τους λίγους, όταν αυτοί βρίσκονται σε επαγγελματικά και εκπαιδευτικά αδιέξοδα. Αντίθετα, θα πρέπει να είναι επιλογή για τους πολλούς. Η εναλλακτική και σοβαρή επιλογή, που θα προσφέρει στους νέους μας εξαιρετικές προοπτικές καριέρας, αλλά και ποιοτικές θέσεις εργασίας, που θα τους αποτρέψει από τη δύσκολη και πολλές φορές δυσβάσταχτη επιλογή της μετανάστευσης.

 Για το λόγο αυτόν, το Υπουργείο προχωρά, συντονισμένα και μεθοδικά, στον στρατηγικό σχεδιασμό και την υλοποίηση ενός μεταρρυθμιστικού ολιστικού τρίπτυχου. Την καθιέρωση εθνικού πλαισίου προσόντων, ενός εθνικού συστήματος επαγγελματικής εκπαίδευσης και κατάρτισης, το οποίο αναπτύσσεται στα επίπεδα 3, 4 και 5, κατ’ αντιστοιχία με το ευρωπαϊκό πλαίσιο προσόντων. Με αυτή την ενέργεια, καλύπτεται μια υποχρέωση, που εκκρεμούσε, από το 2011, η ουσιαστική διασύνδεση της αγοράς εργασίας με τις απαιτήσεις της οικονομίας, για συγκεκριμένες ειδικότητες και για τεχνικά επαγγέλματα. Αυτό θα επιτευχθεί, με τη σύσταση ενός συμβουλίου επαγγελματικής εκπαίδευσης και κατάρτισης διετούς θητείας και με τη συμμετοχή των κοινωνικών εταίρων, των εκπροσώπων της αγοράς και των λοιπών εμπλεκόμενων φορέων, καθώς και με την σύσταση συμβουλίων, που θα ανιχνεύουν και θα διαγιγνώσκουν τις ανάγκες της αγοράς εργασίας, θα καθορίζουν τις ειδικότητες των εκπαιδευτικών δομών, τη συνολική αναβάθμιση, ως προς την ποιότητα της παρεχόμενης επαγγελματικής εκπαίδευσης και κατάρτισης, τον επανεκσυγχρονισμό των δομών και των προγραμμάτων σπουδών, την απλοποίηση των διαδικασιών και τη βελτίωση του τρόπου πιστοποίησης. Έτσι, ξεκινώντας από το επίπεδο 3 του εθνικού πλαισίου, ιδρύονται επαγγελματικές σχολές κατάρτισης για αποφοίτους γυμνασίου, για την κάλυψη του επιπέδου του τεχνίτη, κάτι που απουσίαζε από τη χώρα.

Για το επίπεδο 4, προβλέπεται η ίδρυση για πρώτη φορά των επαγγελματικών λυκείων, στα οποία οι μαθητές θα εισάγονται, με βάση το απολυτήριο του γυμνασίου και των επιδόσεών τους, ενώ οι εκπαιδευτικοί θα επιλέγονται και αυτοί, όπως επιλέγονται και στα πρότυπα και πειραματικά σχολεία, με αντίστοιχες διαδικασίες. Τέλος, για το επίπεδο 5, αναδιαρθρώνονται και ενισχύονται τα ΙΕΚ, ενώ αναβαθμίζονται οι δομές παροχής συνεχιζόμενης κατάρτισης των Κέντρων Δια Βίου Μάθησης, με τη θεσμοθέτηση ενός αυστηρού πλαισίου ελέγχων αυστηρών προϋποθέσεων και για την αδειοδότηση και για την λειτουργία τους, με στόχο πάντα τη βελτίωση της ποιότητας των παρεχόμενων υπηρεσιών.

Κυρία Υπουργέ, τους τελευταίους μήνες, εσείς προσωπικά και οι συνεργάτες σας, η Υφυπουργός, η κυρία Ζαχαράκη, οι Γενικοί Γραμματείς, η κυρία Γκίκα, είστε σε έναν αγώνα δρόμου γι’ αυτό σας αξίζουν συγχαρητήρια και έπαινοι. Καταφέρατε να θεσμοθετήσετε μια σειρά σημαντικών, ορθολογικών και καινοτόμων νομοθετικών πρωτοβουλιών, οι οποίες, μέχρι τώρα, απουσίαζαν, για τον εκσυγχρονισμό της παιδείας. Μεταρρυθμίσεις, που ήταν εξαιρετικά υψηλά στις προεκλογικές δεσμεύσεις του Κυριάκου Μητσοτάκη και της Νέας Δημοκρατίας. Είμαι σίγουρη, κυρία Υπουργέ, ότι μόλις ξεκινήσει ο εκσυγχρονισμός των ΙΕΚ, θα εργασθείτε το ίδιο αποτελεσματικά, με τη μεθοδικότητα, που σας διακρίνει, για την ανάπτυξη των οριζοντίων δεξιοτήτων του ανθρώπινου δυναμικού της χώρας. Μια αποστολή δύσκολη και λεπτή, αφού είναι συνυφασμένη με την προσωπικότητα και την ….

*(πρόβλημα ήχου διαδικτυακά)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Μακρή, δεν μπορούμε να σας ακούσουμε, λόγω κακής σύνδεσης. Θα συνεχίσουμε και θα επανέλθουμε σε εσάς, μόλις αποκατασταθεί το πρόβλημα.

Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Κυρία Υπουργέ, θα θυμίσω ότι στις αρχές της θητείας μας η συνήθης κατηγορία, από την πλευρά της Αξιωματικής Αντιπολίτευσης, ήταν ότι νομοθετούσατε, με υπουργικές τροπολογίες. Τώρα, το παράπονό τους είναι ότι υπάρχει ένας καταιγισμός νομοθετικών πρωτοβουλιών, που προφανώς δεν μπορούν να παρακολουθήσουν. Αυτό, ουδόλως, θα πρέπει να μας αποκλίνει από την τακτική μας και κυρίως, από τη συνέπεια, που μας διακρίνει, μεταξύ των προεκλογικών μας δεσμεύσεων και των μετεκλογικών μας πράξεων, όπου υπάρχει απόλυτη ταύτιση και, βεβαίως, προσπαθούμε, διαρκώς και εσείς, κυρίως, στο Υπουργείο Παιδείας, να αναβαθμίσουμε την εκπαιδευτική διαδικασία, στη χώρα μας και να κάνουμε βήματα προς τα εμπρός για την ελληνική κοινωνία. Εδώ, θα ήθελα να σημειώσω την εξαιρετική αύξηση στον προϋπολογισμό κατά 142 εκατ. ευρώ, για την εκπαίδευση, για την παιδεία, την πρόβλεψη πρόσληψης 10.500 εκπαιδευτικών, που θα έλθουν να ενισχύσουν το εκπαιδευτικό μας σύστημα και που αν προστεθούν στις ήδη δρομολογημένες 4.500 θέσεις εκπαιδευτικών, καταλαβαίνετε ότι μιλάμε για έναν πολύ μεγάλο όγκο εκπαιδευτικών, που ήταν απαραίτητος στην εκπαιδευτική διαδικασία.

Σήμερα, συζητάμε ένα νομοσχέδιο για την εκπαίδευση, κυρίως για την τεχνολογική εκπαίδευση και την επαγγελματική κατάρτιση και πώς θα τη βελτιώσουμε, στον 21ο αιώνα, στην εποχή της 4ης βιομηχανικής επανάστασης, ούτως ώστε η εκπαίδευση και η κατάρτιση να αποτελέσει βασικό πυλώνα της αναπτυξιακής μας πολιτικής. Η επαγγελματική εκπαίδευση, η κατάρτιση και η διά βίου μάθηση μπορούν, πραγματικά, να αποτελέσουν εργαλείο αντιμετώπισης της νεανικής ανεργίας, αλλά και του κοινωνικού αποκλεισμού. Μιλάμε για ένα νομοσχέδιο, με 150 άρθρα, που έρχεται να καλύψει κάθε πτυχή του εγχειρήματος αναβάθμισης της επαγγελματικής εκπαίδευσης και της κατάρτισης και θα μου επιτρέψετε να μείνω σε συγκεκριμένα άρθρα, στη σημερινή μου τοποθέτηση. Αύριο, στην τέταρτη συνεδρίαση, θα κάνω μια συνολική τοποθέτηση.

Στο άρθρο 6, όπου συνιστάται σε κάθε περιφέρεια το 11μελές συμβούλιο σύνδεσης με την παραγωγή και την αγορά εργασίας, όπου πραγματικά συμμετέχουν όλοι οι κοινωνικοί εταίροι, θεωρώ ότι θέση σε αυτό το συμβούλιο θα πρέπει να έχει και η ΟΛΜΕ, ο συνδικαλιστικός φορέας των εκπαιδευτικών, δεδομένου ότι μιλάμε για την εκπαίδευση και τη διασύνδεση της επαγγελματικής εκπαίδευσης και της κατάρτισης με την αγορά. Όλοι αυτοί οι τοπικοί εταίροι ανιχνεύουν και θα κάνουν διάγνωση των αναγκών, που έχει κάθε τοπική κοινωνία, διότι, προφανώς, υπάρχουν διαφοροποιήσεις, από τόπο σε τόπο, ανάλογα με την παραγωγική διαδικασία, με την αναπτυξιακή προοπτική και έτσι, θα υπάρχει μια σαφής διασύνδεση της επαγγελματικής εκπαίδευσης και της κατάρτισης, με την τοπική αγορά εργασίας. Εδώ, βέβαια, θα έλεγα, κυρία Υπουργέ, σε τακτά χρονικά διαστήματα, περιοδικά, να υπάρχει και αξιολόγηση των τμημάτων, που ιδρύονται σε κάθε περιφέρεια και στο κατά πόσο, μέσα από αυτά τα τμήματα, έχουν υπάρξει νέες θέσεις εργασίας, στην αγορά και στην παραγωγική διαδικασία.

Στα άρθρα 9 και 15, γίνεται μια σαφής διάκριση, ανάμεσα στις επαγγελματικές σχολές κατάρτισης και στις επαγγελματικές σχολές μαθητείας και, βεβαίως, εκεί έχουμε τη βεβαίωση επαγγελματικής κατάρτισης, για τις επαγγελματικές σχολές κατάρτισης και την βεβαίωση επαγγελματικής εκπαίδευσης, για τους αποφοίτους των επαγγελματικών σχολών μαθητείας. Θεωρούμε ότι είναι μια σημαντική εξέλιξη η ίδρυση πρότυπων επαγγελματικών λυκείων. Είναι μια καινοτομία, η οποία έρχεται, ως συνέχεια των πρότυπων σχολείων στη γενική εκπαίδευση. Είναι ένα μεταβατικό σχολείο και, ορθώς, προβλέπει το νομοθέτημα ότι το κριτήριο εισαγωγής στα πρότυπα επαγγελματικά λύκεια θα είναι ο βαθμός του απολυτηρίου των μαθητών του γυμνασίου, όπως επίσης και η πρόβλεψη για ιδιαίτερα προσόντα στους εκπαιδευτικούς, που θα διδάσκουν εκεί. Μάλιστα, η πρόβλεψη για φοίτηση για κάθε βδομάδα, όπου θα υπάρξει και πρακτική άσκηση των μαθητών στα ΕΠΑΛ, έρχεται πραγματικά, για να υπάρχει αυτή η διασύνδεση, που λέμε, της αγοράς εργασίας με την εκπαίδευση.

Αναφορικά με τα ΙΕΚ, νομίζω ότι κινούνται στη σωστή κατεύθυνση τα άρθρα 22 έως 34, ενώ η πρόβλεψη, που δίνεται στους αποφοίτους των ΙΕΚ και του μεταλυκειακού έτους στις τάξεις μαθητείας, να έχουν δίπλωμα επαγγελματικής εκπαίδευσης και κατάρτισης επιπέδου 5 και να δίνουν κατατακτήριες εξετάσεις για εισαγωγή στα ΑΕΙ, τις οποίες εξετάσεις, από ό,τι προβλέπεται, θα τις οργανώνουν τα ίδια τα ΑΕΙ, έρχεται να δώσει μία συνέχεια στην εκπαίδευση και αφήνει δρόμους ανοιχτούς για όλους είτε φοιτούν σε ΙΕΚ, είτε σε επαγγελματικά σχολεία, είτε στην κατάρτιση.

Το άρθρο 114, που τόσο πολύ προσπαθεί να το λοιδορήσει η πλευρά της Αντιπολίτευσης, θέλω να επισημάνω ότι είναι μια αναγκαιότητα να υπάρχει δυνατότητα πρόσληψης ωρομίσθιου καθηγητή, στην περίπτωση, που οι αναπληρωτές αρνούνται να πάνε σε δυσπρόσιτα σχολεία. Το λέω αυτό, διότι η πράξη έχει δείξει, σε πάρα πολλές περιπτώσεις, ιδιαίτερα στις ορεινές, δυσπρόσιτες και απομακρυσμένες περιοχές, ότι ενώ οι αναπληρωτές καταλαμβάνουν μια θέση, στη συνέχεια, αρνούνται να την υπηρετήσουν, προφασιζόμενοι διάφορους λόγους. Το αποτέλεσμα είναι, για μεγάλο χρονικό διάστημα ή και για σχεδόν ολόκληρη τη χρονιά, οι μαθητές αυτών των σχολείων να παραμένουν, χωρίς να κάνουν το συγκεκριμένο μάθημα. Άρα, είναι επιβεβλημένο να βρεθεί ένας τρόπος κάλυψης αυτών των κενών και θεωρώ ότι η πρόβλεψη, για πρόσληψη ωρομίσθιου καθηγητή, μέσα από τη δυνατότητα, που δίνεται στον οικείο διευθυντή να εκδώσει τοπική πρόσκληση, κινείται προς τη σωστή κατεύθυνση.

Το άρθρο 133, ορθά προβλέπει και είναι καινοτόμο, πιστεύω, να υπάρχουν υποτροφίες από το Ίδρυμα Κρατικών Υποτροφιών, για τους πτυχιούχους της τριτοβάθμιας εκπαίδευσης, ως βραβεία αριστείας ή για τις μεταπτυχιακές σπουδές ή για μετεκπαίδευση ή για εξειδίκευση. Τέλος, θεωρώ και εγώ ότι το νομοσχέδιο έχει μια ολιστική προσέγγιση. Είναι φιλόδοξο, ανταποκρίνεται στη νέα εποχή, που ζούμε και πιστεύουμε ότι θα καταφέρει να μετατρέψει την επαγγελματική εκπαίδευση σε επιλογή και όχι ανάγκη για τους μαθητές. Σας ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κ. Κωτσό. Επικοινώνησα με την κυρία Μακρή, τελείωσε την τοποθέτησή της. Τον λόγο έχει ο κ. Βερναρδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε. Να ξεκινήσω από το τελευταίο, που είπε ο προηγούμενος συνάδελφος, για να βρεθεί μία λύση για το θέμα των προσλήψεων, όταν οι ωρομίσθιοι αρνούνται κάποιες κατηγορίες.

Κοιτάξτε, να βρει το Υπουργείο μία λύση, αλλά όχι αυτή τη λύση. Και δεν πρέπει να βρει αυτή τη λύση, διότι όπως θα εξηγήσουμε και στην Ολομέλεια και ίσως και αύριο και θα καταθέσουμε, υπάρχουν τρεις νομολογίες στο Υπουργείο του Συμβουλίου της Επικρατείας.

Απορώ γιατί η Υπουργός, η οποία είναι έγκριτη νομικός, κατά τα άλλα, δεν τις έχει υπόψιν της και γιατί η διοίκηση, επίσης δεν της έθεσε υπόψη της αυτές τις αποφάσεις.

Η πρώτη είναι η 527 του 2015, η οποία είναι απόφαση της Ολομέλειας του Συμβουλίου Επικρατείας, που προέβλεπε, αρχικά ότι οι διορισμοί μόνιμων εκπαιδευτικών σε νόμο, που ίσχυε τότε, το 2010, σε ποσοστό 40% από ενιαίους πίνακες αναπληρωτών αντίκειται στις διατάξεις του Συντάγματος, περί ισότητας και αξιοκρατίας. Και έχει ένα ολόκληρο σκεπτικό, βεβαίως, ξεκινώντας από τον διορισμό αναπληρωτών, από παράλληλους πίνακες, δηλαδή για τους αναπληρωτές. Η απόφαση 527 ενισχύθηκε, από την απόφαση 4303, του 2015, επίσης, η οποία επεξέτεινε την προηγούμενη απόφαση και στους αναπληρωτές και στους διορισμούς αναπληρωτών καθηγητών. Και ήρθε, βεβαίως και η απόφαση 1882, πάλι του 2015 και μάλιστα αυτή, υπό την προεδρία της σημερινής Προέδρου της Δημοκρατίας, της κυρίας Σακελλαροπούλου, η οποία επεκτείνει καθολικά πια την πρώτη απόφαση του Συμβουλίου Επικρατείας. Τι λένε αυτές οι αποφάσεις; Ότι δεν μπορούν να υπάρχουν πίνακες επιμέρους ή κατά κλάδο ή κατά εποχικότητα, έξω από τον κεντρικό πίνακα διοριστέων, που συγκροτεί το ΑΣΕΠ.

Άρα, έχουμε, δηλαδή, πρόδηλη αντισυνταγματικότητα και γι΄ αυτόν ακριβώς το λόγο το άρθρο 114 θα πρέπει, προφανώς, να αποσυρθεί, ως έχει. Προσκρούει, δηλαδή, σε υψηλό βαθμό αντισυνταγματικότητας και, βεβαίως, εάν υπάρχει πρόβλημα, πρέπει να βρεθεί ένας άλλος τρόπος να λυθεί αυτό το ζήτημα. Είναι προφανές, ότι αν υπάρχει κάποιο πρόβλημα πρέπει να βρεθεί ένας τρόπος μέσα στη νομιμότητα.

Το θέτω υπόψιν αυτό, για να το συζητήσουμε και στην Ολομέλεια και ίσως αύριο. Λέω ξανά και παρακαλώ την κύρια Υπουργό να απαντήσει, να το διερευνήσει, το 527, του 2015, 4303, του 2015, 1882 του 2015. Τρεις αποφάσεις της Ολομέλειας του Συμβουλίου της Επικρατείας, οι οποίες ορίζουν, ως αντισυνταγματική κάθε συγκρότηση πίνακα, έξω από τον πίνακα διοριστέων του ΑΣΕΠ. Αυτό είναι το ένα θέμα. Όλα τα άλλα θα τα πούμε και στο σύνολο του νομοσχεδίου αύριο και στην Ολομέλεια. Δεν θέλω να σας απασχολήσω άλλο τώρα.

 Μια ερώτηση θέλω να θέσω στην Υπουργό, σε σχέση με αυτά, που ακούστηκαν χθες από τους φορείς. Οι φορείς, χθες και μάλιστα οι εργοδοτικοί φορείς, θυμάμαι χαρακτηριστικά τον εκπρόσωπο της ΓΣΕΒΕΕ ή της Εθνικής Συνομοσπονδίας Ελληνικού Εμπορίου και άλλοι, όμως, ακόμα του Συνδέσμου Τουριστικών Επιχειρήσεων, έθεσαν ένα θέμα, το οποίο είναι αρκετά σοβαρό. Ότι πολλές φορές δεν είναι το πρόβλημα της πλευράς του κράτους, του Υπουργείου Παιδείας, του θεσμικού πλαισίου της επαγγελματικής εκπαίδευσης, αλλά είναι πολλές φορές ένα πρόβλημα της αγοράς, η λειτουργία και η συγκρότηση αυτού του μηχανισμού κινητικότητας, που φτιάχνει η επαγγελματική εκπαίδευση.

Η ερώτησή μου, λοιπόν, είναι η εξής. Ποια είναι τα εργαλεία διερεύνησης των αναγκών της αγοράς και μάλιστα, σε περιφερειακό επίπεδο, που προβλέπονται ή που έχει στο μυαλό του το Υπουργείο, να λαμβάνει υπόψιν σ΄ αυτήν την ευελιξία, την οποία θέλει να συγκροτήσει; Υπάρχουν τέτοια εργαλεία; Θα τα θεσμοθετήσει; Υπάρχουν έτοιμα, ίσως από την αγορά τέτοια εργαλεία διερεύνησης αναγκών; Και, μάλιστα, σε περιφερειακό επίπεδο, ξαναλέω. Γιατί έφερε το παράδειγμα συγκεκριμένων περιφερειακών ενοτήτων όπως π.χ. στις Κυκλάδες, όπου μπορεί να έχουμε ανάγκες τουριστικών επαγγελμάτων ή στην Κοζάνη, που μπορεί να έχουμε ανάγκες τοπικών προϊόντων. Για όλα αυτά, υπάρχει κάποιος μηχανισμός διερεύνησης; Θα ήθελα, πολύ καλόπιστα και πολύ επί της ουσίας, την εκτίμηση ή την πολιτική, που έχει το Υπουργείο μας, για αυτά τα δύο ζητήματα. Για τα υπόλοιπα επιφυλάσσομαι για αύριο και για την Ολομέλεια. Ευχαριστώ πάρα πολύ.

**ΣΤΥΛΙΟΣ ΓΕΩΡΓΙΟΣ (Πρόεδρος της Επιτροπής):** Ευχαριστώ. Το λόγο έχει η κυρία Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Καλημέρα και από εμένα κ.κ. συνάδελφοι και χρόνια πολλά σε όσους γιορτάζουν.

Με το νομοσχέδιο που συζητάμε, σήμερα, η επαγγελματική εκπαίδευση και κατάρτιση παίρνει επιτέλους στη χώρα μας τη θέση που της αξίζει. Πάντα αντιμετωπίζονταν από την πολιτεία, ως μια δευτερεύουσας σημασίας πτυχή της εκπαιδευτικής δραστηριότητας και αναγνωρίζεται πλέον, ως ένας δυναμικός πυλώνας. Γίνεται μια συνειδητή εκπαιδευτική επιλογή, που έχει τη δυνατότητα να αποτελέσει ένα σύγχρονο εργαλείο αναπτυξιακής πολιτικής και να βοηθήσει στην κάλυψη σοβαρών οικονομικών προβλημάτων, όπως είναι η ανεργία και ο κοινωνικός αποκλεισμός των νέων.

Κυρίες και κύριοι συνάδελφοι, δεν υπάρχει αμφιβολία, ότι καθένας από εμάς είναι διαφορετικός, είναι ξεχωριστός, έχει τις δικές του κλίσεις και προτιμήσεις. Δεν μπορούμε και, ενδεχομένως, δεν θέλουμε να γίνουμε όλοι επιστήμονες, όπως η ελληνική κοινωνία συνηθίζει να απαιτεί, όπως δεν μπορούμε και όλοι μας να γίνουμε καλλιτέχνες, αθλητές ή να ασκήσουμε καλά μια τέχνη. Μπορούμε, όμως, να είμαστε όλοι χρήσιμοι στον κοινωνικό μας περίγυρο και στην οικονομία μας. Πως; Με το να κάνουμε αυτό που αγαπάμε, να είμαστε πραγματικά καλοί σε αυτό και να έχουμε όλα τα απαραίτητα εφόδια να το ασκήσουμε σωστά.

Με το νέο νομοσχέδιο του Υπουργείου Παιδείας και Θρησκευμάτων, η επαγγελματική εκπαίδευση και κατάρτιση δεν αποτελεί πια μία λύση ανάγκης για όσους δεν μπαίνουν στο πανεπιστήμιο. Παύει να είναι ερασιτεχνικά δομημένη, καθώς αποκτά οργανωμένες δομές και διαδικασίες, όπως άλλωστε συμβαίνει, εδώ και χρόνια, στις υπόλοιπες ευρωπαϊκές χώρες. Οι διατάξεις, που εξετάζουμε, έχουν, ως απώτερο σκοπό, να προσφέρουν στους νέους εναλλακτικές επιλογές εκπαίδευσης και καριέρας και να τους εξασφαλίσουν ποιοτικές θέσεις εργασίας. Αυτό επιχειρούν να το κάνουν, αντιμετωπίζοντας την επαγγελματική εκπαίδευση, με ένα συνολικό τρόπο θεώρησης. Η ολιστική αυτή αντιμετώπιση της επαγγελματικής εκπαίδευσης περιλαμβάνει έναν ενιαίο στρατηγικό σχεδιασμό για την επαγγελματική εκπαίδευση και κατάρτιση, με διακριτά επίπεδα προσόντων. Μπαίνει, επιτέλους, τέλος στις αποσπασματικές ρυθμίσεις και καθιερώνεται ένα εθνικό σύστημα επαγγελματικής εκπαίδευσης, αλλά και κατάρτισης.

Το σύστημα αυτό αναπτύσσεται στα επίπεδα 3, 4 και 5 του εθνικού πλαισίου προσόντων, κατ’ αντιστοιχία, με το ευρωπαϊκό πλαίσιο προσόντων. Ο σχεδιασμός και ο συντονισμός των σχετικών προγραμμάτων θα οργανώνεται πλέον κεντρικά, μέσω της Γενικής Γραμματείας της εκπαίδευσης κατάρτισης και διά βίου μάθησης. Η συνολική αυτή θεώρηση προβλέπει ακόμα την καλύτερη σύνδεση επαγγελματικής εκπαίδευσης, με την οικονομία της χώρας, δηλαδή, με την αγορά εργασίας, που ουσιαστικά αυτό είναι και το ζητούμενο.

Αναμένεται να καλυφθεί έτσι αυτή η μεγάλη αναντιστοιχία, που παρατηρείται εδώ και χρόνια, μεταξύ προσφοράς και ζήτησης στα τεχνικά επαγγέλματα. Για να διασφαλιστεί αυτό, συστήνεται κεντρικό συμβούλιο επαγγελματικής εκπαίδευσης και κατάρτισης, με τριετή θητεία, το οποίο, μαζί με κάποια άλλα περιφερειακά συμβούλια, θα ανιχνεύει τι έχει ανάγκη η χώρα, σε κάθε επιμέρους περιοχή της και θα προάγει το κατάλληλο είδος εκπαίδευσης.

Τρίτον, η νέα θεώρηση της τεχνικής εκπαίδευσης αναβαθμίζει, συνολικά, την παρεχόμενη επαγγελματική εκπαίδευση, αλλά και κατάρτιση. Η εν λόγω αναβάθμιση επιτυγχάνεται, μέσα από τον εκσυγχρονισμό των δομών, την ανανέωση των προγραμμάτων σπουδών, αλλά και τη βελτίωση του τρόπου πιστοποίησης.

Η πιστοποίηση αυτή θα ξεκινά από το επίπεδο 3 του εθνικού πλαισίου προσόντων, με την ίδρυση επαγγελματικών σχολών κατάρτισης για αποφοίτους γυμνασίου. Το επίπεδο αυτό βρίσκεται ανάμεσα στο γυμνάσιο και το λύκειο, προβλέπεται από το ευρωπαϊκό πλαίσιο προσόντων και, αυτή τη στιγμή, δεν υπάρχει στο εκπαιδευτικό μας σύστημα.

Με την εισαγωγή τους οι απόφοιτοι γυμνασίου θα έχουν τη δυνατότητα να αποκτούν ειδικά επαγγελματικά προσόντα, προσαρμοσμένα στις ανάγκες της αγοράς σε συγκεκριμένα τεχνικά επαγγέλματα, με διετή φοίτηση και ειδικά μαθήματα.

Με αυτόν τον τρόπο, λοιπόν, θα εξασφαλίζουν άμεσα δουλειές σε ειδικότητες, που αναζητά σήμερα η αγορά, αλλά και οι ίδιοι και για τις οποίες δεν υπάρχουν καταρτισμένοι επαγγελματίες. Αλλά κι αν ακόμα αυτά τα παιδιά αποφασίσουν, ότι εν τέλει θέλουν να συνεχίσουν τις σπουδές τους, το σύστημα τους δίνει τη δυνατότητα να μεταπηδήσουν, στη συνέχεια, σε ένα επαγγελματικό λύκειο.

 Στο επίπεδο 4, θα υπάρξει η ίδρυση, για πρώτη φορά, πρότυπων επαγγελματικών λυκείων. Τα πρότυπα επαγγελματικά λύκεια θα λειτουργήσουν, όπως τα αντίστοιχα πρότυπα σχολεία στη γενική εκπαίδευση, δηλαδή, ως πιλότος, για την εξάπλωση της μεταρρύθμισης σε όλα τα επαγγελματικά λύκεια της χώρας μας, με τους μαθητές να επιλέγονται, με βάση το απολυτήριο του γυμνασίου και τους καθηγητές, με βάση τα προσόντα τους.

Νομίζω, ότι είναι σημαντικό να σημειώσουμε, ότι προβλέπεται στο νομοσχέδιο και η ίδρυση κέντρου επιμόρφωσης για τους εκπαιδευτικούς των επαγγελματικών λυκείων, με στόχο τη συνεχή και πολύπλευρη ενημέρωση τους, γιατί και εκείνοι πρέπει να ενημερώνονται.

Στη συνέχεια, περνάμε στο επίπεδο 5 της εκπαίδευσης στα ΙΕΚ, τα οποία αναδιαρθρώνονται και ενισχύονται διοικητικά και λειτουργικά. Και εδώ, ακολουθείται η ίδια λογική, δηλαδή, η εξακρίβωση των πραγματικών αναγκών της αγοράς και η διαμόρφωση των ειδικοτήτων, βάσει των αναγκών της αγοράς.

Θα ήθελα να σημειώσω εδώ, ότι προβλέπεται η ίδρυση δημοσίων πειραματικών και θεματικών ΙΕΚ, ενώ δίνεται η δυνατότητα στα ΙΕΚ δημόσια και ιδιωτικά, να οργανώνουν και ξενόγλωσσα τμήματα.

Το πλαίσιο προώθησης της εξωστρέφειας. Ταυτόχρονα, οι σπουδαστές των ΙΕΚ παίρνουν την ευκαιρία να συμμετάσχουν σε προγράμματα της Ευρωπαϊκής Ένωσης, στον τομέα της περιβαλλοντικής εκπαίδευσής τους.

Προβλέπεται, επίσης, η λειτουργία γραφείων επαγγελματικής σταδιοδρομίας στα ΙΕΚ, προκειμένου αυτά να καθοδηγήσουν τους σπουδαστές-μαθητές, σχετικά με τα επόμενα βήματά τους, αυτά που θέλουν να ακολουθήσουν.

Την ίδια στιγμή, αναβαθμίζεται διοικητικά και λειτουργικά το κρίσιμο μεταλυκειακό έτος, με την τάξη μαθητείας, ενισχύεται ο εθνικός οργανισμός πιστοποίησης προσόντων και επαγγελματικού προσανατολισμού και αναβαθμίζονται οι δομές παροχής συνεχιζόμενης κατάρτισης των κέντρων διά βίου μάθησης.

Τέλος, αναδιοργάνωσε τα ινστιτούτα εκπαιδευτικής πολιτικής, ώστε αυτό να συμμορφωθεί, με το σύγχρονο θεσμικό και νομοθετικό πλαίσιο για τη λειτουργία της δημόσιας διοίκησης και της ψηφιακής διακυβέρνησης.

Κυρίες και κύριοι συνάδελφοι, με τις νέες δομές μεταγυμνασιακού επιπέδου, που δημιουργούνται και με την καθιέρωση εθνικού συστήματος επαγγελματικής εκπαίδευσης και κατάρτισης, το Υπουργείο έρχεται να δώσει στους νέους όλα τα απαραίτητα εφόδια, που χρειάζονται, για μία επιτυχημένη επαγγελματική πορεία, την οποία εκείνοι έχουν επιλέξει.

Καταρρίπτουν, μια για πάντα, στη χώρα μας, να υπάρχει ένα εκπαιδευτικό σύστημα δύο ταχυτήτων, ενώ αποδεικνύεται πως δεν υπάρχουν εκπαιδευτικά και επαγγελματικά αδιέξοδα, καθώς δίνονται απλόχερα πολλές αξιόλογες εναλλακτικές για τα παιδιά μας στην εκπαίδευση και στη σταδιοδρομία τους. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, την κυρία Δούνια.

Το λόγο έχει ο κύριος Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Επί 40 χρόνια κινούμαι στη λεγόμενη «αγορά» ή κινούμαι στα τεχνικά επαγγέλματα, άρα, υπάρχει ένα πολύ μεγάλο ενδιαφέρον για το συγκεκριμένο νομοσχέδιο.

 Κύριε Πρόεδρε, κυρίες και κύριοι συνάδελφοι, κυρία Υπουργέ, είναι γεγονός, ότι στη χώρα μας, εδώ και δεκαετίες, έχουμε συνηθίσει, χωρίς πρόβλημα, να παράγουμε επιστημονικό προλεταριάτο.

Χωρίς πρόβλημα, επίσης, έχουμε συνηθίσει να εξάγουμε εξειδικευμένους επιστήμονες, οι οποίοι γίνονται ανάρπαστοι στο εξωτερικό και, ταυτόχρονα, στην Ελλάδα, στα τεχνικά επαγγέλματα, να μην έχουμε πρόβλημα να υπάρχουν πολίτες, χωρίς πτυχίο, οι λεγόμενοι εμπειροτέχνες. Φτάσαμε στο σημείο να υπάρχει κατηγορία στους εργολάβους δημοσίων έργων, οι οποίοι λέγονται «εμπειροτεχνίτες».

Κάναμε μια προσπάθεια με τα ΕΠΑΛ, μια προσπάθεια, η οποία είναι μισή, η οποία, ουσιαστικά, δεν έχει αποδώσει και θα εξηγήσω, στη συνέχεια, για ποιο λόγο δεν έχει αποδώσει. Πρέπει, λοιπόν, να προχωρήσουμε σ’ ένα συνολικό σχέδιο, το οποίο θα μεταρρυθμίσει αυτό, που ονομάζουμε επαγγελματική εκπαίδευση και, αργότερα, κατάρτιση. Αυτό ακριβώς κάνει το νομοσχέδιο αυτό και το κάνει, με ένα συγκεκριμένο, με έναν συνολικό τρόπο, με έναν τρόπο, που βλέπει τις ανάγκες, που έχει η παραγωγή, η αγορά, αυτό το οποίο είναι και το μεγάλο του πλεονέκτημα, ενώ για την Αντιπολίτευση είναι το μεγάλο του μειονέκτημα. Εδώ, βέβαια, έρχονται και εμφανίζονται οι μεγάλες ιδεολογικές διαφορές. Εμείς δεν θέλουμε να υπάρχουν άνεργοι, δεν θέλουμε να υπάρχουν νέοι, οι οποίοι βλέπουν τα ΕΠΑΛ, ως χώρο καταφυγής και όχι ως επιλογή. Θα πρέπει, πραγματικά, να δημιουργήσουμε ένα προσωπικό, το οποίο δεν θα είναι εργατικό προσωπικό κατ’ ανάγκη, γιατί στα τεχνικά επαγγέλματα, εάν δούμε τι συμβαίνει στην αγορά, κατά κανόνα, υπάρχουν επαγγελματίες. Είναι οι επαγγελματίες, οι οποίοι έχουν τελειώσει από τις Σχολές του ΟΑΕΔ, είναι οι επαγγελματίες, οι οποίοι μπορεί να είναι εμπειροτεχνίτες, οι οποίοι έχουν κάνει τις δικές τους δουλειές. Εάν θέλετε, ένα μεγάλο τμήμα της μικρομεσαίας επιχειρηματικότητας είναι αυτοί οι επαγγελματίες. Αυτοί, λοιπόν, οι επαγγελματίες πρέπει να έχουν πτυχίο, πρέπει να έχουν όλα εκείνα τα εφόδια, με τα οποία θα μπορέσουν, ουσιαστικά, να μπουν στην αγορά εργασίας και αυτό κάνει το συγκεκριμένο νομοσχέδιο. Αντίθετα, δεν υποκρύπτει συμφέροντα, δημιουργεί τις βάσεις, ώστε να αντιστοιχίσουμε τα ελληνικά πτυχία με τα ευρωπαϊκά προσόντα. Τονίζω πάλι ότι δημιουργούνται επαγγελματίες, με το νομοσχέδιο και όχι χαμηλόμισθο εργατικό προσωπικό. Μόνο μία αναφορά θα κάνω σ’ αυτά, τα οποία άκουσα, από την Αξιωματική αντιπολίτευση. Μιλάει για τεχνική εκπαίδευση. Όπως σε όλη την εκπαίδευση, έτσι και στην τεχνική, εάν θέλαμε με μία εικόνα, να αποτυπώσουμε τι έκανε, θα έφερνα στο μυαλό όλων την εικόνα του κ. Γαβρόγλου, μ’ εκείνον τον όγκο των εγγράφων στο γραφείο του. Αυτόν τον κυκεώνα έφερε στην εκπαίδευση, αυτόν τον κυκεώνα έφερε στην τεχνική εκπαίδευση.

Έρχομαι, τώρα στα ΕΠΑΛ. Τα ΕΠΑΛ, όπως προανέφερα, μέχρι σήμερα, είναι χώρος καταφυγής, πηγαίνουν άτομα αναγκαστικά εκεί, γιατί θέλουν στο τέλος να έχουν κάποιο πτυχίο. Δεν είναι χώρος επιλογής. Πρέπει να τα κάνουμε χώρο επιλογής! Θεωρώ, λοιπόν, ότι, όχι μόνο μέσα από το βαθμό, πρέπει να γίνουν χώρος επιλογής και να οδηγήσουμε κάποιους μαθητές στα πρότυπα. Εγώ θα πρότεινα ακόμη να υπάρχουν και εξετάσεις. Έτσι, θα αναβαθμίσουμε πάρα πολύ το κύρος των ΕΠΑΛ και θα είναι χώρος επιλογής. Πρέπει, όμως, να προχωρήσουμε και σε κάποια άλλα θέματα. Γνωρίζω σήμερα ότι υπάρχει πολύ μεγάλο πρόβλημα στα ΕΠΑΛ, όσον αφορά τον τρόπο συμπεριφοράς. Θα πρέπει να υπάρχει ένα όργανο κεντρικό στην περιφέρεια, που να ελέγχει αυτές τις συμπεριφορές. Δεν μπορούν εκπαιδευτικοί και μαθητές να υφίστανται συμπεριφορές από μαθητές, οι οποίες συμπεριφορές οδηγούν ουσιαστικά σε μία κατάσταση μη ανεκτή και οι καθηγητές δεν μπορούν να πάρουν αυτό το βάρος.

Δέχονται πολλές πιέσεις και αυτό γίνεται για τον λόγο, τον οποίο ανέφερα. Δεν υπάρχει επιλογή από πολλούς μαθητές για τα ΕΠΑΛ , καταφεύγουν απλώς εκεί, γιατί θέλουν κάποιο απολυτήριο.

Έρχομαι, τώρα, στο επίπεδο 3. Το επίπεδο 3 είναι εξαιρετικά σημαντικό, γιατί πραγματικά αποσυμπιέζει και τα ΕΠΑΛ. Δεν είναι όλοι οι μαθητές αυτοί, οι οποίοι θέλουν να πάνε στα ΕΠΑΛ και να έχουν ένα απολυτήριο ουσιαστικά λυκείου, είναι και αυτοί, οι οποίοι επιθυμούν στην πραγματικότητα να αποκτήσουν τις δυνατότητες μιας τέχνης. Αυτό το πρόβλημα το λύνει το επίπεδο 3, εκεί όμως εγώ θα συμφωνούσα με την άποψη ότι πρέπει να διδάσκονται και τα ελληνικά και η ιστορία, ως μαθήματα γενικής παιδείας. Χρειαζόμαστε και οι μαθητές από την μαθητεία, όσοι σπουδάζουν στη μεταγυμνασιακή μαθητεία, να έχουν και μαθήματα ελληνικών ή ιστορίας.

Έρχομαι τώρα στο πολύ πετυχημένο θεσμό των σχολών μαθητείας του ΟΑΕΔ. Κατανοώ αυτά, τα οποία είπε ο συνάδελφος ο κ. Πασχαλίδης, και νομίζω πρέπει να τα δει, με εξαιρετικό ενδιαφέρον και επιμέλεια, η ηγεσία του Υπουργείου Παιδείας. Επίσης, θα πρότεινα να μην αναστατώνουμε τη ζωή των μαθητών, οι οποίοι μπήκαν στις σχολές μαθητείας του ΟΑΕΔ, έχοντας κάποια δεδομένα. Γι’ αυτούς τους μαθητές φαντάζομαι ότι θα πρέπει να ισχύουν οι διατάξεις, οι οποίες ίσχυαν, όταν μπήκαν στις σχολές αυτές και να μην δημιουργούμε πολύ μεγάλη αναστάτωση, τουλάχιστον στις δύο αυτές τάξεις. Επίσης, θέματα που αφορούν τα εργασιακά δικαιώματα των καθηγητών στις σχολές μαθητείας του ΟΑΕΔ και αυτά πρέπει να τα δούμε, με ένα ιδιαίτερο ενδιαφέρον.

Έρχομαι τώρα στην επαγγελματική κατάρτιση, όπου εκεί βλέπω ότι οι προτάσεις, που έγιναν από τις αρμόδιες επιτροπές του Τεχνικού Επιμελητηρίου, κινούνται σε πολύ σωστή κατεύθυνση. Το Τεχνικό Επιμελητήριο χαιρετίζει το νέο γενικό σχεδιασμό, βέβαια κάνει κάποιες επιμέρους προτάσεις, τις οποίες θεωρώ ότι θα τις δει, με επιμέλεια η ηγεσία του Υπουργείου Παιδείας.

Ταυτόχρονα, θεωρώ, ως μεγάλη τομή, όπως έχω πει και την αντιστοίχιση του εθνικού πλαισίου προσόντων με το ευρωπαϊκό. Αυτό θα δώσει πάρα πολλές λύσεις σε θέματα, τα οποία τώρα είναι ενεργά, σε προβλήματα, που είναι ενεργά, στην κατάσταση, στην οποία βρισκόμαστε. Εδώ, όμως θα ήθελα να δούμε και να δημιουργήσουμε συνθήκες ήπιας προσαρμογής για τα κέντρα διά βίου μάθησης, τα οποία μέχρι τώρα, ως ένα βαθμό, τα ιδιωτικά, έχουν πετύχει. Πραγματικά, τα επιλέγουν σπουδαστές, οι οποίοι πληρώνουν, έχουν τη δυνατότητα να καθορίζουν μόνα τους τα προγράμματα, θα ήθελαν να έχουν την ευελιξία, δεν χρειάζεται τόσο ασφυκτικό πλαίσιο, ειδικά όταν δεν αξιοποιούν δημόσια προγράμματα, όταν δεν αξιοποιούν δημόσιους πόρους. Το κατανοώ, όταν αξιοποιούν δημόσιους πόρους, αλλά και εκεί θα επιθυμούσα ένα όχι τόσο σφικτό πλαίσιο λειτουργίας.

Τελειώνοντας, θέλω να τονίσω ότι το παρόν νομοσχέδιο είναι όχι μόνο εκπαιδευτικό, είναι αναπτυξιακό, δίνει πραγματικά στη χώρα το πλαίσιο, που λείπει, εδώ και χρόνια, ομογενοποιεί μια κατάσταση, η οποία δεν βοηθούσε την τεχνική εκπαίδευση και τα τεχνικά επαγγέλματα. Προφανώς, δεν είναι βίβλος, προφανώς κάποιες προτάσεις λαμβάνονται υπόψη, όπως ελήφθη υπόψη η άποψη ότι θα πρέπει να είναι ασφαλιζόμενοι οι νέοι μαθητές, οι ανήλικοι, που θα πηγαίνουν σε κάποιους χώρους εργασίας.

Πιστεύω, απόλυτα, ότι πρέπει να στηριχθεί η παρούσα μεταρρύθμιση και, βέβαια, να ενισχυθεί και σε άλλα επίπεδα, όπως είναι, παραδείγματος χάρη, το επίπεδο, το οποίο έρχεται, της τριτοβάθμιας εκπαίδευσης. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Σιμόπουλο. Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Πρόεδρε θεώρησα χρήσιμο να ενημερώσω το σώμα, για μία σημαντική ανακοίνωση της Κυβέρνησης.

Είναι μια προσπάθεια, που έχουμε κάνει πέντε υπουργεία μαζί, το Υπουργείο Οικονομικών, το Υπουργείο Ανάπτυξης και Επενδύσεων, το Υπουργείο Παιδείας, το Υπουργείο Εργασίας, το Υπουργείο Ψηφιακής Διακυβέρνησης. Ανακοινώνουμε ένα πρόγραμμα ύψους 112 εκατομμυρίων ευρώ, για ενίσχυση ψηφιακών δεξιοτήτων, ενίσχυση τεχνολογικού εξοπλισμού, σε 560.000 νέους μέσω voucher. Είναι ένα από τα πρώτα έργα σε ευρωπαϊκό επίπεδο, που στοχεύει στη χρήση κονδυλίων του Ταμείου Ανάκαμψης. Το εκτιμώμενο πλήθος των δικαιούχων ανέρχεται σε περίπου 325.000 οικογένειες, με 560.000 νέους ηλικίας από 4 ετών έως 24. Δικαιούχοι θα είναι όλες οι οικογένειες, με ισοδύναμο οικογενειακό εισόδημα έως 6.000 ευρώ. Όλες οι οικογένειες, που είναι δικαιούχοι του επιδόματος παιδιού του OΠΕΚΑ, στην πρώτη εισοδηματική κατηγορία. Περαιτέρω πληροφορίες έχουν ήδη δοθεί στα Μέσα Μαζικής Ενημέρωσης.

Να τονίσω, εδώ, ποια είναι η στόχευση του προγράμματος. Έχουμε ένα τεράστιο κεκτημένο, ως χώρα, αυτή τη στιγμή. Ένα τεράστιο κεκτημένο από την τηλεκπαίδευση από το μεγάλο άλμα, που έχει γίνει, στις ψηφιακές δεξιότητες. Θέλουμε να χτίσουμε πάνω σε αυτό, γιατί υπάρχει η επόμενη μέρα. Θέλουμε ακριβώς να επενδύσουμε ακόμα περισσότερο σε ψηφιακές δεξιότητες του συνόλου, ακριβώς, των μελών της εκπαιδευτικής κοινότητας και γι’ αυτό και το φάσμα είναι ευρύτατο. Καλύπτει από παιδιά ηλικίας από 4 ετών έως 24. Νέο πρόγραμμα, λοιπόν, ένα από τα πρώτα σε ευρωπαϊκό επίπεδο, που στοχεύει στη χρήση κονδυλίων του Ταμείου Ανάκαμψης, 112 εκατομμύρια ευρώ σε 560.000 νέους.

Θέλω να πιστεύω ότι η ρύθμιση αυτή θα βρει σύσσωμα τα πολιτικά Κόμματα να στηρίζουν αυτήν την προσπάθεια. Θα έρθει σχετική νομοθετική διάταξη στο νομοσχέδιο αυτό, μέσω τροπολογίας. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Υπουργό.

Θέλω να κάνω μερικές ανακοινώσεις.

Κατ’ αρχήν να πω τους φορείς, οι οποίοι έχουν στείλει υπόμνημα στην Επιτροπή μας και τα οποία σας έχουν διανεμηθεί. Είναι: η Εθνική Συνομοσπονδία Ατόμων με Αναπηρία, η Διδασκαλική Ομοσπονδία Ελλάδος, που έστειλε δύο υπομνήματα, ο Σύνδεσμος Ελληνικών Τουριστικών Επιχειρήσεων, η Γενική Συνομοσπονδία Επαγγελματιών Βιοτεχνών Εμπόρων Ελλάδας, η Γενική Συνομοσπονδία Εργατών Ελλάδας, η Ελληνική Συνομοσπονδία Εμπορίου και Επιχειρηματικότητας και έβδομος και τελευταίος η Ένωση Λειτουργών Μέσης Εκπαίδευσης Σιβιτανίδειου Ιδρύματος.

Πριν προχωρήσουμε, ερχόμαστε στην ψήφιση του νομοσχεδίου επί της αρχής.

Γίνεται δεκτό το συζητούμενο σχέδιο νόμου επί της αρχής;

Το λόγο έχει ο Εισηγητής της Πλειοψηφίας, κύριος Φωτήλας.

**ΙΑΣΩΝ ΦΩΤΗΛΑΣ** **(Εισηγητής της Πλειοψηφίας):** Υπέρ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Εισηγήτρια της Μειοψηφίας, κυρία Μερόπη Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κατά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει Ειδική Αγορήτρια του Κινήματος Αλλαγής, η κυρία Χαρά Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια Κινήματος Αλλαγής):** Κατά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Ειδικός Αγορητής του Κ.Κ.Ε., ο κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Κατά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια της Ελληνικής Λύσης, κυρία Σοφία-Χαϊδω Ασημακοπούλου.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια Ελληνικής Λύσης):** Επιφυλασσόμαστε επί της Ολομέλειας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια του ΜέΡΑ25, η κυρία Σοφία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια ΜέΡΑ25):** Κατά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επομένως, το σχέδιο νόμου του Υπουργείου Παιδείας και Θρησκευμάτων «Εθνικό Σύστημα Επαγγελματικής Εκπαίδευσης, Κατάρτισης και Δια Βίου Μάθησης, ενσωμάτωση στην ελληνική νομοθεσία της Οδηγίας (ΕΕ) 2018/958 του Ευρωπαϊκού Κοινοβουλίου και του Συμβουλίου της 28ης Ιουνίου 2018 σχετικά με τον έλεγχο αναλογικότητας πριν από τη θέσπιση νέας νομοθετικής κατοχύρωσης των επαγγελμάτων (ΕΕ L 173), κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Γερμανίας για το Ελληνογερμανικό Ίδρυμα Νεολαίας και άλλες διατάξεις» γίνεται δεκτό επί της αρχής, κατά πλειοψηφία.

Τώρα, το λόγο έχει ο Εισηγητής της Πλειοψηφίας, κύριος Ιάσωνας Φωτήλας.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας)**: Νομίζω, ότι από την τοποθέτηση των φορέων, στη δεύτερη συνεδρίαση χθες, παρά τις επιμέρους ενστάσεις τους, όλοι κατανοούν ότι με το παρόν νομοσχέδιο μπαίνουν σε βάση οι αλλαγές αυτής της ολιστικής μεταρρύθμισης, που εμείς επιθυμούμε να πραγματοποιηθεί, στη χώρα μας, στον τομέα της επαγγελματικής εκπαίδευσης. Είναι αλλαγές, που θα την κάνουν μια ελκυστική προοπτική, για τους νέους και νέες της πατρίδας μας και θα τους δώσουν μια πολύ σημαντική διέξοδο, στην επαγγελματική τους σταδιοδρομία. Το μοντέλο του «όλοι θα σπουδάζουν στο πανεπιστήμιο» μπορεί να βοήθησε την κοινωνική άνοδο, τις προηγούμενες δεκαετίες, στην Ελλάδα, αλλά τώρα και ειδικά τα τελευταία 20 χρόνια, δυστυχώς οδηγεί σε αδιέξοδα και, στην καλύτερη περίπτωση, στη μετανάστευση στο εξωτερικό, γιατί, στη χειρότερη, οδηγεί σε βίαιη επανακατάρτιση, σε μια άσχετη ειδικότητα, με αυτή που σπούδασαν οι νέοι μας, με συνήθως χειρότερους εργασιακούς όρους. Αυτό δεν μπορεί να συνεχιστεί, γιατί είναι δυστύχημα για τη χώρα μας να αιμοδοτεί ξένες χώρες, με επιστημονικό προσωπικό, που εκπαίδευσε στην Ελλάδα, δαπανώντας δισεκατομμύρια ευρώ των Ελλήνων φορολογουμένων. Ξέρετε, η συγκρότηση και η συγκράτηση του brain drain, σχετίζεται και με τις αλλαγές στον τομέα της επαγγελματικής ή μέσης τεχνικής εκπαίδευσης, αλλά γι’ αυτά θα μιλήσω αναλυτικά στην Ολομέλεια, όπου πραγματικά επιθυμώ να έχουμε μία ιδεολογική αντιπαράθεση.

 Άκουσα δακρύβρεκτες αναλύσεις, περί δήθεν κατάληψης της επαγγελματικής τεχνικής εκπαίδευσης από την αγορά. Αναρωτιέμαι ή μάλλον δεν αναρωτιέμαι, είναι αδόκιμος όρος, γιατί αν αναρωτιόμουν σημαίνει ότι θα μου είχατε δημιουργήσει κάποια σκέψη στο μυαλό μου, με τις τοποθετήσεις σας, δεν αναρωτιέμαι, λοιπόν, σκέπτομαι πως η σχολή γάλακτος, για παράδειγμα, που προχωράει στην ίδρυση της ο Δήμος Καλαβρύτων, σε συνεργασία με το Υπουργείο Παιδείας και Αγροτικής Ανάπτυξης, προωθεί τους στυγνούς καπιταλιστές, που θέλουν να πιούν, με το μπουρί της σόμπας, το αίμα των σπουδαστών και δεν εξυπηρετεί πραγματικές ανάγκες της τοπικής κοινωνίας των Καλαβρύτων και της νέας γενιάς στην περιοχή; Σας ενημερώνω, ότι στην περιοχή λειτουργεί ένας πρότυπος συνεταιρισμός – συνεταιρισμός, όχι fund – που παράγει εξαιρετικής ποιότητας ΠΟΠ προϊόντα και υπάρχει ανάγκη, για εξειδικευμένο προσωπικό, που θα γνωρίζει καλά το αντικείμενο και ανάλογες δομές. Ανάλογα προϊόντα υπάρχουν σε όλη τη χώρα, σε όλους τους τομείς της οικονομίας, που εμείς θα ενισχύσουμε. Αυτά δεν χρειάζονται πανεπιστήμιο, δεν χρειάζονται ίσως ούτε καν εκπαίδευση επιπέδου 4. Γιατί, όμως, επιτίθεστε σε όλο αυτόν τον κόσμο και τους νέους, εμφορούμενοι από απίστευτες ιδεοληψίες, κατατάσσοντας τα όλα μονομιάς στο δήθεν επάρατο νεοφιλελευθερισμό; Αν αύριο ο συνεταιρισμός της σταφίδας, στο Αίγιο, προχωρήσει σε ίδρυση βαθμίδας επαγγελματικής εκπαίδευσης επιπέδου 3, 4 ή 5, θα το κάνει, γιατί υποτάχθηκε στα συμφέροντα των ιδιωτών; Αν, στην Πάτρα, ιδρυθεί ξενόγλωσσο τμήμα ΙΕΚ, θα είναι και αυτό προσταγή των ξένων συμφερόντων; Αναλογιστείτε τι λέτε.

Περνάω, τώρα, στη σύντομη παρουσίαση, κατά ενότητες, του νομοσχεδίου. Στο πρώτο μέρος, που αποτελεί και την καρδιά του νομοσχεδίου, αναπτύσσονται οι βασικές διατάξεις για την διακυβέρνηση της επαγγελματικής εκπαίδευσης, κατάρτισης και διά βίου μάθησης. Θεσμοθετείται, στο Α΄ κεφάλαιο, το εθνικό σύστημα επαγγελματικής εκπαίδευσης, κατάρτισης και διά βίου μάθησης, καθορίζεται ο σκοπός του και περιγράφεται η ανάπτυξη του στα επίπεδα 3, 4 και 5 του εθνικού πλαισίου προσόντων, όπως ισχύει, στην Ευρωπαϊκή Ένωση. Καθορίζεται ο κεντρικός συντονιστικός ρόλος του Υπουργείου Παιδείας και συγκεκριμένα, της γενικής γραμματείας επαγγελματικής εκπαίδευσης, κατάρτισης, δια βίου μάθησης και νεολαίας. Επιπλέον, συστήνεται το κεντρικό συμβούλιο επαγγελματικής εκπαίδευσης και κατάρτισης. Καινοτομία δε του σχεδίου νόμου συνιστά η θεσμοθέτηση των συμβουλίων σύνδεσης, με την παραγωγή και την αγορά εργασίας, στις περιφέρειες της χώρας, με διττό στόχο, αφενός, την αποκέντρωση του συστήματος διακυβέρνησης της επαγγελματικής εκπαίδευσης και κατάρτισης, αφετέρου την πιο αποτελεσματική σύνδεση με την αγορά εργασίας, σε περιφερειακό και τοπικό επίπεδο.

 Με τις διατάξεις του Κεφαλαίου Γ΄, καθορίζονται οι δομές παροχής επαγγελματικής εκπαίδευσης και κατάρτισης επιπέδου 3 του εθνικού πλαισίου προσόντων, δηλαδή, οι επαγγελματικές σχολές κατάρτισης και οι επαγγελματικές σχολές μαθητείας του ΟΑΕΔ, δομές, στις οποίες έχουν πρόσβαση απόφοιτοι της υποχρεωτικής δευτεροβάθμιας εκπαίδευσης. Άκουσα, ότι θεσμοθετούμε την ανήλικη εργασία και βγαίνω από τα ρούχα μου. Καταρχάς, επειδή μας ακούει ο κόσμος, να πούμε ότι η δυνατότητα ενός ανήλικου να εργάζεται, υπάρχει, εδώ και δεκαετίες. Θεσμοθετήθηκε, τη δεκαετία του ’80, από τη σοσιαλιστική κυβέρνηση του αείμνηστου Ανδρέα Παπανδρέου.

Μήπως εσείς την καταργήσατε; Δεν την καταργήσατε. Και να ρωτήσω και κάτι; Αυτός που τελειώνει την πρώτη λυκείου και πάει - σύμφωνα με το δικό σας σχέδιο - στη Σχολή Μαθητείας, δεν είναι ανήλικος; Είναι ενήλικος; Εσείς στα 16 βάλατε τα παιδιά να ψηφίζουν, να έχουν δυνατότητα να διαλέγουν και να αποφασίζουν για την τύχη της χώρας «και τώρα σας μάρανε», αν τα παιδιά στην πρώτη λυκείου, θα πάνε να δουλέψουν και να μάθουν και να πληρώνονται; Γιατί δεν το καταργούσατε εσείς; Γιατί δεν λέγατε, λοιπόν, ότι θα πρέπει μέχρι την ενηλικίωση στα 18, να μην πάνε; Γιατί δεν κάνατε υποχρεωτική τη δευτεροβάθμια εκπαίδευση του λυκείου και την αφήσατε έτσι;

 Με τις διατάξεις του Κεφαλαίου Δ΄, ιδρύονται, για πρώτη φορά, τα Πρότυπα Επαγγελματικά Λύκεια και αναδεικνύονται, σε βασικό πυλώνα κοινού στρατηγικού σχεδιασμού και αναβάθμισης του συστήματος της επαγγελματικής εκπαίδευσης και κατάρτισης. Αξίζει δε να σημειωθεί ότι προβλέπεται η ίδρυση Κέντρου Επιμόρφωσης για τους εκπαιδευτικούς επαγγελματικών μαθημάτων των ΕΠΑ.Λ. στα Πρότυπα ΕΠΑ.Λ., με σκοπό τη συνεχή και πολύπλευρη ενημέρωσή τους και τη διατήρηση υψηλού επιπέδου παροχής επαγγελματικής εκπαίδευσης στους μαθητές.

Με τις διατάξεις του πέμπτου Κεφαλαίου, επανακαθορίζεται το πλαίσιο της αποστολής των Ι.Ε.Κ., ως προς την παροχή αρχικής επαγγελματικής κατάρτισης από αποφοίτους της μη υποχρεωτικής δευτεροβάθμιας εκπαίδευσης. Ιδιαίτερο βάρος αποδίδεται στο σκοπό της παρακολούθησης των ποικίλων αλλαγών, στις απαιτήσεις της οικονομίας της χώρας και στην ανάγκη προσαρμογής και συντονισμού της κατάρτισης, που παρέχεται από τα Ι.Ε.Κ. στις αλλαγές αυτές. Επαναπροσδιορίζεται η διαδικασία καθορισμού των ειδικοτήτων, που παρέχονται από τα Ι.Ε.Κ., με στόχο την προσαρμοστικότητά τους στις μεταβαλλόμενες ανάγκες της αγοράς εργασίας, της οικονομίας και της κοινωνίας, καθώς και το περιεχόμενο των κανονισμών λειτουργίας των Ι.Ε.Κ..

Με τις διατάξεις του έκτου Κεφαλαίου, επαναπροσδιορίζεται ο σκοπός του μεταλυκειακού έτους- τάξη μαθητείας, προκειμένου να αναδειχθεί επαρκώς η σημασία που δίνεται στην ενίσχυση της μάθησης, με βάση την εργασία για τους αποφοίτους της μη υποχρεωτικής δευτεροβάθμιας επαγγελματικής εκπαίδευσης, αλλά και ζητήματα φοίτησης.

 Με τις διατάξεις του εβδόμου Κεφαλαίου, επαναπροσδιορίζεται και επικαιροποιείται η διαμόρφωση και η πιστοποίηση των Οδηγών Κατάρτισης για τις ειδικότητες, που παρέχονται στις Επαγγελματικές Σχολές Κατάρτισης ΕΠΑ.Σ. του Ο.Α.Ε.Δ. στο μεταλυκειακό έτος - τάξη μαθητείας και στα Ι.Ε.Κ..

Καίριας σημασίας καινοτομία του συστήματος είναι η ενίσχυση της διαπερατότητας του συστήματος, με την παροχή δυνατότητας στους αποφοίτους των Ι.Ε.Κ., με δίπλωμα επαγγελματικής ειδικότητας εκπαίδευσης και κατάρτισης επιπέδου 5, να εισαχθούν στην τριτοβάθμια εκπαίδευση, με κατατακτήριες εξετάσεις, που θα διοργανώνουν και θα θέτουν τους όρους τα ίδια τα τμήματα των Ανωτάτων Εκπαιδευτικών Ιδρυμάτων.

 Με τις διατάξεις του Κεφαλαίου Η΄, προβλέπεται η θεσμοθέτηση του Εθνικού Πλαισίου Προσόντων, το οποίο έχει, ως σημείο αναφοράς, το Ευρωπαϊκό Πλαίσιο Επαγγελματικών Προσόντων, με σκοπό την περαιτέρω εξέλιξη και αναβάθμιση του ελληνικού εκπαιδευτικού συστήματος και κυρίαρχο το ρόλο, βέβαια, του Ε.Ο.Π.Π.Ε.Π. και την εποπτεία του Υπουργείου Παιδείας.

Με τις διατάξεις του Κεφαλαίου Θ΄, επανακαθορίζεται ο σκοπός των Κέντρων Δια Βίου Μάθησης, ο οποίος συνίσταται στην παροχή σε ενήλικους υπηρεσιών επανειδίκευσης, αναβάθμισης των δεξιοτήτων τους, γενικής εκπαίδευσης ενηλίκων, συμβουλευτικής και επαγγελματικού προσανατολισμού.

 Με τις διατάξεις του Κεφαλαίου Ι΄, επαναπροσδιορίζεται ο σκοπός των σχολείων δεύτερης ευκαιρίας, προκειμένου να αναδειχθεί η κοινωνική σημασία αυτών των δομών, για την επανασύνδεση των εκπαιδευομένων, με τα συστήματα εκπαίδευσης και κατάρτισης, ως προς την απόκτηση σύγχρονων γνώσεων, δεξιοτήτων και στάσεων, που θα τους βοηθήσουν στην κοινωνική, οικονομική ένταξη και ανέλιξη.

Με τις διατάξεις του Κεφαλαίου ΙΑ΄, επαναπροσδιορίζονται ζητήματα ίδρυσης στα καταστήματα κράτησης σχολικών μονάδων, πρωτοβάθμιας και δευτεροβάθμιας εκπαίδευσης, δημοτικό, γυμνάσιο, σχολείο δεύτερης ευκαιρίας, γενικό, επαγγελματικό λύκειο ή ΔΙΕΚ και όλα τα υπόλοιπα, καθώς και τμήματα εκμάθησης της ελληνικής γλώσσας, με στόχο την ενίσχυση του συντονισμού και την επιτάχυνση των διαδικασιών ίδρυσης και λειτουργίας αυτών των δομών εκπαίδευσης.

Με τις διατάξεις, τέλος του 12ου Κεφαλαίου, παρέχεται στη Γενική Γραμματεία Επαγγελματικής Εκπαίδευσης, Κατάρτισης, Δια Βίου Μάθησης και Νεολαίας η δυνατότητα οργάνωσης και εποπτείας προγραμμάτων ελληνομάθειας, που αφορούν την εκμάθηση της ελληνικής γλώσσας, ιστορίας και πολιτισμού, καθώς και πολιτειακής εκπαίδευσης.

Στο Δεύτερο Μέρος του νομοσχεδίου, αναπτύσσονται οι οργανωτικές διατάξεις της Γενικής Γραμματείας Επαγγελματικής Εκπαίδευσης Κατάρτισης διά βίου Μάθησης και Νεολαίας.

Υπάρχουν, επίσης και διατάξεις, για την καλύτερη διοικητική λειτουργία του Ινστιτούτου Εκπαιδευτικής Πολιτικής, όπως και για θέματα, που σχετίζονται με την οργάνωση ειδικών θεμάτων της επαγγελματικής εκπαίδευσης.

Στο τρίτο και τελευταίο Μέρος του νομοσχεδίου, γίνεται η ενσωμάτωση στην ελληνική νομοθεσία της Οδηγίας 2018/958 του Ευρωπαϊκού Κοινοβουλίου και του Συμβουλίου της 28ης Ιουνίου 2018, σχετικά με τον έλεγχο αναλογικότητας, πριν από τη θέσπιση νέας νομοθετικής κατοχύρωσης των επαγγελμάτων.

Τέλος, κυρώνεται η Συμφωνία για το Ελληνογερμανικό Ινστιτούτο Νεολαίας, μεταξύ των δύο κυβερνήσεων. Το έχουμε ξαναπεί. Τονίζω - ήταν ξεκάθαρο νομίζω από όλους - ότι πρόκειται για μια Συμφωνία, που τουλάχιστον, επί της αρχής της, ψηφίστηκε από όλα τα Κόμματα, πλην του Κ.Κ.Ε. και σε καμία περίπτωση, δεν έχει να κάνει ούτε σχετίζεται με οποιαδήποτε δικαιότατη αξίωση μπορεί να έχει κάποιος από τα εγκλήματα του ναζιστικού καθεστώτος.

Θα τα πούμε και στην επόμενη συνεδρίαση, καθώς και στην Ολομέλεια. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Γιαννάκης Στέργιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζέττα, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον κύριο Φωτήλα. Με ενημερώνουν ότι έχει σταλεί υπόμνημα της γενικής συνέλευσης Προέδρων των Πρωτοβάθμιων Σωματείων της Ομοσπονδίας Εκπαιδευτικών Λειτουργών του Ο.Α.ΕΔ.

 Τον λόγο έχει η Εισηγήτρια της Μειοψηφίας, η κυρία Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Ευχαριστώ, κύριε Πρόεδρε. Κυρίες και κύριοι Υπουργοί, αγαπητοί συνάδελφοι, η χθεσινή συζήτηση, στη συνεδρίαση με τους φορείς, ήταν ιδιαίτερα διαφωτιστική, παρά το γεγονός ότι αποκλείστηκαν σημαντικοί φορείς, όπως η Διδασκαλική Ομοσπονδία Ελλάδας και η Ομοσπονδία Εκπαιδευτικών ΟΑΕΔ. Μίλησαν όλοι για τις σχολές, εκτός από τους εκπαιδευτικούς, που χρόνια τώρα τους υποστηρίζουν, τους εκπαιδευτικούς της Σιβιτανιδείου Σχολής. Θεωρώ, κύριε Πρόεδρε, ότι αυτό το φαινόμενο, δεδομένου ότι χθες υπήρξαν φορείς, οι οποίοι δεν παρευρέθηκαν στη συνεδρίαση μας, είναι λάθος, να συντμίζετε τις διαδικασίες, διότι θεωρώ ότι είναι κέρδος για όλους μας το να υπάρχει διάλογος και αντίλογος και γι’ αυτό, άλλη μια φορά, σας καλώ και από αυτή τη θέση, να παίξετε τον ρόλο σας, έτσι όπως πρέπει, ως Προέδρου της Επιτροπής Μορφωτικών.

Η ανάγνωση που κάνουμε εμείς και νομίζω και η πλειοψηφία του κόσμου - όσοι παρακολούθησαν τις διαδικασίες - είναι ότι η πλειοψηφία των κοινωνικών εταίρων, παρότι είπαν ότι προσήλθαν στο διάλογο, που ζήτησε το Υπουργείο, είναι αντίθετοι με μια σειρά από επιλογές, που εισηγείται το Υπουργείο Παιδείας, στον τομέα της επαγγελματικής εκπαίδευσης και κατάρτισης.

Όλοι είναι αντίθετοι στην ίδρυση των επαγγελματικών σχολών κατάρτισης και στην υποβάθμιση των σχολών μαθητείας του ΟΑΕΔ, είναι αντίθετοι στο μοντέλο της πρόωρης εξειδίκευσης και της στέρησης γενικών γνώσεων των παιδιών, τα οποία εξωθούνται σε μικρότερη, τώρα, ηλικία, στη φτηνή κατάρτιση και στη μαθητεία, που κατά βάση είναι απλήρωτη, αφού το νομοσχέδιο λέει «δύνανται». Όλοι, εκτός του ΣΕΒ, δηλαδή, του φυσικού και πολιτικού συμμάχου της Κυβέρνησης της Νέας Δημοκρατίας, ο οποίος, βεβαίως, φημίζεται για την ταξική του μεροληψία.

Για παράδειγμα, ο εκπρόσωπος της ΓΣΕΒΕΕ μίλησε για νομοσχέδιο, που δεν εισακούστηκαν οι βασικές τους προτάσεις, ενώ ο εκπρόσωπος της ΚΑΝΕΠ ΓΕΣΕΕ, χαρακτήρισε τη νομοθετική πρωτοβουλία αποσπασματική και αναποτελεσματική, ώστε να αντιμετωπίσει τις ανάγκες του κόσμου της εργασίας.

Βεβαίως, οι άμεσα εμπλεκόμενοι εκπαιδευτικοί - μόνο η ΟΛΜΕ που είχε αυτή τη δυνατότητα - απέρριψε το νομοσχέδιο και σας ζήτησε να προχωρήσετε σε διάλογο, αφού αρνείστε συστηματικά να τη συναντήσετε, όχι μόνο για το νομοσχέδιο, αλλά και για την τηλεκπαίδευση, την επαναλειτουργία των σχολείων, τα υπηρεσιακά συμβούλια και όλα τα ανοιχτά ζητήματα, που υπάρχουν στην εκπαίδευση.

Κυρία Υπουργέ, εσείς έχετε διαλέξει το δρόμο της αδιαλλαξίας και του αυταρχισμού. Επιλέγετε να μην συνομιλείτε με όλους αυτούς, που μπορεί να έχουν κάποια αντίρρηση. Το είδαμε και χθες στη διαδικασία, που βρισκόταν σε εξέλιξη, διότι θεωρώ ότι με τη δική σας βούληση, δεν κλήθηκαν οι φορείς, τους οποίους είπα εισαγωγικά και που είχαν εισηγηθεί και άλλα Κόμματα εκτός από εμάς.

Κύρια Κεραμέως, το βασικό σας επιχείρημα, περί αναβάθμισης επαγγελματικής εκπαίδευσης και κατάρτισης, νομίζω ότι καταρρέει και στη συζήτηση του προϋπολογισμού, τον οποίον καταθέσατε για το 2021.

Με διορθώσατε εκεί, ότι δεν είπα σωστά τα νούμερα. Εγώ αναφέρθηκα στα νούμερα του τακτικού προϋπολογισμού, τον οποίον εσείς πέρυσι δεν καταφέρατε να απορροφήσετε. Επομένως, ας μη συγκρίνουμε μήλα με πορτοκάλια.

Σ’ αυτό αναφέρθηκα και ειδικά στο κομμάτι της επαγγελματικής εκπαίδευσης και κατάρτισης, φαίνεται ότι τα χρήματα, που προκύπτουν από τον τακτικό προϋπολογισμό, είναι ελαττωμένα, κατά 31 εκατομμύρια ευρώ.

Έρχομαι, τώρα, στα άρθρα του νομοσχεδίου, που πράγματι είναι πολλά, θα κάνω μία αρχική προσπάθεια. Στα άρθρα από 1 έως 3, μιλάτε για τους σκοπούς του Εθνικού Συστήματος, για ένα ενιαίο σύστημα, που απουσίαζε από τον εκπαιδευτικό χάρτη της χώρας. Αυτό δεν είναι αληθές και η περιγραφή γίνεται, για λόγους εντυπωσιασμού. Επί 19 μήνες, είστε η αρμόδια Υπουργός για τα ΕΠΑΛ, για τα ΙΕΚ, για τα σχολεία δεύτερης ευκαιρίας και για τα Κέντρα Διά Βίου Μάθησης. Πράξατε ελάχιστα για την ομαλή λειτουργία αυτών των δομών. Αφήσατε τη μαθητεία να φυλλορροήσει και το πρόγραμμα μια «Νέα Αρχή στα ΕΠΑΛ» να λειτουργεί, οριακά και στοιχειωδώς. Για τα ΙΕΚ θεσπίζεται ένα άδικο μητρώο για τους εκπαιδευτές, ενώ για τα Κέντρα Δια Βίου Μάθησης, δεν μας χωρίζουν πολλοί μήνες από το φιάσκο των «σκόιλ ελικίκου»!

Πέρα από την επανίδρυση των αποτυχημένων Σχολών Πρόωρης Κατάρτισης, η καινοτομία, που εισάγεται, είναι η κατάργηση μιας σειράς οργανικών μονάδων διακυβέρνησης της επαγγελματικής εκπαίδευσης και η αντικατάστασή τους με πιο συγκεντρωτικές, πιο ελεγχόμενες και πιο γραφειοκρατικές δομές. Δομές πιο κοντά στην αγορά και πιο μακριά από την εκπαίδευση. Αναφέρομαι στα άρθρα από το 4 έως το 7. Μάλιστα, στην ερώτησή μου, χθες, στους φορείς, «γιατί θεωρείτε ότι αυτές θα δουλέψουν καλύτερα από αυτές που ήδη προϋπήρχαν», η απάντηση ήταν «ότι δεν υπάρχει καμία δέσμευση ότι θα πάνε καλύτερα από ό,τι οι ήδη ιδρυθείσες και υπάρχουσες δομές», που είχαν προβλήματα λειτουργίας.

Στο Κεφάλαιο Γ΄ και από τα άρθρα από 9 έως 13, περιγράφετε την ίδρυση των Επαγγελματικών Σχολών Κατάρτισης, οι οποίες, όπως προείπα, δοκιμάστηκαν, απέτυχαν και καταργήθηκαν, στο πρόσφατο παρελθόν. Αναφέρθηκε και ο κ. Φίλης στην τοποθέτηση του Γενικού Γραμματέα για θέματα επαγγελματικής κατάρτισης, που είναι σήμερα εδώ, που είχε στο παρελθόν, αναπτύξει τελείως διαφορετική αρθρογραφία για το αδιέξοδο των σχολών αυτού του τύπου. Σε κάθε περίπτωση, η ίδρυση των ΕΣΚ, στοχεύει στην αποσυμφόρηση της λυκειακής βαθμίδας από τους ευπαθείς και ευάλωτους- το λέω ευγενικά- διοχετεύοντας τους μεταγυμνασιακή κατάρτιση. Παίρνετε τα παιδιά από την εκπαίδευση και τα στέλνετε στην κατάρτιση, ενώ δίνετε στον καθένα τη δυνατότητα να ιδρύει και μια σχολή πρόωρης εξειδίκευσης. Βρισκόμαστε, άραγε, σε μια δυτική χώρα, το 2021 ή στην Αγγλία του 1820 και της παιδικής εργασίας;

Παράλληλα, υποβαθμίζονται οι Σχολές Μαθητείας του ΟΑΕΔ, οι οποίες λειτουργούσαν μετά την 1η Λυκείου και στις οποίες φοιτούσαν, όπως είπε και ο κύριος Φίλης, κατά 80% ενήλικοι απόφοιτοι λυκείου. Το νομοσχέδιο τις μετατρέπει από Σχολές Δευτεροβάθμιας Επαγγελματικής Εκπαίδευσης σε Μεταγυμνασιακές Σχολές Επαγγελματικής Κατάρτισης. Σαφής υποβάθμιση, είναι όλοι απέναντι, εσείς επιμένετε σε αυτή την κατεύθυνση.

Κυρίες και κύριοι συνάδελφοι, εμείς επιμένουμε ότι τα παιδιά στην ηλικία των 15 ετών πρέπει να βρίσκονται εντός του σχολικού περιβάλλοντος, είτε στο γενικό είτε στο επαγγελματικό λύκειο. Η πρόωρη κατάρτιση αποτελεί οπισθοδρόμηση. Δημιουργεί στεγανά και αποκλεισμούς.

Το άρθρο 13 αναφέρεται στη διοίκηση των ΕΣΚ αρμοδιότητας του Υπουργείου Παιδείας, που θα διευθύνονται από διευθυντή μάνατζερ, χωρίς μόνιμο εκπαιδευτικό προσωπικό, αλλά, αποκλειστικά, με ωρομίσθιους εκπαιδευτικούς και συμβάσεις έργου. Φαίνεται, πως στο πολιτικό λεξικό της Ν.Δ. η παγίωση και η διεύρυνση των ελαστικών σχέσεων εργασίας μεταφράζονται, ως αναβάθμιση.

Με το άρθρο 14, η Κυβέρνηση, όχι μόνο υποβαθμίζει τους μελλοντικούς αποφοίτους των ΕΠΑΣ του ΟΑΕΔ, αλλά φροντίζει, πρωτοφανώς και καινοφανώς, να υποβιβάσει αναδρομικά και τα πτυχία αυτών, που έχουν αποφοιτήσει.

Προχωρώ , στο Κεφάλαιο Δ΄, για τα πρότυπα ΕΠΑΛ. Ξέρετε αγαπητοί συνάδελφοι, πως η κυβέρνηση Μητσοτάκη αγωνιά να ταυτιστεί, με δύο κυρίως όρους: οτιδήποτε πρότυπο και με την αριστεία, αν και διαρκώς, αποτυγχάνει και στις δύο αυτές έννοιες. Τώρα, εισάγει τα πρότυπα ΕΠΑΛ, αλλά το μόνο «πρότυπο» και πρωτότυπο είναι ότι δίνει στις δυνάμεις της αγοράς την ελευθερία να καθορίζουν τα προγράμματα σπουδών και τις προσφερόμενες ειδικότητες. Σας είπε και το ΚΑΝΕΠ- ΓΕΣΕΕ, με μια πολύ ωραία εισήγηση, ότι «μειώνετε τους εισακτέους, αφού τους βάζετε να εισέρχονται μόνο με το βαθμό, στενεύετε το εύρος των «καλών» ΕΠΑΛ»- όπως θα ονομάζετε εσείς -αντί να τα κάνετε όλα πειραματικά. Αυτή είναι η δική μας αριστεία και είχαμε προσπαθήσει να την κάνουμε πράξη με τη «Μία Νέα Αρχή στα ΕΠΑΛ» και με το Μεταλυκειακό Έτος Τάξη Μαθητείας, που οδήγησε, κυρίες και κύριοι συνάδελφοι, στην αύξηση των παιδιών, που επέλεγαν αυτή την κατεύθυνση, από το 28,2% που ήταν το 2016, όταν καταθέσαμε το στρατηγικό σχέδιο αλλαγής στην επαγγελματική εκπαίδευση και κατάρτιση, σε 33%, όταν σας παραδώσαμε τη διακυβέρνηση.

Επομένως, ήδη είχε ξεκινήσει μια διαφορετική πορεία σε αυτή τη κατεύθυνση.

Όσον αφορά τα ΕΕΚ, από τα άρθρα 22 έως 34, επιδιώκεται η ανωτεροποίησή τους και η ανωτετοποίησή του εκπαιδευτικού προϊόντος τους, προσφέροντας ένα σημαντικό δώρο στα ιδιωτικά ΙΕΚ, τα οποία θα αποκτήσουν ρόλο παρόχου, κατάρτισης, για εναλλακτική είσοδο στο πανεπιστήμιο, παρακάμπτοντας τις πανελλαδικές εξετάσεις, με την προϋπόθεση, βέβαια, ότι θα μπορούν να πληρώσουν τα δίδακτρα και βάζοντας δίδακτρα στα δημόσια ΙΕΚ, τα οποία, μάλιστα, λέτε, θα επιστρέφονται, εφόσον ολοκληρωθεί επιτυχώς η φοίτηση. Προφανώς, αυτό είναι ένα κριτήριο ακόμη μεγαλύτερης αποτροπής σε αυτούς, που δεν μπορούν να πληρώσουν αυτές τις δαπάνες. Και επιπλέον, καταργείτε τα ΙΕΚ, που έχουν λιγότερους από 200 σπουδαστές, σε Αθήνα, Πειραιά και Θεσσαλονίκη και 100 στην υπόλοιπη Ελλάδα. Με τον τρόπο αυτόν, οδηγείτε, περίπου το 40% των δημόσιων ΙΕΚ σε λουκέτο.

Όσον αφορά για το μεταλυκειακό έτος τάξης μαθητείας, στο Κεφάλαιο 6, διαπιστώνουμε ότι πλέον δεν αποτελεί οργανικό τμήμα των ΕΠΑΛ, με προφανή στόχο, μελλοντικά, να δοθεί σε άλλους φορείς, δηλαδή, στον ιδιωτικό τομέα και στους εργοδότες.

Στη συνέχεια, με τα άρθρα 43 έως 44, προβλέπεται η πρόσβαση αποφοίτων ΙΕΚ και του μεταλυκειακού έτους τάξης μαθητείας σε ΑΕΙ, με κατατακτήριες. Στη πράξη, οι ιδιοκτήτες των ιδιωτικών ΙΕΚ θα διαφημίζουν τις νέες παρεχόμενες υπηρεσίες στους πελάτες και σε συνδυασμό με τα ιδιωτικά κολλέγια, θα λειτουργήσουν, ως ο πολιορκητικός κριός της δημόσιας τριτοβάθμιας εκπαίδευσης.

Στα άρθρα 45 έως 49, περιέχονται διατάξεις για το εθνικό πλαίσιο προσόντων και αγνοείται, επιδεικτικά, το εθνικό στρατηγικό πλαίσιο για την αναβάθμιση της επαγγελματικής εκπαίδευσης και κατάρτισης, που συντάχθηκε, το 2016, από την Κυβέρνηση του ΣΥ.ΡΙΖ.Α..

Στο άρθρο 50, προβλέπεται πως η διεξαγωγή των εξετάσεων πιστοποίησης προσόντων αποφοίτων φορέων μη τυπικής και άτυπης μάθησης, μπορεί να ανατίθεται, με απόφαση του ΕΟΠΠΕΠ, σε αδειοδοτημένους φορείς διεξαγωγής εξετάσεων προσόντων νομικών προσώπων δημοσίου δικαίου ή και νομικών προσώπων του ευρύτερου δημόσιου τομέα ή και νομικών προσώπων ιδιωτικού δικαίου της ημεδαπής. Θεσμοθετείται, δηλαδή, η πιστοποίηση προσόντων από ιδιωτικούς φορείς, αντί του αρμόδιου δημόσιου οργανισμού του ΕΟΠΠΕΠ. Αντί, δηλαδή, να αντιμετωπιστούν οι υπάρχουσες παθογένειες του δημόσιου συστήματος πιστοποίησης και να ενισχυθεί το κοινωνικό κύρος, καθαγιάζεται η ιδιοτέλεια κριτηρίων και αξιών, που θέτει η αγορά.

Τώρα, όσον αφορά για τα ΚΔΜ, που είναι τα άρθρα από 52 έως 66, τοποθετήθηκε και ο κ. Φίλης, εμείς θεωρούμε ότι οι ανάγκες κατάρτισης των ωφελούμενων και το ατομικό σχέδιο αναβάθμισης προσόντων θα έπρεπε να προσδιορίζονται από εξωτερικό φορέα και μάλιστα δημόσιο, προς αποφυγή της σύγκρουσης συμφερόντων και την κατασπατάληση του δημόσιου χρήματος. Δεν μπορεί να ισχύει το «Γιάννης κερνάει και Γιάννης πίνει», δηλαδή, να δημιουργείται ζήτηση κατάρτισης από αυτόν, που παρέχει την κατάρτιση και μάλιστα, με 100% χρηματοδότηση από το κράτος. Η αξιολόγηση των αναγκών κατάρτισης του κάθε ανέργου είναι για μας δουλειά του ΟΑΕΔ και των εργασιακών του συμβούλων. Είχε γίνει πάρα πολλή δουλειά σε αυτή τη κατεύθυνση. Δεν φαίνεται να κινείστε προς αυτήν την κατεύθυνση και με άλλες επιλογές, που έχουν γίνει σε άλλα νομοσχέδια ενίσχυσης του ΟΑΕΔ, να ενδυναμώσετε, δηλαδή, το ρυθμιστικό του ρόλο στην αγορά εργασίας, με την ανάπτυξη σύγχρονων υπηρεσιών συμβουλευτικής προς τους ανέργους. Αντίθετα, πρόθεσή σας είναι να παραδώσετε και την επαγγελματική συμβουλευτική εξολοκλήρου προς τα ΚΔΜ, κάτι που γινόταν, πριν το 2015 και να αφήσετε τον ΟΑΕΔ μόνο στο ρόλο του ελέγχου της πρακτικής άσκησης και του ταμία, που πληρώνει τα ΚΔΜ και τις επιχειρήσεις. Ακυρώνετε, δηλαδή, το ρόλο του στην αγορά εργασίας. Η δική μας η πρόθεση είναι ο ΟΑΕΔ να παίζει ρυθμιστικό ρόλο, ενώ η δική σας είναι να απορυθμίσετε τη συμβουλευτική και βέβαια, να δημιουργήσετε μια αυτορρυθμιζόμενη ιδιωτική αγορά κατάρτισης.

Προχωρώ στα σχολεία δεύτερης ευκαιρίας, με το άρθρο 71, όπου ορίζεται, ότι το εκπαιδευτικό προσωπικό αποτελείται από εκπαιδευτικούς της πρωτοβάθμιας και δευτεροβάθμιας εκπαίδευσης, που αποσπώνται, ωρομίσθιους εκπαιδευτές, καθώς και εκπαιδευτές ενηλίκων. Ευελπιστούμε στους 10.500 μόνιμους διορισμούς, που εξαγγείλατε. Για μια ακόμη φορά, κυρία Υπουργέ, θα έπρεπε οι μισοί από αυτούς να έχουν γίνει στη τρέχουσα χρονιά και με αυτούς να εξασφαλίσετε μόνιμο και κατάλληλο προσωπικό, με οργανική θέση σε αυτά τα σχολεία.

Έρχομαι στις διατάξεις των άρθρων από 91 έως 100 για το ΙΕΠ, όπου κατά τη γνώμη μας, καταργούνται και αδρανοποιούνται ρυθμίσεις, που εξασφάλιζαν τη δημοκρατική εσωτερική λειτουργία και τη συλλογική εργασία. Το σχέδιο νόμου μεταθέτει το ενδιαφέρον της εκπαιδευτικής πολιτικής από το «ποιότητα και ισότητα» στο «επιτήρηση και τιμωρία», στο όνομα φυσικά της αξιολόγησης. Η νομοθέτηση αυτή φαίνεται να εκπορεύεται από διαφόρων τύπων συμφέροντα εντός του Ινστιτούτου, διευκολύνοντας τη συγκρότηση αυταρχικών δομών και συγκεντρωτικών διαδικασιών.

Βεβαίως, υπάρχει ένα πολυνομοσχέδιο, στο οποίο, αυτή τη στιγμή, αγωνιωδώς προσπαθούμε να τοποθετηθούμε. Δεν συζητάμε μόνο για την επαγγελματική εκπαίδευση και κατάρτιση. Θα επιλέξω να αναφερθώ σε κάποια μόνο άρθρα, ζητώντας την ανοχή σας.

Με το άρθρο 108, καταργείτε το θεσμικό πλαίσιο για την πιστοποίηση των εμπειροτεχνιτών, κομμωτών και κουρείων. Σε αυτές τις δύσκολες συνθήκες για τον κλάδο, στο lockdown, θα θέλαμε να μας εξηγήσετε το σκεπτικό της ρύθμισης σας.

Με το άρθρο 110, τροποποιείτε τη σύνθεση του διοικητικού συμβουλίου της Σιβιτανιδείου, καταργώντας τους εκπροσώπους των εκπαιδευτικών και των διοικητικών, που εκλέγονταν, με άμεση καθολική ψηφοφορία. Γιατί τέτοια εκδικητικότητα, απέναντι στο προσωπικό και στους εργαζόμενους;

Με το άρθρο 111, ρυθμίζετε το πρόγραμμα κολύμβησης. Είναι θετικό. Εξάλλου το πρόγραμμα ξεκίνησε, επί Κυβέρνησης ΣΥΡΙΖΑ και αναμένουμε την περαιτέρω υλοποίησή του. Θετικές είναι και οι ρυθμίσεις για την ελληνόγλωσση εκπαίδευση του εξωτερικού. Ελπίζουμε το Υπουργείο να επιδείξει τα απαραίτητα αντανακλαστικά και να μεριμνήσει για την στελέχωση των ελληνικών σχολείων του εξωτερικού, έγκαιρα, παρά τις αντιξοότητες που επιφέρει η πανδημία.

Όσον αφορά το άρθρο 121, για τους προσωρινούς διευθυντές εκπαίδευσης του νόμου 4713/2020, βλέπουμε πως η επιλογή γίνεται, κατά προτίμηση, μεταξύ των υποψηφίων, που έχουν εκδηλώσει ενδιαφέρον για τις θέσεις, χωρίς να υπολογίζονται οι υπάρχουσες αιτήσεις. Είναι μια αυθαίρετη ρύθμιση, που ενθαρρύνει αυθαίρετες επιλογές, χωρίς καν εκδήλωση ενδιαφέροντος. Ρύθμιση, που θα δημιουργήσει αναστάτωση και εισάγει νέες διαδικασίες στην επιλογή του προσωπικού, χωρίς να έχει προηγηθεί στοιχειώδης διάλογος. Είναι και αυτή, που περιγράφεται στο άρθρο 114, για την πρόσληψη ωρομισθίων εκπαιδευτικών, βάσει τοπικής πρόσκλησης ενδιαφέροντος. Σας καλούμε να το ξανασκεφτείτε. Ο κύριος Βερναρδάκης μίλησε για την αντισυνταγματικότητα. Όσο για τα επιχειρήματα κάλυψης, με εκπαιδευτικούς αναπληρωτές των ορεινών περιοχών, ήδη έχουν ψηφιστεί. Κατά τη γνώμη σας θετικά άρθρα, όπως, για παράδειγμα, η διπλή μοριοδότηση ή και οι ποινές. Εσείς επιχειρηματολογήσατε για την αναγκαιότητα μουσικών εμπειροτεχνιτών, ενώ είπατε ότι αυτό γινόταν και από την προηγούμενη Κυβέρνηση, όταν υπήρχαν αυτές οι ανάγκες.

Παρόμοια ακατανόητες είναι και οι ρυθμίσεις του άρθρου 124 για τις ημέρες αργίας και διακοπών των φροντιστηρίων και των κέντρων ξένων γλωσσών, καθώς υφίσταται ήδη σχετική διάταξη. Τι θέλετε να πετύχετε με την αλλαγή αυτή;

Και βεβαίως, δεν μπορώ να μην αναφερθώ στο άρθρο 123. Ξέρετε, πολύ καλά, ότι δώσατε μια μάχη και χάσατε παταγωδώς. Μετατρέψαμε τις εκλογές των εκπαιδευτικών για τα υπηρεσιακά συμβούλια σε μια κόντρα της Κυβέρνησης με την εκπαιδευτική κοινότητα. Και το 93% των εκπαιδευτικών σας γύρισε την πλάτη. Αντί να πάρετε το μήνυμα, επανέρχεστε, με μια εκδικητική και πλήρως αντιδημοκρατική διάταξη, προβλέποντας στην ουσία τη μη συμμετοχή αιρετών εκπροσώπων των εκπαιδευτικών στα υπηρεσιακά συμβούλια.

Το άρθρο 123 συνιστά συνειδητή χειραγώγηση των υπηρεσιακών συμβουλίων. Για πρώτη φορά στη λειτουργία του θεσμού των αιρετών εκπροσώπων στα υπηρεσιακά συμβούλια, δεν θα συμμετέχουν σε αυτά οι εκλεγμένοι εκπρόσωποι του κλάδου. Σας καλούμε να το αποσύρετε άμεσα.

Στα άρθρα από 129 έως 133, που αναφέρονται στα Ανώτατα Εκπαιδευτικά Ιδρύματα, παρά τις επιμέρους επιφυλάξεις μας, θα είμαστε κατά βάση θετικοί.

Τέλος, οφείλω να αναγνωρίσω πως μας επιβεβαιώνετε, για μια ακόμη φορά, έστω και ετεροχρονισμένα, με ρύθμιση, στις καταργούμενες διατάξεις. Καταργείτε οριστικά τα διετή προγράμματα επαγγελματικών σπουδών των ΑΕΙ για αποφοίτους των ΕΠΑ.Λ..

Αναστείλατε τη λειτουργία τους για να το ξανασκεφθείτε, έτσι είχατε πει, όταν φέρατε αυτή τη διάταξη, για δύο συναπτά έτη και σήμερα, φθάνουμε στην οριστική διαγραφή αυτής της σημαντικής ρύθμισης, που, βεβαίως, είναι στο πλαίσιο της διαπερατότητας και της αναβάθμισης ρυθμίσεων, τις οποίες είχαμε κάνει στα ΕΠΑΛ, μαζί και με άλλες από αυτές, όπως την αύξηση του αριθμού των εισακτέων στα Ανώτατα Εκπαιδευτικά Ιδρύματα, που εφαρμόζεται, σε πάρα πολλές χώρες της Ευρώπης, που σχεδιάστηκε από τα ίδια τα πανεπιστήμια και από το δικό μας πανεπιστήμιο, αλλά και από πολλά άλλα πανεπιστήμια. Υπήρχαν οι πόροι, με σκοπό να προσφέρουν νέες διεξόδους στους αποφοίτους των επαγγελματικών λυκείων, με βάση και τις ανάγκες της τοπικής παραγωγικότητας και σε συνεννόηση με αυτές. Βεβαίως, με τον ακαδημαϊσμό και τη σφραγίδα των ελληνικών ανώτατων εκπαιδευτικών ιδρυμάτων. Εδώ, λοιπόν, είναι μια από τις διαφορές μας, κυρία Υπουργέ. Εσείς για τους μαθητές επαγγελματικής εκπαίδευσης ονειρεύεστε τη φθηνή μαθητεία και την κακοπληρωμένη εργασία, χωρίς δικαιώματα, ενώ για τα πανεπιστήμια ετοιμάζετε τιμωρία, οικονομική ασφυξία και πανεπιστημιακή αστυνομία, που ελπίζω να μην την φέρετε, ως τροπολογία.

Σχετικά με την τροπολογία, που είπατε ότι θα καταθέσετε, για την ανάδειξη των ψηφιακών δεξιοτήτων, περιμένουμε να τη δούμε και θα τοποθετηθούμε στην Ολομέλεια ή αν την καταθέσετε γρηγορότερα και αύριο.

Θα ήθελα, όμως, να τελειώσω, λέγοντας, καταληκτικά, κυρίως στους συναδέλφους, που λένε ότι πρώτη φορά γίνονται αυτά τα πράγματα, ότι ο σχεδιασμός αυτός δεν γίνεται για πρώτη φορά. Η Κυβέρνηση του ΣΥΡΙΖΑ κατέστρωσε και υλοποίησε το εθνικό στρατηγικό πλαίσιο για την αναβάθμιση της επαγγελματικής εκπαίδευσης κατάρτισης και μαθητείας, ήδη από το 2016. Ο σχεδιασμός αυτός είχε βασισθεί στην ολιστική θεώρηση ολόκληρου του συστήματος επαγγελματικής εκπαίδευσης και κατάρτισης, στην αναγνώριση και την ενίσχυση του κοινωνικού της ρόλου, στην ανάγκη παροχής ποιοτικής εκπαίδευσης στους μαθητές, που την επιλέγουν, στην ανάγκη παροχής ασφαλών επαγγελματικών διεξόδων στους αποφοίτους, στην εμπέδωση εργασιακής ασφάλειας και στη διαμόρφωση ενός ρεαλιστικού οράματος για τους εκπαιδευτικούς.

Το στρατηγικό αυτό πλαίσιο ανταποκρινόταν και συνδεόταν με τους στόχους βιώσιμης ανάπτυξης της UNESCO, ήδη, από το 2018, είχε ενταχθεί και στο πρόγραμμα ανασυγκρότησης της εθνικής οικονομίας, που είχε κατατεθεί από την Κυβέρνηση του ΣΥΡΙΖΑ, με τίτλο «Ελλάδα μια στρατηγική ανάπτυξης για το μέλλον».

Για πρώτη φορά, η συμμετοχή των κοινωνικών εταίρων; Είπα και προηγουμένως, ότι υπήρξαν τέτοιοι θεσμοί συμμετοχής των κοινωνικών φορέων και εταίρων, που κάποιοι λειτούργησαν και κάποιοι δεν λειτούργησαν, τους καταργείτε και τους αντικαθιστάτε.

Θα τελειώσω όσον αφορά στην αριστεία. Το 2020, δημοσιεύθηκε η Έκθεση της Ευρωπαϊκής Επιτροπής «Centers of Vocational Excellence», για τα Κέντρα Επαγγελματικής Αριστείας. Όπως αναφέρεται στην Έκθεση, το πρόγραμμα «Μια νέα αρχή στα ΕΠΑΛ» συμπεριλαμβάνεται, ως καινοτομία και κέντρο επαγγελματικής αριστείας. Η αναγνώριση της καινοτομίας και της αριστείας από την Ευρωπαϊκή Ένωση αποδεικνύει ότι ο ΣΥΡΙΖΑ υλοποιούσε, ως Κυβέρνηση, την πραγματική αριστεία, που αφορά, όμως, όλα τα σχολεία, καθηγητές και μαθητές της δημόσιας εκπαίδευσης στη χώρα μας, χωρίς κατηγοριοποιήσεις και αποκλεισμούς με βάση τις οικονομικές δυνατότητες. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κύριε Πρόεδρε, κυρίες Υπουργοί, κυρίες και κύριοι συνάδελφοι, το παρόν σχέδιο νόμου συνιστά μια ευρείας έκτασης νομοθετική παρέμβαση, χωρίς τον απαιτούμενο, όμως, δημόσιο διάλογο. Προφανώς και χωρίς την απαραίτητη προετοιμασία, με τελικό αποτέλεσμα ένα νομοσχέδιο, χωρίς τα χαρακτηριστικά ποιοτικής αναβάθμισης της επαγγελματικής εκπαίδευσης στη χώρα, που ήταν και το κύριο ζητούμενο. Βάζει τάξη, είναι αλήθεια, σε έναν πολύπαθο τομέα, που κατά την τελευταία δεκαετία χαρακτηρίζεται από συλλογή αποσπασματικών ρυθμίσεων, διαρκή υποβάθμιση της ποιότητας σπουδών, παντελή έλλειψη σχεδιασμού, μαρασμό υποδομών και την αδυναμία να ανταποκριθεί στις ανάγκες της χώρας, της εποχής, των εκπαιδευόμενων και των επιχειρήσεων.

Αυτό και τίποτα παραπάνω. Τα είπαμε και στην επί της αρχής συζήτηση. Η επαγγελματική εκπαίδευση, σήμερα, είναι λύση ανάγκης. Συμφωνούμε όλοι ότι αυτό πρέπει να αλλάξει και να γίνει συνειδητή επιλογή για τους νέους και, δυστυχώς, το παρόν νομοσχέδιο δεν καταφέρνει να εκπληρώσει αυτόν το στόχο.

Ξεκινώντας τη συζήτηση επί των άρθρων, θα πρέπει να γίνουν ξεκάθαροι οι λόγοι, που μας οδηγούν στο να είμαστε αντίθετοι με τον τρόπο, που η Κυβέρνηση αντιμετωπίζει την επαγγελματική εκπαίδευση.

Ξεκινώ, λοιπόν, από το Μέρος Α΄, «διακυβέρνηση επαγγελματικής εκπαίδευσης», κεφάλαιο πρώτο. Το περιβάλλον λειτουργίας της επαγγελματικής εκπαίδευσης είναι εξαιρετικά σύνθετο, για να αντιμετωπίζεται, μόνο με τακτοποιητική διάθεση. Αποτελεί πεδίο δραστηριοποίησης μεγάλου αριθμού διαφορετικών δομών, φορέων, υπηρεσιών, συλλογικών οργάνων, εργαζομένων και εργοδοτών. Μάλιστα, στις διάφορες φάσεις, π.χ. σχεδιασμός, εφαρμογή, παρακολούθηση, αναθεώρηση των επιχειρούμενων μεταρρυθμίσεων και παρεμβάσεων του συστήματος της επαγγελματικής εκπαίδευσης, καθοριστικοί παράγοντες, για την επίτευξη της επιδιωκόμενης στοχοθεσίας, είναι η ενεργός συμμετοχή των εμπλεκόμενων παραγόντων, η συναίνεση και η δέσμευσή τους στην υλοποίηση αυτών των παρεμβάσεων.

Από τις προτεινόμενες διατάξεις, απουσιάζει η ύπαρξη ενός θεσμικού πλαισίου, που θα κατοχυρώνει ένα τέτοιο μοντέλο συνεργασίας και κοινής ευθύνης και θα αποδίδει, με σαφήνεια, τους ρόλους και τις αρμοδιότητες στα εμπλεκόμενα μέρη. Επιστημονικά ο όρος «επαγγελματική κατάρτιση» αναφέρεται στο μέρος της επαγγελματικής εκπαίδευσης, που παρέχει τις ειδικές επαγγελματικές γνώσεις και ικανότητες, με τις οποίες ολοκληρώνεται η επαγγελματική επάρκεια των εκπαιδευομένων. Είναι, δηλαδή, η εξειδικευμένη μαθησιακή δραστηριότητα, που προετοιμάζει κάποιον να αναλάβει ένα ρόλο ή ένα έργο, συνήθως μέσα σε ένα επαγγελματικό πλαίσιο.

Το άρθρο 2, λοιπόν, επαναλαμβάνει αυτούσιο το άρθρο 2 του ν.3879/2010, όπου ως αρχική επαγγελματική κατάρτιση, ορίζεται η κατάρτιση, που προσφέρει βασικές επαγγελματικές γνώσεις, ικανότητες και δεξιότητες σε ειδικότητες και εξειδικεύσεις, με στόχο την ένταξη, την επανένταξη, την επαγγελματική κοινωνικότητα και ανέλιξη του ανθρώπινου δυναμικού στην αγορά εργασίας, καθώς και την προσωπική και επαγγελματική ανάπτυξη. Αυτοί οι δύο ορισμοί, της επαγγελματικής κατάρτισης και της αρχικής επαγγελματικής κατάρτισης, συγκλίνουν στην οριοθέτηση της επαγγελματικής κατάρτισης, ως μιας διαδικασίας, που αφορά ανθρώπινο δυναμικό, που έχει, όμως, ήδη ένα πλαίσιο επαγγελματικής εκπαίδευσης. Συνεπώς, η παρέμβαση της επαγγελματικής κατάρτισης μπορεί να λειτουργεί μόνο συμπληρωματικά, στις βασικές δομές της επαγγελματικής εκπαίδευσης και, σε καμία περίπτωση, δεν μπορεί να την υποκαθιστά.

Επιπλέον, ακούσαμε χθες τους κοινωνικούς φορείς. Η διά βίου μάθηση και εκπαίδευση, μας είπαν, είναι σαφώς υπερκείμενη έννοια κάθε μαθησιακής και εκπαιδευτικής δραστηριότητας. Δεν μπορεί να ταυτίζεται ούτε με την εκπαίδευση ενηλίκων, που συνιστά ένα διακριτό πεδίο εκπαιδευτικών δραστηριοτήτων, ούτε όμως και με την επαγγελματική εκπαίδευση και κατάρτιση, καθώς αφορά το σύνολο των μαθησιακών και των εκπαιδευτικών δραστηριοτήτων, σε τυπικά, μη τυπικά και άτυπα εκπαιδευτικά πλαίσια. Γι’ αυτό και δεν μπορεί να αποτελέσει παρά μόνο παραπλήρωμα του συστήματος επαγγελματικής εκπαίδευσης και κατάρτισης.

Επειδή τώρα ξεκινάει μια δομή για το πώς ακριβώς θα δομηθεί όλη η διοίκηση της επαγγελματικής κατάρτισης και εκπαίδευσης, θέλω να σας πω μια γενική παρατήρηση, ότι εδώ υπήρχε ένα διογκούμενο και πολύ βαρύ πλαίσιο ενός αναποτελεσματικού κράτους, το οποίο, όμως, δυστυχώς, βλέπουμε ότι και εδώ διαιωνίζεται. Συμβούλια και επιτροπές, που στο παρελθόν δεν λειτούργησαν, άραγε το ερώτημα είναι τι θα τα κάνει αποτελεσματικά, αυτήν τη φορά;

Και ξεκινώ με το Εθνικό Σύστημα Επαγγελματικής Εκπαίδευσης και Κατάρτισης και Σύνδεσης με την Απασχόληση, το οποίο ναι μεν είναι αναγκαίο. Η δομή του ξεκινάει από τη δομή, που υπήρχε από το ν. 3191, του 2003 και το σύστημα διακυβέρνησης της δια βίου μάθησης, με το νόμο 3879, του 2010.

Βασική παράμετρος αυτού του συστήματος πρέπει να είναι η διασύνδεση της επαγγελματικής εκπαίδευσης αρχικής και συνεχιζόμενης επαγγελματικής κατάρτισης και του επαγγελματικού προσανατολισμού και συμβουλευτικής.

Θεσμοθετείται το κεντρικό Συμβούλιο Επαγγελματικής Εκπαίδευσης και Κατάρτισης, ένα όργανο με 13 μέλη, ίδιες αρμοδιότητες περίπου και ανάλογη σύνθεση με το Συμβούλιο δια Βίου Μάθησης και Σύνδεσης με την Απασχόληση του νόμου 3879, του 2010.

Ζητούμενο εδώ, είναι η ουσιαστική λειτουργία και αυτού του οργάνου, έχοντας το προηγούμενο, δυστυχώς, των αρνητικών εμπειριών από όλες τις προηγούμενες προσπάθειες.

Θεωρούμε πολύ θετική διάταξη τη δυνατότητα συγκρότησης κλαδικών συμβουλίων δεξιοτήτων, για την υποβοήθηση του έργου του κεντρικού Συμβουλίου Επαγγελματικής Εκπαίδευσης και Κατάρτισης, γιατί εδώ οι αρμοδιότητες είναι η συστηματική παρακολούθηση των αναγκών του αντίστοιχου κλάδου σε επαγγελματικές δεξιότητες και η βελτίωση της σύζευξης, μεταξύ ζήτησης και προσφοράς δεξιοτήτων.

Ο νόμος 3879 του 2010 τροποποιήθηκε με το ν. 4186, του 2013 και προέβλεπε τη συγκρότηση των περιφερειακών Επιτροπών Επαγγελματικής Εκπαίδευσης και Κατάρτισης, με απόφαση του περιφερειακού συμβουλίου. Ξέρετε, ότι οι εκπροσωπήσεις εκεί ήταν από ένα μεγάλο σύνολο αντιπροσωπευτικών οργανώσεων εργαζομένων, εργοδοτών, κοινωνικών φορέων, ΟΑΕΔ, ο διευθυντής της δευτεροβάθμιας εκπαίδευσης κ.λ.π..

 Οι επιτροπές αυτές παρέμειναν και στους νόμους της προηγούμενης Κυβέρνησης των ΣΥΡΙΖΑ-ΑΝΕΛ και αυτές οι περιφερειακές επιτροπές επαγγελματικής εκπαίδευσης και κατάρτισης συγκροτήθηκαν μεν, αλλά ποτέ δεν είχαν έναν ουσιαστικό ρόλο, αφού το Υπουργείο Παιδείας ποτέ δεν ζήτησε τη γνώμη τους, όπως προβλεπόταν, μέσα από το θεσμικό πλαίσιο, για τον καθορισμό τομέων και ειδικοτήτων, που θα λειτουργούσαν, κατά τόπους τα ΕΠΑΛ και τα ΙΕΚ.

Στο νομοσχέδιο, λοιπόν, τώρα οι περιφερειακές επιτροπές αυτές καταργούνται. Προβλέπεται η συγκρότηση ενός 11μελούς συμβουλίου σύνδεσης, με την παραγωγή και την εργασία, στην έδρα κάθε περιφέρειας.

 Η συγκρότηση, λοιπόν, αυτή γίνεται με απόφαση της Υπουργού Παιδείας και όλο αυτό επίσης σηματοδοτεί την περαιτέρω προσπάθεια συγκέντρωσης εξουσιών κεντρικά, αφαιρώντας από τις αιρετές περιφέρειες μια πολύ σημαντική αρμοδιότητα.

 Είναι κρίσιμο να σας πω, ότι επειδή επικαλείστε συνεχώς την Επιτροπή Πισσαρίδη, είναι και ένα από τα σημεία στα οποία έρχεστε σε πλήρη αντίφαση. Η Επιτροπή Πισσαρίδη δίνει τη διάσταση της αποκέντρωσης. Όλο το νομοσχέδιο το δικό σας, κινείται ακριβώς στην αντίθετη κατεύθυνση, δηλαδή στην υπερσυγκέντρωση αρμοδιοτήτων στο Υπουργείο Παιδείας, στην κεντρική δομή του κράτους.

Επίσης, στη σύνθεση αυτού του οργάνου περιορίζεται σημαντικά η συμμετοχή εκπροσώπων, αντιπροσωπευτικών οργανώσεων εργαζομένων και εργοδοτών και λοιπών κοινωνικών φορέων. Είναι μια επιτροπή, που έχει πάρα πολλές εκπροσωπήσεις από το Υπουργείο Παιδείας, λιγότεροι από άλλους παραγωγικούς φορείς.

Θετική η διάταξη του άρθρου 7. Η λειτουργία μιας κεντρικής επιστημονικής επιτροπής, που συνδράμει επιστημονικά, αφενός στη Γενική Γραμματεία Επαγγελματικής Εκπαίδευσης και Κατάρτισης και αφετέρου στο κεντρικό Συμβούλιο Επαγγελματικής Εκπαίδευσης και Κατάρτισης, για μας είναι κάτι εξαιρετικά θετικό.

 Από τη σύνθεση, λοιπόν, αυτής της κεντρικής επιτροπής βλέπουμε ότι απουσιάζουν εκπρόσωποι ερευνητικών ινστιτούτων, κοινωνικών εταίρων.

Ήταν κάτι που το ακούσαμε από όλους τους κοινωνικούς φορείς, ότι είναι πάρα πολύ σημαντικό, επειδή το κομμάτι της επιστημονικής έρευνας, που διεξάγεται, σε αυτά τα ινστιτούτα, είναι σε συγκεκριμένα πεδία και παράγεται στη χώρα μας από αυτούς, είναι καλό να υπάρχει, σε ένα αμιγώς επιστημονικό όργανο, η διεύρυνση, στη λογική να ενισχυθεί το έργο της επιτροπής.

 Και περνάω στο κεφάλαιο 2ο, «Δομές διακυβέρνησης της επαγγελματικής εκπαίδευσης». Η ύπαρξη οργανωμένων και αξιόπιστων δομών παροχής επαγγελματικής εκπαίδευσης είναι απόλυτα αναγκαία, σε ένα περιβάλλον πολυπαραγοντικό, διαρκώς εξελισσόμενο τόσο στο εργασιακό όσο και στο κοινωνικό σκέλος.

 Η λειτουργία εκπαιδευτικών μονάδων επαγγελματικής εκπαίδευσης, που θα καλύπτουν όλο το φάσμα των προσόντων, στα μεσαία επίπεδα 3 - 4 - 5 του Εθνικού Πλαισίου Προσόντων, θα δημιουργήσουν μια διακριτή και αξιόπιστη εκπαιδευτική διαδρομή επαγγελματικής εκπαίδευσης, υπηρετώντας το βασικό στόχο, που δεν είναι άλλος από την αύξηση της ελκυστικότητας και την ουσιαστική αναβάθμιση της επαγγελματικής εκπαίδευσης στη χώρα μας. Οι μαθητές, που θα ακολουθούν αυτή τη διαδρομή, θα μπορούν να αποκτήσουν επαγγελματικά προσόντα, που θα τους βοηθήσουν να ενταχθούν, γρήγορα, στην αγορά εργασίας, καλύπτοντας υπαρκτές ανάγκες, σε εξειδικευμένο προσωπικό αυτών των επιπέδων. Τα προσόντα, λοιπόν, που εντάσσονται στο επίπεδο 5 του Εθνικού Πλαισίου Προσόντων, έχουν μεγάλη ζήτηση, μεταξύ των εκπαιδευομένων, καθώς ανοίγουν προοπτικές σε πολλαπλά επίπεδα, σε άμεση απασχόληση, σε επαγγελματική εξέλιξη και περαιτέρω, σε ευκαιρίες μάθησης.

Τον τομέα αυτόν, ξέρετε καλά, του επιπέδου 5, τον κάλυπταν παλιότερα τα ΚΑΤΕΕ και εν συνεχεία τα ΤΕΙ, ως ανώτερες σχολές. Μετά την αυθαίρετη πανεπιστημιοποίηση των ΤΕΙ, από τον κ. Γαβρόγλου, υπάρχει ένα μεγάλο κενό, στο επίπεδο 5 του Εθνικού Πλαισίου Προσόντων, το οποίο πρέπει να καλυφθεί, με οργανωμένες και αναβαθμισμένες εκπαιδευτικές δομές. Και εδώ, αρχίζει να διαφαίνεται το πρόβλημα. Το νομοσχέδιο καλύπτει το επίπεδο 5, μόνο με δομές κατάρτισης. Δεν νοείται, όμως εκπαιδευτικό σύστημα, το οποίο να μην έχει σε όλα τα επίπεδα του Εθνικού Πλαισίου Προσόντων δομές εκπαίδευσης.

Το ξαναλέμε, ότι οι δομές κατάρτισης είναι συμπληρωματικές στις δομές εκπαίδευσης. Αυτό συμβαίνει, σε όλες τις χώρες και, με αυτόν τον τρόπο, λειτουργεί το σύστημα στα περισσότερα ευρωπαϊκά κράτη. Επομένως, το επίπεδο 5 δεν μπορεί να καλυφθεί από τα ΙΕΚ. Επί της ουσίας, το Υπουργείο δεν δημιουργεί το κομμάτι εκείνο της επαγγελματικής εκπαίδευσης, που αυτήν τη στιγμή έχει ανάγκη η αγορά εργασίας. Επιπλέον, είναι γνωστό τοις πάσι, ότι τα δημόσια ΙΕΚ, που είναι μια ιστορία πολύ παλιά, έρχεται από το 1992, σήμερα βρίσκονται στη χειρότερη δυνατή κατάσταση. Και σας ερωτώ. Με ποια χρηματοδότηση, με ποιους εκπαιδευτές και με ποια ουσιαστική λειτουργία μπορούν να σηκώσουν τέτοιο βάρος; Ξέρετε καλά, ότι μόνο τα ιδιωτικά ΙΕΚ δουλεύουν και αυτό το βλέπει κανείς και από τον αριθμό των παιδιών, που επιλέγουν τα ιδιωτικά ΙΕΚ, για να πάρουν το επίπεδο 5, σε σχέση με τα προσόντα.

Κεφάλαιο 3. Μεταγυμνασιακή επαγγελματική εκπαίδευση και κατάρτιση. Οι επαγγελματικές σχολές κατάρτισης ΣΕΚ και οι επαγγελματικές σχολές μαθητείας του ΟΑΕΔ. Εδώ, κύριοι συνάδελφοι, παρατηρούμε, ότι η σχέση εκπαίδευσης και αγοράς δεν προτείνεται με όρους ισοτιμίας. Η αγορά προτάσσεται, η εκπαίδευση ακολουθεί. Και σε αυτό το κεφάλαιο είναι απολύτως σαφές. Το νομοσχέδιο επιχειρεί μια πρόωρη, λόγω της ηλικίας, απόπειρα αποπροσανατολισμού, θα έλεγα, των μαθητών στις δομές κατάρτισης, μετά την ολοκλήρωση της βασικής γυμνασιακής εκπαίδευσης, μέσα από την εισαγωγή των επαγγελματικών σχολών κατάρτισης, στην τυπική πλέον εκπαίδευση, παρακάμπτοντας ουσιαστικά τα ΕΠΑΛ. Και φυσικά, η δημιουργία μεταγυμνασιακής αμιγώς επαγγελματικής κατάρτισης υπονομεύει ευθέως τα ΕΠΑΛ.

 Υιοθετείται από την Κυβέρνηση ένα εξαιρετικά αμφιλεγόμενης ορθότητας σύστημα. Και σας ερωτώ. Πόσο παιδαγωγικά και κοινωνικά ορθό είναι τα παιδιά, στην ηλικία των 15 χρόνων, να αποφασίζουν για την επαγγελματική τους πορεία, σε μια περίοδο της ζωής τους που δεν έχουν διαμορφώσει ούτε την προσωπικότητά τους, ούτε τις δεξιότητές τους, ούτε τις φιλοδοξίες και τα όνειρά τους; Και μη χρησιμοποιείτε το επιχείρημα, ότι ο ΣΥΡΙΖΑ κατέβασε το ηλικιακό όριο στα 16, γιατί ξέρετε, πάρα πολύ καλά, όλοι εδώ μέσα, όταν ήρθε αυτή η διάταξη, ότι εμείς όχι μόνο καυτηριάσαμε με την τακτική του ΣΥΡΙΖΑ, αλλά ευθέως είπαμε, ότι ψηφοθηρούν, με έναν λαϊκισμό, που ξεπερνάει κάθε όριο. Δεν είναι ότι υποτιμούμε τα παιδιά των 16 ετών, αλλά είναι απόλυτα λογικό να είναι σε μία πορεία, όπου ακόμη διαμορφώνονται και η προσωπικότητά τους και οι δεξιότητες τους και ακόμη δεν έχουν αποφασίσει τι θέλουν να κάνουν στη ζωή τους.

Επίσης, ζούμε σε μία εποχή, που όλοι μιλούμε για την τέταρτη βιομηχανική επανάσταση, που γνωρίζετε πολύ καλά οι απαιτήσεις, σε γενικές γνώσεις είναι διαρκώς αυξανόμενες.

Πόσο αντικοινωνική και πόσο αντιεκπαιδευτική θεωρείτε ότι είναι μια εξέλιξη, που γυρίζει τα παιδιά, σε αντιλήψεις του 1960, διακόπτοντας την εκπαίδευσή τους; Είναι χαρακτηριστικές δε και οι επιφυλάξεις των κοινωνικών φορέων, που επισημαίνουν ότι με τις ρυθμίσεις, που υπάρχουν σ’ αυτό το Κεφάλαιο, επιδιώκεται η καθιέρωση του επιπέδου 3, που είναι το μόνο επίπεδο, που δεν υφίσταται σήμερα, μέσα στο εθνικό πλαίσιο προσόντων, με την έννοια της ύπαρξης εκπαιδευτικών οργανισμών, με αντίστοιχα προβλεπόμενα μαθησιακά αποτελέσματα.

Η ρύθμιση αυτή παρόλο που θεωρείται ότι ικανοποιεί ένα τυπικό ζήτημα, από πλευράς ευθυγράμμισης του εθνικού πλαισίου προσόντων, με το αντίστοιχο ευρωπαϊκό, επί της ουσίας, δεν διαφαίνεται ο θετικός της αντίκτυπος στο ελληνικό εκπαιδευτικό σύστημα και, ειδικότερα, στους εφήβους, που είναι περισσότερο ευάλωτοι στη σχολική αποτυχία και στην πρόωρη εγκατάλειψη της εκπαίδευσης.

Θα συμφωνήσω με όσους διατύπωσαν την άποψη, ότι είναι αντιφατικό, σε μία κοινωνία πληθωρισμού προσόντων και δεξιοτήτων, να ανοίγουμε διεξόδους προς την υποεκπαίδευση και να ενθαρρύνουμε ουσιαστικά την απομάκρυνση από το αγαθό της γνώσης.

Αν σκεφτούμε, επίσης, ότι η θέσπιση της μαθητείας σε ανήλικους μαθητές εγκυμονεί εξαιρετικούς κινδύνους για εκμετάλλευση και καταχρηστικές πρακτικές, αυτό καταλαβαίνετε, ότι θέλει ιδιαίτερη προσοχή, αφού ξέρουμε πολύ καλά, ότι συμβαίνει ήδη και σε πολύ μεγαλύτερες ηλικίες.

Τελικά, το διακύβευμα δεν είναι να δοθεί θεσμικός χώρος, σε μια υποτυπώδη μορφή επαγγελματικής κατάρτισης επιπέδου 3, αλλά να ενισχυθεί, γενναία, η επαγγελματική εκπαίδευση.

Θέλω να μιλήσω, λοιπόν, λίγο για τη διαπερατότητα μεταξύ επιπέδων. Η έννοια της διαπερατότητας, δηλαδή, της πρόσβασης, πρέπει έτσι κι αλλιώς να υπάρχει από το ένα επίπεδο στο επόμενο, αλλά αυτή η διαδικασία δεν πρέπει, σε καμία περίπτωση, να είναι α λα καρτ.

Το προτεινόμενο νομοσχέδιο προβλέπει τον ουσιαστικό αποκλεισμό των αποφοίτων των σχολών κατάρτισης από την ομαλή συνέχιση των σπουδών τους, σε ανώτερο αντίστοιχο επίπεδο. Η σχετική διατύπωση δημιουργεί ανθρώπινο δυναμικό χαμηλών προσόντων, χωρίς δυνατότητες ανέλιξης και η εμπειρία, άλλωστε, έδειξε ότι οι ΕΣΚ του ν.4186/2013, δηλαδή οι παλιές ΣΕΤ απέτυχαν. Ουσιαστικά, δεν λειτούργησαν ποτέ και η ερώτηση είναι σε τι ωφελεί η επαναφορά τους, με αυτόν τον χαριτωμένο αναγραμματισμό; Πώς θα λειτουργήσουν μέσα σε ένα δυσμενές, δυσμενέστερο, πλαίσιο λειτουργίας, που φτιάχνουμε; Στους σκοπούς ίδρυσης των ΕΣΚ αναφέρεται η μέριμνα για την ένταξη στην επαγγελματική ζωή ευπαθών και ευάλωτων κοινωνικών ομάδων. Θα μου επιτρέψετε να σας πω, ότι ακόμη και η διατύπωση αυτή προδίδει την ταξικότητα, που υπάρχει σε αυτό το νομοσχέδιο, αφού προσανατολίζει μια ομάδα παιδιών, σε πρόωρη επαγγελματική κατάρτιση, για την απόκτηση ενός χαμηλού επιπέδου προσόντων. Δεν μπορεί να είναι η μόνη διέξοδος, που δίνουμε σε αυτά τα παιδιά αυτή η διαδρομή.

Δικαίωμα ίδρυσης ΕΣΚ δίνεται και σε άλλους φορείς του δημοσίου, νομικά πρόσωπα δημοσίου δικαίου, ιδιωτικού δικαίου, εργοδοτικούς φορείς, επιχειρήσεις. Στις ΕΣΚ εγγράφονται απόφοιτοι γυμνασίου, διδάσκουν εκπαιδευτές -προσέξτε το αυτό- και όχι εκπαιδευτικοί. Οι εκπαιδευτές προσλαμβάνονται από άγνωστα μέχρι στιγμής μητρώα εκπαιδευτών, ως ωρομίσθιοι και με συμβάσεις έργου. Τα προγράμματα σπουδών είναι κατά το ήμισυ μαθητεία, κυρίως κατάρτιση και καθόλου, μα καθόλου γενικές και τεχνολογικές γνώσεις.

Επίσης, δίνεται η δυνατότητα για την εξ ολοκλήρου εξ αποστάσεως εκπαίδευση και σας ρωτώ; Τι σόι εξειδικευμένοι τεχνίτες θα βγουν, με όλη τους την εκπαίδευση να γίνεται εξ αποστάσεως; Πραγματικά, η φαντασία μου δεν το χωράει.

Θέλω λίγο να μιλήσω για τις ΕΠΑΣ μαθητείας. Με το νομοσχέδιο, υποβαθμίζονται οι ΕΠΑΣ μαθητείας του ΟΑΕΔ. Ξέρετε πολύ καλά όλοι, ότι έχουν βαθιές ιστορικές ρίζες και μεγάλη προσφορά στην ελληνική κοινωνία. Μεταφέρονται, λοιπόν, από την επαγγελματική εκπαίδευση στην επαγγελματική κατάρτιση και υποβαθμίζονται τα πτυχία τους, από το επίπεδο 4 στο επίπεδο 3 του εθνικού πλαισίου προσόντων.

Είναι άξιο επισήμανσης ότι στο νομοσχέδιο μόνο στις Σχολές Μαθητείας του ΟΑΕΔ υπάρχει αναφορά σε σύστημα μαθητείας.

Κεφάλαιο 4. Πάω λίγο επί τροχάδην, για να μην φάω πολύ χρόνο. Εδώ μιλάμε για τα Πρότυπα Επαγγελματικά Λύκεια. Ενώ ο τίτλος του νομοσχεδίου φιλοδοξεί να παρουσιάσει ένα ενιαίο σύστημα επαγγελματικής εκπαίδευσης και κατάρτισης, απουσιάζει πλήρως απ’ αυτό η βασική δομή της επαγγελματικής εκπαίδευσης, που είναι τα ΕΠΑΛ. Η απουσία των ΕΠΑΛ και από την, προ μηνών, ρύθμιση του Υπουργείου για τη λυκειακή βαθμίδα, σηματοδοτεί με τον πιο προφανή τρόπο την υποβάθμισή τους. Θα έπρεπε να αντιμετωπίζεται θεσμικά, ως ισότιμος πυλώνας, μαζί με τη γενική εκπαίδευση, όπως γινόταν, όλα αυτά τα χρόνια. Η ίδρυση των Πρότυπων ΕΠΑΛ, θα σας έλεγα δεν είναι κακό, όμως αυτό το οποίο εμείς ζητούμε είναι Πειραματικά ΕΠΑΛ, γιατί στα Πειραματικά ΕΠΑΛ υπάρχει η βάση, για να αναπτυχθεί καινοτομία, νέα προγράμματα σπουδών, μοντέρνα εξέλιξη σε ό,τι αφορά τεχνολογία, νέες δεξιότητες.

Μεταδευτεροβάθμια επαγγελματική εκπαίδευση ΙΕΚ, σε σχέση με το επίπεδο 5 του εθνικού πλαισίου προσόντων και μεταλυκειακή επαγγελματική εκπαίδευση. Η κατάργηση των Κέντρων Επαγγελματικής Εκπαίδευσης στα πανεπιστήμια - θυμάστε ήταν διετής η φοίτηση, επί ΣΥ.ΡΙΖ.Α. νομοθετήθηκε - που έγινε με περισσή προχειρότητα και καιροσκοπισμό, ενίσχυσε το σημαντικό κενό, που υπάρχει, αυτή τη στιγμή, στη μεταλυκειακή επαγγελματική εκπαίδευση και στο επίπεδο 5. Αντί να υπάρξει, λοιπόν, από τη μεριά της Κυβέρνησης μια σοβαρή πρόταση, για οργανωμένη και αξιόπιστη δομή επαγγελματικής εκπαίδευσης σ’ αυτό το επίπεδο, επιχειρείται η κάλυψή του, μέσω της επαγγελματικής κατάρτισης και της κατ’ όνομα αναβάθμισης των ΚΕΚ. Ο μόνος θεσμός, στον οποίο εστιάζει το νομοσχέδιο είναι αυτός των ΙΕΚ, επιχειρώντας μία κατ’ όνομα θεσμική αναβάθμιση, χωρίς, όμως, σοβαρό και αξιόπιστο οργανωτικό πλαίσιο. Η διατήρηση του αναποτελεσματικού πλαισίου λειτουργίας τους και η απουσία πρόβλεψης, για την ουσιαστική χρηματοδότηση των δημοσίων ΙΕΚ, δεν προοιωνίζει καμία ουσιαστική αλλαγή στα απαξιωμένα και υπολειτουργούντα δημόσια ΙΕΚ. Οι όποιες βελτιώσεις του νομοσχεδίου θα ενισχύσουν ουσιαστικά τα ιδιωτικά ΙΕΚ. Η ερώτηση που θέλω να σας βάλω εδώ είναι: Υπάρχουν ΙΕΚ και σε άλλα Υπουργεία. Κάθε Υπουργείο θα νομοθετεί τα δικά του; Τελικά, πόσων ταχυτήτων ΙΕΚ σχεδιάζει η Κυβέρνηση;

Σταματάω εδώ, κύριε Πρόεδρε, για να μην καταχραστώ το χρόνο σας. Τα υπόλοιπα στη β΄ ανάγνωση. Ευχαριστώ, συνάδελφοι, και για την ανοχή και για την προσοχή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε και εμείς την κυρία Κεφαλίδου. Το λόγο έχει ο Ειδικός Αγορητής του Κ.Κ.Ε., ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Νομίζω ότι το σλόγκαν της Κυβέρνησης για το νομοσχέδιο είναι ειλικρινές και συμπυκνώνει το στόχο της, από λύση ανάγκης για λίγους, η επαγγελματική εκπαίδευση να γίνει συνειδητή επιλογή για τους πολλούς. Πράγματι, η διακοπή της σχολικής εκπαίδευσης, από την ηλικία των 15 ετών και η πρόωρη στροφή στην κατάρτιση θα είναι λύση ανάγκης, για τα παιδιά των εργατικών λαϊκών οικογενειών, αφού σε αυτή τη λύση τα οδηγούν αναγκαστικά οι ταξικοί φραγμοί, που ολοένα υψώνονται μπροστά τους, για να μην μορφωθούν. Αρκεί μόνο να σκεφτούμε ότι εκεί γύρω στα 15 τους, τελειώνοντας το Γυμνάσιο, αυτά τα παιδιά τα περιμένει ένα Λύκειο πραγματικό εξεταστικό κέντρο, με τράπεζες θεμάτων και άλλους τέτοιους κόφτες και μ’ έναν άγριο ανταγωνισμό μεταξύ τους, που για να τον αντέξουν, θα χρειάζονται πολύωρο και, κυρίως, πολυέξοδο φροντιστήριο.

Αυτό το λύκειο «εξεταστική αρένα», έργο κοινό του ΣΥΡΙΖΑ και της Νέας Δημοκρατίας, μαζί το φτιάξανε, το παρουσίαζαν, μάλιστα, τότε και ως αναβάθμιση, όταν το νομοθετούσαν! Όσο για τη «συνειδητή επιλογή», που λέει το σλόγκαν, ναι τέτοια είναι, αλλά όχι για τις λαϊκές οικογένειες και τα παιδιά της. Για την Κυβέρνηση, για την Ευρωπαϊκή Ένωση και φυσικά, για τους μεγαλοεργοδότες, ασφαλώς και αποτελεί συνειδητή επιλογή, γιατί αυτοί όλοι είναι, που επιδιώκουν τη δημιουργία μιας μεγάλης στρατιάς φθηνών, ευέλικτων και χωρίς δικαιώματα εργαζομένων και αυτόν ακριβώς το σκοπό έρχεται να υπηρετήσει το νομοσχέδιο, με τις διατάξεις του για την επαγγελματική εκπαίδευση.

Συνεπώς, το νομοσχέδιο, όπως θα δούμε και παρακάτω, όχι μόνο δεν ικανοποιεί τη σύγχρονη ανάγκη της εποχής μας, για αναβαθμισμένη επαγγελματική εκπαίδευση με εξειδικευμένες γνώσεις, ανάλογα με τις εξελίξεις της επιστήμης και της τεχνολογίας και την πρόσβαση στην εργασία, αλλά αντίθετα οδηγεί σε μια φτηνή, φτηνιάρικη και εφήμερη κατάρτιση, αυτήν που κάθε φορά έχουν ανάγκη και για όσο την έχουν ανάγκη η μεγάλο- εργοδοσία και οι επιχειρηματικοί όμιλοι.

Απ’ αυτήν τη σκοπιά, λοιπόν, από τη σκοπιά, δηλαδή, των εργατικών λαϊκών οικογενειών και των αναγκών τους, αλλά και από τη σκοπιά των ίδιων των δυνατοτήτων της εποχής μας, το νομοσχέδιο δεν είναι καθόλου υπερβολή να πούμε ότι υποβαθμίζει παραπέρα την επαγγελματική εκπαίδευση κατάρτιση, κάτι που αποτυπώνεται και με έναν τρόπο και στον Προϋπολογισμό, που συζητάμε τώρα και θα ψηφιστεί σήμερα, αφού το κονδύλι για την επαγγελματική εκπαίδευση και κατάρτιση είναι μειωμένο κατά 34%, από 85 εκατομμύρια το βρίσκουμε στα 56 εκατομμύρια για του χρόνου.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Για το προσωπικό καθαριότητας, που θα πάρει το Υπουργείο Εσωτερικών. Αυτό είναι το κονδύλι.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ας τα δούμε όλα αυτά, στα πιο χαρακτηριστικά άρθρα του σχεδίου νόμου.

Το νέο ποιοτικό στοιχείο, που εισάγεται με το νομοσχέδιο, στα άρθρα 9 και 15, είναι η θεσμοθέτηση, αμέσως μετά το γυμνάσιο, των διετών επαγγελματικών σχολών κατάρτισης, ΕΣΚ, κατηγορία, στην οποία εντάσσονται και οι επαγγελματικές σχολές μαθητείας του ΟΑΕΔ. Αυτές θα δίνουν, μετά από εξετάσεις, πιστοποιητικό επιπέδου 3, δηλαδή, προσόντα και πιστοποίηση με ακόμα χαμηλότερα επαγγελματικά μισθολογικά και εργασιακά δικαιώματα από το επίπεδο 4 του ΕΠΑΛ.

Κατ’ αρχήν, εδώ να πούμε ότι για τις ΕΠΑΣ του ΟΑΕΔ, τις επαγγελματικές σχολές δηλαδή το ΟΑΕΔ, αυτό συνιστά καθαρή υποβάθμιση, μιας και ως τώρα αυτές δίνουν πιστοποιητικό επιπέδου 4, ενώ τώρα πάνε στο 3.

Σύμφωνα με το νομοσχέδιο, οι μαθητές από τα 15 τους και από την πρώτη μέρα μάλιστα, κάνουν πρακτική μαθητεία και, παράλληλα, παρακολουθούν και θεωρητικά εργαστηριακά μαθήματα. Δηλαδή, 15χρονα παιδιά εκδιώκονται από τα σχολεία και οδηγούνται άρον - άρον στην κατάρτιση και την ανήλικη εργασία, διότι περί αυτού πρόκειται. Ανήλικη εργασία, η οποία μάλιστα μπορεί και να επιδοτείται από το κράτος, στα πλαίσια των ενεργητικών πολιτικών, όπως λέτε, δηλαδή, μιλάμε για φρέσκο, νεότατο εργατικό δυναμικό τζάμπα για τις επιχειρήσεις. Αν είναι να δώσετε λεφτά στους καπιταλιστές, τα βρίσκετε αμέσως, αν είναι για τα σχολεία και τις ανάγκες τους, δυσκολεύεστε πολύ.

Είναι χαρακτηριστικό ότι στο νομοσχέδιο δεν προβλέπεται τίποτα για την αμοιβή της πρακτικής και της ασφάλισης αυτών των μαθητών, όλα παραπέμπονται σε αόριστες υπουργικές αποφάσεις.

Συμπέρασμα: Οι μαθητές αποκόπτονται εντελώς, ακόμα πιο νωρίς, από τι; Από τη γενική μόρφωση και από τα μαθήματα γενικής παιδείας, που είναι αναγκαία, γλώσσα, ιστορία, φυσική, χημεία, καλλιτεχνική παιδεία. Έρχονται, τώρα εδώ, βουλευτές της Νέας Δημοκρατίας -όπως και ο Εισηγητής της- και λένε «μα, καλά όλοι στο πανεπιστήμιο θα πάνε;»

Εμείς ρωτάμε. Για να γνωρίσουν τον Ρίτσο, τον Βάρναλη, τον Ελύτη, τον Σεφέρη -αυτοί οι άνθρωποι, αυτά τα παιδιά- πρέπει να πάνε στο πανεπιστήμιο; Για να μάθουν την ιστορία της επανάστασης του ’21, που θα την γιορτάσουμε, πρέπει να πάνε στο πανεπιστήμιο; Γιατί αυτά τα μαθήματα δεν θα τα διδάσκονται αυτά τα παιδιά, που θα επιλέγουν αυτήν την κατεύθυνση. Για να μη μιλήσουμε, τώρα, για τους βασικούς νόμους της φυσικής, της χημείας, για να μη μιλήσουμε για την ανάγκη, που έχει, κατά την άποψή μας, κάθε άνθρωπος από την καλλιτεχνική παιδεία. Εμείς, τέλος πάντων, ως Κ.Κ.Ε., θεωρούμε ότι η ολόπλευρη ανάπτυξη της προσωπικότητας όλων των ανθρώπων προϋποθέτει τη γερή αρματωσιά της γενικής παιδείας. Αυτό το δικαίωμα το έχουν όλοι οι άνθρωποι και όχι μόνον αυτοί, που θα πάνε στο πανεπιστήμιο.

Αν είναι να μιλήσουμε για τις υποδομές, αφήστε το, καλύτερα. Αυτές οι επαγγελματικές σχολές θα στεγάζονται στα εργαστήρια των εργαστηριακών κέντρων και των σχολείων, δηλαδή, στις ήδη απαρχαιωμένες ελλιπείς και πολλές φορές ακατάλληλες εγκαταστάσεις.

Όσο για τους εκπαιδευτικούς σε αυτές τις επαγγελματικές σχολές κατάρτισης; Σκεφτείτε τι μαθητές θέλουν να βγάλουν -με τι δικαιώματα εννοώ- και τι θα είναι και αυτοί. Το νομοσχέδιο δεν προβλέπει αυτοί να είναι μόνιμοι εκπαιδευτικοί της επαγγελματικής εκπαίδευσης, αλλά εκπαιδευτές, λέει, με αναγνωρισμένο τίτλο σπουδών ή ακόμα ακόμα και εμπειροτέχνες, με επαγγελματική εμπειρία, στο κάθε αντικείμενο. Με το νομοσχέδιο, δε, γίνεται και ένα βήμα παραπέρα, αφού αυτές οι επαγγελματικές σχολές κατάρτισης μπορεί, εκτός από δημόσιες, να είναι και ιδιωτικές. Δηλαδή, για να το καταλάβουμε, αν μια γαλακτοβιομηχανία, σε μια περιοχή, θέλει εξειδικευμένο εργατικό δυναμικό στον κλάδο, που δραστηριοποιείται, θα μπορεί να ιδρύει, όποτε θέλει, μία επαγγελματική σχολή κατάρτισης, για να παίρνει εργάτες από τη δική της σχολή, με τα δικά της αναλυτικά προγράμματα, με τσάμπα μαθητεία και εργατικό δυναμικό κι από πάνω θα επιδοτείται για όλα αυτά !

Με την ευκαιρία, να πούμε ότι τώρα εξηγείται και η θέσπιση του ανώτατου ηλικιακού ορίου των 17 ετών, για τη φοίτηση στα ΕΠΑΛ. Επιδιώκεται, με αυτό, οι ενήλικοι μαθητές και οι απόφοιτοι των σχολείων δεύτερης ευκαιρίας να μην κατευθύνονται στα ΕΠΑΛ και μαζεύονται πολλοί εκεί, στο οποίο πήγαιναν οι άνθρωποι, για να πάρουν έστω και με μια καθυστέρηση, το απολυτήριο του λυκείου, που δικαιούνται, αλλά να κατευθύνονται στις επαγγελματικές σχολές κατάρτισης, για μια απλή, δίχρονη κατάρτιση. Καταψηφίζουμε φυσικά όλα τα σχετικά άρθρα.

Πάμε, τώρα, στα πρώτα άρθρα, από το 1 έως το 8, όπου προβλέπεται η θεσμοθέτηση νέων οργάνων σε περιφερειακό, κλαδικό, κεντρικό επίπεδο, που θα εισηγούνται τις ειδικότητες και τους τομείς της επαγγελματικής εκπαίδευσης και κατάρτισης, θα παρεμβαίνουν στα αναλυτικά προγράμματα, θα προωθούν την ανάπτυξη συγκεκριμένων δεξιοτήτων. Με ποιο κριτήριο;

Το βασικό κριτήριο όλων αυτών των επιτροπών και των οργάνων θα είναι η κάλυψη των εφήμερων και μεταβαλλόμενων αναγκών διαρκώς των επιχειρήσεων, σε τοπικό επίπεδο. Και εδώ, η Κυβέρνηση δεν πρωτοτυπεί, δεν φέρνει κάτι καινούργιο, δηλαδή, απλώς διατηρεί και εξειδικεύει το μηχανισμό, για τον καθορισμό των ειδικοτήτων από την αγορά εργασίας, όπως προβλέπονταν από προηγούμενα νομοθετικά πλαίσια, που και η Κυβέρνηση του ΣΥΡΙΖΑ είτε άφησε ανέγγιχτα είτε και τα εμπλούτισε, ορισμένες φορές. Οι αρμοδιότητες αυτών των οργάνων θα αφορούν τα επίπεδα προσόντων 3, 4 και 5, που καλύπτουν όλο το φάσμα της επαγγελματικής εκπαίδευσης. Στα όργανα αυτά, θα συμμετέχουν και οι λεγόμενοι κοινωνικοί εταίροι, δηλαδή, τόσο εκπρόσωποι των επιχειρήσεων όσο και της εργοδοτικής Γ.Σ.Ε.Ε. αυτής, ναι αυτής, που κάνει τα συνέδρια της, με την κάλυψη των ΜΑΤ !

Αυτός ο σχεδιασμός δεν είναι μόνο ότι δημιουργεί αποφοίτους μιας χρήσης για τους εργοδότες, με δεξιότητες σε επαγγέλματα, που, σε πολύ σύντομο χρονικό διάστημα, απαξιώνονται και είναι μοιραίο, είναι και το ότι δεν διασφαλίζει στους μαθητές ούτε καν τη δυνατότητα να επιλέγουν αυτό, που επιθυμούν, ανεξάρτητα από την περιοχή, στην οποία κατοικούν και δραστηριοποιούνται. Είναι χαρακτηριστικά τα παραδείγματα, που χρησιμοποιεί το Υπουργείο. Αν ένα παιδί έχει τύχει να γεννηθεί στις Κυκλάδες, θέλει δε θέλει θα πάει στον τουρισμό. Αν ένα παιδί έχει γεννηθεί στη Δυτική Μακεδονία, θέλει δε θέλει θα πάει στον κλάδο της ενέργειας και των ανανεώσιμων πηγών, από τα σκουπίδια είναι όλα αυτά, μιλάμε για τις ανανεώσιμες πηγές, αφού εκεί είναι τα λεφτά για τα «πράσινα αρπακτικά» και όχι πια στο λιγνίτη.

Με την ίδρυση, τώρα, των πρότυπων ΕΠΑΛ, στα άρθρα 16 – 21, κατηγοριοποιούνται σαφώς οι σχολικές μονάδες και στην επαγγελματική εκπαίδευση και επιχειρείται να δημιουργηθεί και εκείνη η αφρόκρεμα αυτών των σχολείων, για τις ανάγκες των επιχειρήσεων. Αλλαγές προβλέπονται και στα ΙΕΚ, από τα άρθρα 22 - 34. Μάλιστα, στο νομοσχέδιο, προβλέπεται η εισαγωγή με κατατακτήριες των αποφοίτων των ΙΕΚ, τη στιγμή, που σήμερα, το 50% από αυτά είναι ιδιωτικά. Ταυτόχρονα, προβλέπεται το κλείσιμο μικρών των μικρών δημόσιων ΙΕΚ, διότι θα μείνουν, στη μεν Αθήνα και Θεσσαλονίκη, όσα έχουν πάνω από 250 σπουδαστές, στις υπόλοιπες πόλεις, πάνω από 100. Έτσι, είναι φανερό ότι ανοίγονται και άλλοι δρόμοι για την αύξηση της πελατείας των ιδιωτικών ΙΕΚ. Φυσικά, η επαγγελματική εκπαίδευση και η κατάρτιση, ήταν πάντα στο στόχαστρο των ιδιωτών. Είναι χρυσή μπίζνα, καλή μπίζνα, με τεράστια κέρδη. Αντί, λοιπόν, να ικανοποιήσουν τα δίκαια αιτήματα των σπουδαστών των ΙΕΚ και να καταργήσουν την εγκύκλιο, που προβλέπει το αίσχος της απλήρωτης και ανασφάλιστης πρακτικής εργασίας των σπουδαστών, αντί να καταργηθούν τα δίδακτρα, αντί όλοι οι άνεργοι σπουδαστές να πάρουν το επίδομα ανεργίας, αντί να πάρουν όλοι πάσο, για να μπορούν να μετακινούνται, αντί να φροντίζετε να έχει η πρακτική τους άσκηση ασφαλιστική κάλυψη, περίθαλψη, αντί να χρηματοδοτήσετε αυτές τις δημόσιες δομές, με εξοπλισμό και εργαστήρια, οδηγείτε τους σπουδαστές, τα παιδιά των λαϊκών οικογενειών, να βάλουν πιο βαθιά το χέρι στην τσέπη και να πέσουν στα νύχια κυριολεκτικά, των σχολαρχών, με κίνητρο, με τυράκι, τις κατατακτήριες στο πανεπιστήμιο.

Άρθρο 102, που αφορά τους τίτλους των σπουδών των εσπερινών λυκείων. Διαφωνούμε φυσικά, αφού αποκλείει αυτό το άρθρο από την πρόσβαση στα πανεπιστήμια, τους αποφοίτους των παλαιότερων ετών.

Στο άρθρο 110, επίσης είμαστε αντίθετοι, γιατί καταργείται ο αιρετός εκπρόσωπος των εργαζομένων στη Σιβιτανίδειο Σχολή και δεν καταλαβαίνουμε γιατί.

Στο άρθρο 111, λέει εδώ το συγκεκριμένο άρθρο ότι το μάθημα της κολύμβησης στα παιδιά του δημοτικού, θα μπορούν να το διδάξουν, όχι μονάχα αυτοί, που έχουν την ειδικότητα της κολύμβησης, αλλά και όσοι έχουν διδαχθεί κολύμβηση. Το πράγμα γίνεται και λίγο επικίνδυνο, εδώ μιλάμε για την ασφάλεια των παιδιών. Μας έχουν στείλει μια επιστολή οι διδάσκοντες καθηγητές φυσικής αγωγής, με ειδικότητα κολύμβηση, που λένε ότι αυτό το στηλιτεύουν και θεωρούν – και δίκιο έχουν οι άνθρωποι – ότι αυτοί, οι οποίοι θα διδάσκουν τα παιδιά το μάθημα της κολύμβησης, θα πρέπει να έχουν την ειδικότητα της κολύμβησης, για προφανείς λόγους ασφαλείας των παιδιών.

Στο άρθρο 114, υπάρχει άλλος ένας τρόπος πρόσληψης αναπληρωτών. Δεν φτάνει που, με το νόμο Γαβρόγλου, τρέχουν όλη μέρα αυτοί οι εκπαιδευτικοί να μαζέψουν πιστοποιητικά, μπας και προσληφθούν. Δεν φτάνει, που με πρόσχημα την πανδημία, φέρατε ακόμα μια μορφή ελαστικής εργασιακής σχέσης, αυτή του τρίμηνου αναπληρωτή, έρχεται τώρα και η τοπική πρόσκληση πρόσληψης ωρομισθίων, αφού, σε εξαιρετικές περιπτώσεις, κατά τις οποίες αντικειμενικοί λόγοι δεν επιτρέπουν την πρόσληψη προσωρινού αναπληρωτή, θα μπορεί να γίνεται πρόσληψη αναπληρωτή από τον οικείο διευθυντή εκπαίδευσης, ο οποίος και θα καταρτίζει και πίνακες σε τοπικό επίπεδο.

Είναι ένα καραμπινάτο βήμα στη λογική της αποκέντρωσης. «Πάνε περίπατο», δηλαδή, οι κεντρικοί πίνακες του Υπουργείου, αφού το ποιος θα δουλεύει δεν θα σχετίζεται πιά με την κατάταξή του στους τελευταίους πίνακες, αλλά θα εξαρτάται τόσο από τις εξαιρετικές περιπτώσεις, που θα συντρέχουν σε τοπικό επίπεδο, όσο και από το Διευθυντή Εκπαίδευσης, αφού αυτός και θα προσκαλεί και θα προσλαμβάνει, κατά το δοκούν. Ρουσφέτια; Πελατειακές σχέσεις; Εκεί οδηγούμαστε.

Υπενθυμίζουμε ότι υπάρχει και σχετική αρνητική πείρα, γιατί αυτό γινόταν με το Διευθυντή του Σχολείου, που καθόριζε τα πάντα στην πρόσθετη διδακτική στήριξη και ενισχυτική διδασκαλία και αυτό άλλαξε και καλώς άλλαξε.

 Ερχόμαστε τώρα στο άρθρο 114 για το Ελληνογερμανικό Ίδρυμα Νεολαίας. Κατ’ αρχήν, η υπογραφή αυτής της Συμφωνίας εκθέτει ανεπανόρθωτα το ΣΥ.ΡΙΖ.Α., ο οποίος παίρνοντας τη σκυτάλη από τον εκπρόσωπο, χθές, της Νέας Δημοκρατίας, σήμερα ο τέως Υφυπουργός Εξωτερικών, κύριος Αμανατίδης, «προσπάθησε να θολώσει τα νερά» και αναφέρθηκε στο Κ.Κ.Ε ότι «Τι λέει και το Κ.Κ.Ε.; «Παρών» ψήφισε!»

 Για να δούμε, λοιπόν, πώς έχουν τα γεγονότα και τα ντοκουμέντα. Στη συνεδρίαση, λοιπόν, της 6η Σεπτεμβρίου του 2018 - τα πρακτικά της οποίας κρατώ στα χέρια μου και διαβάζω - λέει ότι εκείνη την ημέρα ήρθε για Κύρωση η Σύμβαση, μεταξύ του Ομοσπονδιακού Υπουργείου, τέλος πάντων της Γερμανίας και του Υπουργείου Παιδείας της Ελληνικής Δημοκρατίας, για τη συνεργασία στον τομέα της νεολαίας και για την προετοιμασία για την ίδρυση ενός Ελληνογερμανικού Ιδρύματος Νεολαίας. Προφανώς και δεν ήρθε η Σύμβαση για το Ελληνογερμανικό Ίδρυμα Νεολαίας. Σε αυτήν, λοιπόν, τη Συμφωνία, το Κ.Κ.Ε. εξέφρασε τις ενστάσεις του, τις αντιρρήσεις του, τις επιφυλάξεις του, τους προβληματισμούς του με το βουλευτή του, τότε, τον Σταύρο τον Τάσσο και κατέληξε, λέγοντας ότι «έχουμε πει και άλλες φορές ότι με καμιά δεκαριά υποτροφίες φοιτητών και άλλες κινήσεις δεν μπορεί να ξεμπερδέψει η Κυβέρνηση και κάθε Κυβέρνηση από τις πολεμικές αποζημιώσεις της Γερμανίας προς τον ελληνικό λαό».

«Το πράγμα, όμως, είχε και συνέχεια», διότι τον Απρίλη του 2019, η Βουλή παίρνει μια ομόφωνη απόφαση για τη διεκδίκηση των γερμανικών αποζημιώσεων και στις 4 Ιουνίου έχουμε τη Ρηματική Διακοίνωση της Ελληνικής προς τη Γερμανική Κυβέρνηση. Την ίδια μέρα, απαντά ο εκπρόσωπος του Υπουργείου Εξωτερικών της Γερμανίας και λέει: «Αυτό που μας είναι σημαντικό είναι να τονίσουμε την παράμετρο ότι το θέμα των αποζημιώσεων έχει πολιτικά και νομικά κλείσει». Μετά από αυτό, καταλαβαίνετε ότι δικαιολογήθηκαν και επιβεβαιώθηκαν και οι φόβοι και οι ενστάσεις και οι προβληματισμοί μας, γι’ αυτό και τώρα, όχι, απλώς, καταψηφίζουμε το σχετικό άρθρο, αλλά ζητάμε και την απόσυρσή του.

Εν κατακλείδι, για το ζήτημα αυτό. Η ιστορική μνήμη, κυρία Υπουργέ, συμπεριλαμβάνει και τη διεκδίκηση των γερμανικών οφειλών. Αυτό το χρωστάμε, πριν από όλα στη μνήμη των θυμάτων, των χιλιάδων θυμάτων της ναζιστικής θηριωδίας.

Ακούστε, λοιπόν, τι σας ζητά το Εθνικό Συμβούλιο Διεκδίκησης των Οφειλών της Γερμανίας προς την Ελλάδα, ακούστε τι σας ζητά και το Δίκτυο Μαρτυρικών Πόλεων και Χωριών της πατρίδας μας και αποσύρετε το σχετικό άρθρο.

Πάω στο άρθρο 116, γιατί το νομοσχέδιο είναι «περιβόλι», κυριολεκτικά. Πρόκειται για μια προκλητικότατη ρύθμιση, που επιχορηγεί από τον Τακτικό Προϋπολογισμό του Υπουργείου Παιδείας το Ίδρυμα Fulbright.

Θα μου πείτε, για να μην αδικούμε εδώ την Κυβέρνηση, η Κυβέρνηση νομοθετεί μια πάγια πρακτική όλων των κυβερνήσεων, γιατί θεωρώ ότι και οι προηγούμενες κυβερνήσεις επιχορηγούσαν αυτό το αμερικανικό ίδρυμα.

 Το Ίδρυμα Fulbright, λοιπόν, δραστηριοποιείται στις εκπαιδευτικές ανταλλαγές με τις Ηνωμένες Πολιτείες και το πρόγραμμα αυτό, Fulbright, το διαχειρίζεται η Υπηρεσία Εκπαιδευτικών και Πολιτισμικών Υποθέσεων του Υπουργείου Εξωτερικών (ECA) των ΗΠΑ, του State Department, με την καθοδήγηση 12μελούς συμβουλίου, που διορίζεται από τον Πρόεδρο των Ηνωμένων Πολιτειών, ενώ, αντίστοιχα, στην Ελλάδα, διοικείται από το Διοικητικό Συμβούλιο, τα μέλη του οποίου εγκρίνονται από τον επίτιμο Πρόεδρό του, ο όποιος, ποιος είναι; Ο Πρέσβης των Ηνωμένων Πολιτειών, στην Ελλάδα.

Χρηματοδοτείται, δηλαδή, ένας φορέας με λεφτά του ελληνικού λαού, με μαύρο, πολύ μαύρο παρελθόν, ο οποίος προωθεί ανοιχτά όλες τις πολιτικές επιδιώξεις των Ηνωμένων Πολιτειών, στη χώρα μας και χρηματοδοτείται, την ώρα που ψαλιδίζονται τα κονδύλια για την τεχνική επαγγελματική εκπαίδευση.

Κλείνω, με τη ρύθμιση για τα υπηρεσιακά συμβούλια. Στην πρώτη συνεδρίαση, είπε η κυρία Υπουργός, για τις εκλογές των υπηρεσιακών συμβουλίων των εκπαιδευτικών. «Οι εκλογές έγιναν, το σώμα εκφράστηκε, δεν καταλαβαίνω την κριτική, που κάνετε».

Και επειδή δεν καταλαβαίνει, λοιπόν, η Κυβέρνηση προχωρά στην παραβίαση, ακόμα και αυτού του νόμου 1264 – που απ’ όσο γνωρίζω, ισχύει ακόμα – νόμος, που ορίζει για το πώς γίνονται οι αντικαταστάσεις των συνδικαλιστικών οργάνων και διορίζει η ίδια η Κυβέρνηση, τους εκπροσώπους των εκπαιδευτικών στα υπηρεσιακά συμβούλια.

Ως εδώ, έχουμε ένα ερώτημα, κυρία Υπουργέ. Αλήθεια, όταν είναι να αποφασίσει απεργία ένα εργατικό σωματείο, με τους νόμους, που ψήφισε ο ΣΥΡΙΖΑ και εσείς, τρέχατε με χαρά, να τον ψηφίσετε αυτό το νόμο της κυρίας Αχτσιόγλου, με το νόμο, που λέει ότι θα πρέπει για να γίνει μια απεργία, για να είναι μια απεργία νόμιμη, ότι θα πρέπει να ψηφίσει το 50 +1 των ταμιακά, παρακαλώ, εντάξει μελών του.

Γιατί την ίδια ώρα, για την εκλογή υπηρεσιακών συμβουλίων με ηλεκτρονική ψηφοφορία, νομιμοποιούνται τα αποτελέσματα με τη συμμετοχή του πέντε, έξι ή επτά στην καλύτερη περίπτωση τοις εκατό.

Η απάντηση, βεβαίως, είναι απλή. Γιατί, στην προκειμένη περίπτωση της ηλεκτρονικής ψηφοφορίας θέλετε να παγιώσετε, θέλετε να νομιμοποιήσετε αυτή την επιλογή, που είναι μια επιλογή αφυδάτωσης του συνδικαλιστικού κινήματος και στην πρώτη, φυσικά, περίπτωση για την απεργία, για να βάλετε εμπόδιο σε αυτήν. Είναι η ίδια απλή ταξική λογική.

Καταψηφίζουμε, φυσικά, επί της αρχής το νομοσχέδιο, καταψηφίζουμε τα περισσότερα άρθρα και σε όλα όσα αναφέρθηκαν και θα τοποθετηθούμε πιο αναλυτικά την ώρα της ψηφοφορίας και στην Ολομέλεια.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς. Τον λόγο έχει η Ειδική Αγορήτρια της Ελληνικής Λύσης, κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι.

Αρχικά, στο άρθρο 1, με την καθιέρωση σε τρία επίπεδα του Εθνικού Συστήματος Επαγγελματικής Εκπαίδευσης και Κατάρτισης, θέλουμε να επισημάνουμε ότι η κατηγοριοποίηση αυτή πρέπει και οφείλει να έχει, ως αποτέλεσμα, τη βελτίωση της παρεχόμενης εκπαίδευσης και τη σύνδεσή της με την αγορά εργασίας.

Με το άρθρο 2, παρουσιάζονται οι ορισμοί - αναλυτικά θα λέγαμε - ενώ με το άρθρο 3, θέλουμε να τονίσουμε την ένστασή μας, όσον αφορά στην περίπτωση γ΄, όπου αναφέρεται μεταξύ άλλων, ότι «οι αρχές διακυβέρνησης, της επαγγελματικής εκπαίδευσης κόβουν κατάρτισης και δια βίου μάθησης, είναι εκπρόσωποι της τοπικής κοινωνίας».

Θα θέλαμε να μας διευκρινίσετε για εκείνους, πως, κατά πόσο και με τι τρόπο θα μπορέσουν να συμβάλλουν στην επαγγελματική εκπαίδευση και κατάρτιση.

Το τέταρτο άρθρο, ως προς το σχεδιασμό και το συντονισμό από τη Γενική Γραμματεία Επαγγελματικής Εκπαίδευσης Κατάρτισης δια βίου μάθησης και Νεολαίας, δεν παρουσιάζει τους τρόπους, μέσω των οποίων θα υλοποιηθούν οι στοχεύσεις, αλλά κρίνεται θετικά το γεγονός, ότι κάνει λόγο για τη διασφάλιση των δικαιωμάτων και ίσων ευκαιριών του συνόλου των νέων, συμπεριλαμβανομένων των νέων με αναπηρία και χρόνιες παθήσεις.

Στο 5ο άρθρο, στο οποίο συμπεριλαμβάνεται η σύσταση του Κεντρικού Συμβουλίου Επαγγελματικής Εκπαίδευσης και Κατάρτισης, εκφράζουμε κάποιες επιφυλάξεις, σχετικά με τη σύσταση των Κλαδικών Συμβουλίων Δεξιοτήτων, στην παράγραφο 4, διότι λείπουν βασικά στοιχεία, όπως από ποιους θα στελεχώνονται, για πόσο κ.λπ..

Συνεχίζοντας με το άρθρο 6, η εμπλοκή τόσων πολλών και μάλιστα πολυμελών συμβουλίων δεν ξέρουμε, αν τελικά, θα βοηθήσει ουσιαστικά στη σύνδεση της επαγγελματικής εκπαίδευσης και κατάρτισης με την παραγωγή και την αγορά εργασίας.

 Παρακάτω, στο άρθρο 7, και τη σύσταση Κεντρικής Επιστημονικής Επιτροπής, λέτε στην παράγραφο 6, ότι «για την εκπλήρωση του σκοπού της η ΚΕΕ δύναται να συνεργάζεται και με λοιπούς φορείς». Ποιοι είναι αυτοί οι «λοιποί φορείς»; ΜΚΟ; Διότι, εφόσον υποκρύπτεται εκεί η συμμετοχή τους, είναι ξεκάθαρη η αντίθεσή μας.

Η ίδια αντίθεση εκφράζεται από εμάς και στο άρθρο 8, όπου παρέχεται υπέρμετρη εξουσία στον εκάστοτε Υπουργό Παιδείας και Θρησκευμάτων, αφενός, καθώς ο ορισμός των μελών των Ανωτέρω Συμβουλίων και Επιτροπών θα γίνεται, με δική του απόφαση και αφετέρου, στην παράγραφο 3, δίνεται δυνατότητα διορισμό εμπειρογνωμόνων. Με τόσα πολλά συμβούλια θα χρειάζονται και εμπειρογνώμονες επιπλέον; Γιατί; Για να επιβαρύνουν τον κρατικό προϋπολογισμό κι άλλο; Επίσης, προβλέπεται ετήσια δαπάνη από καταβολή αποζημίωσης, όπως προκύπτει από την Ειδική Έκθεση.

Στο άρθρο 9, με τις Επαγγελματικές Σχολές Κατάρτισης και τις Επαγγελματικές Σχολές Μαθητείας του ΟΑΕΔ, στην παράγραφο 2 (γ), αναφέρεται ότι «ο σκοπός τους θα είναι και η μέριμνα για την ένταξη στην επαγγελματική ζωή ευπαθών και ευάλωτων κοινωνικών ομάδων». Εννοείτε εμμέσως και τη μέριμνα υπέρ των λαθρομεταναστών; Αυτό είναι κάτι που πρέπει να ξεκαθαριστεί.

Στο άρθρο 10, μεταξύ άλλων, προβλέπονται τα σχετικά με τις Ιδιωτικές Επαγγελματικές Σχολές Κατάρτισης, τη στιγμή, όμως, που ακόμη η δημόσια επαγγελματική εκπαίδευση στην Ελλάδα δεν έχει τη θέση, που θα έπρεπε να έχει. Και στον αντίποδα, για τη στέγαση των Δημόσιων Επαγγελματικών Σχολών Κατάρτισης, θα χρησιμοποιούνται κτίρια σχολικών μονάδων Δευτεροβάθμιας Εκπαίδευσης, Σχολικών Εργαστηρίων, κ.λπ., ύστερα από απόφαση παραχώρησης. Έτσι, θα πάτε μπροστά τη δημόσια επαγγελματική κατάρτιση;

 Εκφράζουμε τις επιφυλάξεις μας, ως προς την προωθούμενη διετή χρονική διάρκεια της φοίτησης, με το άρθρο 11. Θα μπορέσουν να αφομοιωθούν, εντός αυτού του διαστήματος, οι απαιτούμενες θεωρητικές και πρακτικές γνώσεις; Μας φαίνεται εξαιρετικά δύσκολο. Όσο για την εξ αποστάσεως εκπαίδευση, εκείνη θα έπρεπε να προβλέπεται μόνο σε εξαιρετικές περιπτώσεις, οι οποίες να περιγράφονται ονομαστικά ή αλλιώς να απαλειφθεί.

Στο 12ο άρθρο, και τους κανονισμούς λειτουργίας, θεωρούμε ότι θα έπρεπε να προστεθεί και «αξιολόγησης των εκπαιδευτικών των Επαγγελματικών Σχολών Κατάρτισης και των ΕΠΑΣ».

Ως προς τη διοίκηση και στελέχωση των επαγγελματικών σχολών κατάρτισης, στο άρθρο 13, ο Διευθυντής θα πρέπει να έχει οπωσδήποτε σχέση με την εκπαίδευση.

Στο άρθρο 14, που αφορά στους Τίτλους Επαγγελματικής Εκπαίδευσης και Κατάρτισης και στα επαγγελματικά δικαιώματα, θα έπρεπε να υπάρχει σχετική πρόβλεψη και σε ό,τι έχει να κάνει με την αναβάθμιση όσων είχαν αποφοιτήσει στο παρελθόν, μέσω εξετάσεων ή έστω με κάποιο τρόπο να εξομοιωθούν με όσους καλύπτονται με αυτό το καθεστώς.

Σχετικά με τις εξουσιοδοτικές διατάξεις του άρθρου 15, κάτω από ποιες προϋποθέσεις θα μπορούν να συγχωνεύονται και να καταργούνται Δημόσιες Επαγγελματικές Σχολές Κατάρτισης; Δεν υπάρχει σχετική διευκρίνιση.

Προφανέστατα, ο σκοπός των Πρότυπων Επαγγελματικών Λυκείων, όπως αναλύεται στο άρθρο 16, μας βρίσκει σύμφωνους και πιστεύουμε ότι οι στοχεύσεις αυτές θα έπρεπε να αφορούν στο σύνολο των Επαγγελματικών Λυκείων.

Όμως, στο άρθρο 17, στην παράγραφο 2 (α), παρέχεται η δυνατότητα να χαρακτηρίζονται, ως Πρότυπα ΕΠΑΛ, με απόφαση του Υπουργού Παιδείας και Θρησκευμάτων και ΕΠΑΛ, που ανήκουν σε νομικά πρόσωπα μη κερδοσκοπικού χαρακτήρα. Δηλαδή, ΜΚΟ και εδώ;

Αναφορικά με τη φοίτηση στα ΕΠΑΛ, στο άρθρο 18, στην παράγραφο 4, καθιερώνεται πρακτική άσκηση, κατά τη διάρκεια της φοίτησης, μία ημέρα της εβδομάδος για έξι ώρες. Αρκεί; Δεν θα έπρεπε να είναι περισσότερες φορές, μέσα στην εβδομάδα; Χρειάζεται περισσότερη πρακτική άσκηση.

Στα άρθρα 19 και 20, όπου αφενός θα εκδίδεται εκπαιδευτικός οδηγός των πρότυπων ΕΠΑΛ και αφετέρου, ιδρύεται κέντρο επιμόρφωσης για τους εκπαιδευτικούς επαγγελματικών μαθημάτων των ΕΠΑΛ, προκειμένου, για δύο θετικά, θα λέγαμε, βήματα, αρκεί τα σχετικά με τον εκπαιδευτικό οδηγό να προσδιοριστούν παραπάνω.

Στις εξουσιοδοτικές διατάξεις του άρθρου 21, ορίζεται, στην παράγραφο 3, ότι με απόφαση του Υπουργού Παιδείας και Θρησκευμάτων, η οποία εκδίδεται, έως το τέλος Απριλίου κάθε έτους, ύστερα από γνώμη της κεντρικής επιστημονικής επιτροπής, καθορίζεται ο αριθμός των εισακτέων στα πρότυπα ΕΠΑΛ. Ο Υπουργός, δηλαδή, θα αποφασίζει κατόπιν των εισηγήσεων ή από μόνος του;

Στο άρθρο 22, αναλύεται ο σκοπός των ΙΕΚ, όπου αναφέρονται θεμιτές εν γένει στοχεύσεις.

Δυστυχώς, όμως, με το άρθρο 23, στην παράγραφο 2, αναφέρεται, ότι τα δημόσια ΙΕΚ, τα οποία κατά τη λήξη δύο συνεχόμενων ετών κατάρτισης, από το έτος κατάρτισης 2020- 2021 και εφεξής, που έχουν συνολικό κατ’ έτος αριθμό φοιτούντων καταρτιζόμενων, που δεν υπερβαίνει τους 100, τίθενται σε αναστολή λειτουργίας ή συγχωνεύονται με άλλα δημόσια ΙΕΚ. Το ίδιο θα ισχύει και για Αθήνα, Πειραιά και Θεσσαλονίκη, περιοχές, στις οποίες ο αριθμός των φοιτούντων ορίζεται σε διακόσιους. Αυτό είναι ένα τεράστιο πλήγμα, ιδίως για τα δημόσια ΙΕΚ της περιφέρειας, διότι πολλοί νέοι δεν έχουν τη δυνατότητα να μεταβούν σε άλλες περιοχές, αλλά ταυτόχρονα, αποτελεί χτύπημα και για τη τοπική οικονομία.

Με το άρθρο 24, ιδρύονται πειραματικά και θεματικά ΙΕΚ. Αφενός τα κριτήρια, που τίθενται, είναι εντελώς αόριστα και αφετέρου, δεν είναι εύστοχη αυτή η διάκριση, καθώς, στο σύνολό τους, θα έπρεπε να εντάσσονται στην κατηγορία των πειραματικών. Στην παράγραφο 3, πάλι κάνετε αναφορά σε μετατροπή σε πειραματικά ή θεματικά ΙΕΚ δημοσίων ΙΕΚ, που ανήκουν σε νομικά πρόσωπα μη κερδοσκοπικού χαρακτήρα και τα οποία δεν χρηματοδοτούνται από δημόσιους πόρους. Ξανά ΜΚΟ;

Στο άρθρο 25, για τη φοίτηση στα ΙΕΚ ή εξ αποστάσεως εκπαίδευση, θα πρέπει να γίνεται, όταν και μόνον όταν δεν είναι εφικτή η δια ζώσης, λόγω εξαιρετικά απρόβλεπτων συνθηκών, όπως ο κορονοϊός και όχι να την αντικαθιστά πλήρως.

Με το άρθρο 26, είναι αδιανόητο, ότι τα δημόσια και ιδιωτικά ΙΕΚ θα μπορούν να οργανώνουν και να λειτουργούν ξενόγλωσσα τμήματα, που απευθύνονται σε αλλοδαπούς πολίτες χωρών, εντός και εκτός Ε.Ε.. Μάλιστα, στα δημόσια ΙΕΚ, με χρήματα των Ελλήνων φορολογουμένων, θα μπορούν να φοιτούν και λαθρομετανάστες. Και σαν να μην έφτανε αυτό, με το άρθρο 27, στην παράγραφο 5, θα μπορούν, λέτε, να εκδίδονται πιστοποιητικά υγείας και ιατρικές πράξεις δωρεάν από τα νοσοκομεία και για εκείνους, ενώ το δημόσιο θα τους καλύπτει τις δαπάνες ιατροφαρμακευτικής και νοσοκομειακής περίθαλψης. Επαναλαμβάνω, με χρήματα των Ελλήνων φορολογουμένων.

Στο άρθρο 28, οι καταρτιζόμενοι στα δημόσια και ιδιωτικά ΙΕΚ δύναται να πραγματοποιούν μέρος της θεωρητικής ή και της εργαστηριακής κατάρτισής τους σε πιστοποιημένους φορείς κατάρτισης, που εδρεύουν σε κράτη-μέλη της Ε.Ε.. Όμως, θα αμείβονται;

Τα άρθρα 29 και 30, όσον αφορά στις ειδικότητες των ΙΕΚ και στους κανονισμούς λειτουργίας, κινούνται σε θεμιτό πλαίσιο, αν και τίθενται κάπως αόριστα.

Στο άρθρο 31, ως προς τα όργανα διοίκησης των ΙΕΚ, δεν μπορούμε να καταλάβουμε, για ποιο λόγο δίνετε τη δυνατότητα σε μη εκπαιδευτικό να είναι διευθυντής ενός δημοσίου ΙΕΚ. Προφανώς και διαφωνούμε σε αυτό.

Η διοικητική οργάνωση των ΙΕΚ του άρθρου 32 αφορά περισσότερο σε εσωτερικές ρυθμίσεις. Διατηρούμε, όμως, τις σαφείς επιφυλάξεις μας για το άρθρο 33 και το επίδομα ευθύνης.

Οι επιφυλάξεις φυσικά αφορούν σε πιθανή κατάχρηση των θέσεων ευθύνης, λόγω των επιδομάτων.

Τι να πούμε για τις εξουσιοδοτικές διατάξεις του άρθρου 34; Καταρχάς, είναι απαράδεκτο να θεσπίζεται, ως δικαίωμα εγγραφής, η καταβολή, κατά την αρχική εγγραφή από τους καταρτιζόμενους στα δημόσια ΙΕΚ, εφάπαξ χρηματικού ποσού, εφόσον μιλάμε για δωρεάν παιδεία. Κατά δεύτερον, στην παράγραφο 3, προβλέπεται ότι με απόφαση του Υπουργού, στα ξενόγλωσσα τμήματα, θα καθορίζεται η γλώσσα διδασκαλίας. Η γλώσσα θα πρέπει να είναι ελληνική και μόνο ελληνική σε όλα τα τμήματα των δημοσίων ΙΕΚ.

Στο άρθρο 35, όπου ορίζεται σκοπός του μεταλυκειακού έτους τάξης μαθητείας, θέλουμε να μάθουμε πότε θα πραγματοποιηθούν οι εξετάσεις από τον ΕΟΠΠΕΠ. Η πέμπτη φάση μαθητείας είναι ενταγμένη σε ΕΣΠΑ, αλλά ακόμη δεν έχει γίνει τίποτα, για να ξεκινήσει. Σε ό,τι έχει να κάνει με τη φοίτηση στο μεταλυκειακό έτος τάξης μαθητείας του άρθρου 36, θεωρούμε ότι το κράτος θα πρέπει να μεριμνήσει, ώστε οι μαθητευόμενοι να απορροφώνται στο εσωτερικό της δικής μας χώρας και να μην φεύγουν στο εξωτερικό, στη συνέχεια της παραγράφου 10, που τους επιτρέπει να πραγματοποιούν μέρος της μαθητείας σε φορείς υποδοχής και παραγωγικές μονάδες, που εδρεύουν σε κράτη- μέλη της Ευρωπαϊκής Ένωσης.

Θετική είναι η ρύθμιση του άρθρου 37, όσον αναφορά στο προπαρασκευαστικό πρόγραμμα πιστοποίησης για την προετοιμασία τους.

Στο άρθρο 38, για τις ειδικότητες του μεταλυκειακού έτους τάξης μαθητείας, γίνεται παραπομπή στο άρθρο 40, παράγραφος 9, που κάνει λόγο για κατάργηση ή συγχώνευση ειδικοτήτων. Ξεκάθαρα, δεν πρέπει ούτε να συγχωνεύονται, ούτε να καταργούνται, αλλά αντιθέτως να προστίθενται.

Στο άρθρο 39, για τη διοίκηση των τμημάτων μαθητείας, στην παράγραφο 2, δεν ειδικεύονται τα προσόντα, τα οποία θα πρέπει να έχει ο διοικητικός υπάλληλος για τη θέση του συντονιστή. Πιστεύουμε, σε κάθε περίπτωση, πως σε ό,τι έχει να κάνει με τη διοίκηση και τα καθήκοντα διεύθυνσης, ο αρμόδιος πρέπει να προέρχεται από το χώρο της εκπαίδευσης.

Με τις εξουσιοδοτικές διατάξεις του άρθρου 40, στην παράγραφο 9, γίνεται λόγος για κατάργηση τμημάτων, εξαναγκάζοντας επί της ουσίας τους νέους να στραφούν σε διαφορετικό αντικείμενο από εκείνο της επιλογής τους.

Στο άρθρο 41, δεν υπάρχει προσδιορισμός των κριτηρίων, ως προς τους ειδικούς επιστήμονες και αναμένουμε σχετικές διευκρινίσεις.

Ως προς την πιστοποίηση των αποφοίτων του άρθρου 42, πρέπει να οριοθετηθούν τα διαστήματα, που θα διενεργούνται οι εξετάσεις πιστοποίησης, οι οποίες είναι αναγκαίο να πραγματοποιούνται, σε τακτά και ακριβή χρονικά διαστήματα.

Με το άρθρο 43 και την πρόσβαση στο επίπεδο 6 του εθνικού πλαισίου προσόντων, η δυνατότητα να κατατάσσονται σε ΑΕΙ συναφούς ειδικότητας, τη στιγμή που μιλάμε για τεχνικά επαγγέλματα και για ενίσχυση της επαγγελματικής εκπαίδευσης, είναι κάπως οξύμωρη. Απαραίτητο κριτήριο είναι οι κατατακτήριες εξετάσεις.

Παρακάτω, στο άρθρο 45, όπου αναλύεται ο σκοπός του εθνικού πλαισίου προσόντων, δημιουργείται αθέμιτος ανταγωνισμός, σε σχέση με τα πτυχία και τα μεταπτυχιακά από το εξωτερικό μεν, ενώ ταυτόχρονα συμφωνούμε με την ύπαρξη προσόντων, αλλά εκείνα θα έπρεπε να είναι συγκεκριμένα.

Στο άρθρο 46, δεν γίνεται να μην αναφέρουμε ότι οι εμπλεκόμενοι φορείς διαμόρφωσης του ελληνικού πλαισίου προσόντων είναι πάρα πολλοί.

Με το άρθρο 47, δεν υπάρχει καμία αλλαγή στο υπάρχον πλαίσιο της δομής και των δεικτών, ενώ τα άρθρα 48 και 49, για τη διαμόρφωση και την αντιστοίχιση επιπέδων του πλαισίου, βαίνουν σε θετική κατεύθυνση.

Διαφωνούμε, ξεκάθαρα, με τη δυνατότητα να διενεργούνται εξετάσεις πιστοποίησης και από νομικό πρόσωπο ιδιωτικού δικαίου, όπως αναφέρεται στο άρθρο 50. Οι εξετάσεις πρέπει να γίνονται μόνο από φορείς του δημοσίου, με τρόπο αμερόληπτο.

Οι αποζημιώσεις της παραγράφου 3 του άρθρου 51, για τις ομάδες εργασίας σε τι ύψος μπορούν να ανέλθουν;

Στο άρθρο 54, σχετικά με τους εκπαιδευτές των κέντρων δια βίου μάθησης, προβλέπεται, στην παράγραφο 2, η δυνατότητα να αναλάβει κάποιος καθήκοντα εκπαιδευτή, ακόμα και αν δεν διαθέτει την πιστοποίηση εκπαιδευτικής επάρκειας. Θεωρούμε ότι πάντα πρέπει να έχει πιστοποίηση ο εκπαιδευτής.

Οι διατάξεις είναι πάρα πολλές και ο χρόνος ιδιαίτερα περιορισμένος. Θα αναφερθούμε στις υπόλοιπες, στην επόμενη συνεδρίαση. Εμείς στην Ελληνική Λύση πιστεύουμε ότι η επαγγελματική εκπαίδευση και κατάρτιση διαδραματίζει καθοριστικό ρόλο στην αύξηση της παραγωγικότητας και στην καταπολέμηση της ανεργίας. Ο ρόλος αυτός χρειάζεται την ενίσχυση, που του αξίζει. Σας ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια του ΜέΡΑ25, κυρία Σοφία Σακοράφα και τελειώνουν οι Εισηγητές και οι Ειδικοί Αγορητές. Ο κατάλογος των Βουλευτών ομιλητών έχει κλείσει και έχουν ζητήσει το λόγο η κυρία Αναγνωστοπούλου, η κυρία Βέττα και ο κ. Αμανατίδης.

Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Κύριε Πρόεδρε, από την αρχή της κατ’ αρχήν συζήτησης στην Επιτροπή και από την ακρόαση των φορέων, αναδείχθηκαν σοβαρά προβλήματα, που έχει το παρόν νομοσχέδιο, κυρίες και κύριοι συνάδελφοι. Καταρχήν, σημειώθηκε η παντελής έλλειψη των εκπαιδευτικών από τους θεσμούς διακυβέρνησης της επαγγελματικής εκπαίδευσης, τόσο κεντρικά όσο και τοπικά.

Στην επί της αρχής συζήτηση, χαρακτήρισα το νομοσχέδιο ταξικό στην ομιλία μου, από την ακρόαση των φορέων, η άποψή μου αυτή έγινε και βεβαιότητα. Δεν είναι μόνο το ότι η πρόωρη επαγγελματική εκπαίδευση αφαιρεί τα εφόδια της γενικής παιδείας από ένα τεράστιο αριθμό σπουδαστών, αλλά και το ότι πιέζει προς τα κάτω όλο το πλαίσιο της ανηλικότητας και της παιδικής ηλικίας. Κακά τα ψέματα, οι νέοι, που στρέφονται στην επαγγελματική εκπαίδευση και κατάρτιση, δεν είναι τα παιδιά, που δεν παίρνουν τα γράμματα, είναι τα παιδιά των λαϊκών τάξεων, που οι γονείς τους δεν έχουν τη δυνατότητα να στηρίξουν σπουδές στο λύκειο ή και στο πανεπιστήμιο. Είναι τα παιδιά, που πρέπει να συνεισφέρουν στο οικογενειακό εισόδημα, όχι για την πολυτέλεια, αλλά για την επιβίωση. Αυτό δίνει και το στίγμα του νομοσχεδίου και επιβεβαιώνει την άποψή μας ότι πρόκειται, ουσιαστικά, για την καθοδήγηση της φυγής από το σχολείο και το σχολικό περιβάλλον, στα 15 τους χρόνια και την εξοικείωση, με την απλήρωτη και την ανασφάλιστη εργασία.

Η πολιτεία, με αυτό το νομοσχέδιο, γυρίζει την πλάτη στα παιδιά αυτά και υψώνει ταξικούς φραγμούς για την περαιτέρω εξέλιξή τους. Η νεοφιλελεύθερη άποψη τους αφήνει εκτός πλάνου, εκτός σχεδίου και δεν δίνει σημασία στη μόρφωση και στην καλλιέργεια τους. Στη συνέχεια, πρέπει να παρατηρήσουμε ότι το παρόν νομοσχέδιο προσπαθεί να μεταρρυθμίσει έναν αποτυχημένο θεσμό τις σχολές επαγγελματικής κατάρτισης, τις ΣΕΚ, και για να το πετύχει αυτό, εισάγει το θεσμό της μεταγυμνασιακής εκπαίδευσης, η οποία και στο πεδίο της ορολογίας είναι προβληματική. Η συντριπτική πλειοψηφία των φορέων απέδειξε ότι πρόκειται για δομές πρόωρης κατάρτισης, χωρίς σχολικό χαρακτήρα και εκπαιδευτική αποστολή. Αντίθετα, είναι μια χαμηλής ποιότητας μαθητεία μιας μη αμειβόμενης ανήλικης εργασίας, χωρίς δικαιώματα, ενώ η εκπαίδευση, που παρέχεται, είναι χαμηλής ποιότητας, ταχύρρυθμη, με δυνατότητα εξ αποστάσεως εκπαίδευσης, σε πρακτικά και εργαστηριακά ζητήματα και εκτός συνθηκών πανδημίας. Θα πρέπει να τονίσουμε την άποψη της ΟΛΜΕ ότι δεν υπάρχει κανένα παιδαγωγικό ζήτημα, σε αυτές τις δομές.

Επίσης, η κατάσταση προβλέπεται ζοφερή, όταν σε αυτό το τοπίο εντάξουμε τη δυνατότητα ιδιωτικών εκπαιδευτικών οργανισμών και επιχειρήσεων να ιδρύουν τέτοια εκπαιδευτήρια. Σημειώνουμε, εξάλλου, και την υποχώρηση τόσο των ΣΕΚ, αλλά και των ΕΠΑΣ, στο τελευταίο σκαλί του εθνικού συστήματος προσόντων, στο επίπεδο 3, από το επίπεδο 4. Περαιτέρω, υποβαθμίζεται ένας εκπαιδευτικός θεσμός, ο οποίος έχει 70 έτη ιστορίας των επαγγελματικών σχολών μαθητείας του ΟΑΕΔ, των ΕΠΑΣ, που απευθύνονται κυρίως σε μεταλυκειακούς αποφοίτους. Εκεί υποβαθμίζεται στο εθνικό σύστημα προσόντων ο τίτλος των ΕΠΑΣ, που καταρχήν υφίσταται το έδαφος των γενικών γνώσεων, επάνω στο οποίο μπορεί να χτιστεί η ειδική κατάρτιση. Από τον εκπρόσωπο της ΓΣΕΒΕΕ τονίσθηκε το πόσο καταστρεπτική είναι και η υποβάθμιση των ΕΠΑΣ και τέθηκαν σοβαρά ερωτηματικά για το πώς μπορεί να ενταχθεί ένας ανήλικος, σε τόσο πρόωρη ηλικία, μέσα στην επιχείρηση. Επίσης, αντιστράφηκε το ερώτημα, για το αν η εκπαίδευση μπορεί να ανταποκριθεί στις ανάγκες της αγοράς, με το επίσης σοβαρό ερώτημα, για το εάν μπόρεσε η αγορά να ενσωματώσει τα αποτελέσματα της εκπαίδευσης στην αγορά, αφού, όπως ομολογήθηκε, ο μέσος Έλληνας εργαζόμενος δεν είναι υποεκπαιδευόμενος, αλλά αντίθετα υπερεκπαιδευμένος. Στιγματίστηκε το γεγονός ότι στα ΕΠΑΛ, η μία από τις ημέρες της εκπαιδευτικής εβδομάδας, με διάρκεια 6 ώρες, θα διατίθεται σε αμισθί και ανασφάλιστη εργασία και υπογραμμίστηκε ότι η διαρροή της εκπαιδευτικής διαδικασίας θα είναι αποφασιστική. Τονίστηκε, επίσης, η ακατανόητη εμμονή του σχεδίου στην ίδρυση πρότυπων ΕΠΑΛ, με κριτήριο, το βαθμό του απολυτηρίου του γυμνασίου, αντί για την ίδρυση πειραματικών ΕΠΑΛ, όπου θα υπάρχουν όλες οι ειδικότητες και δεν θα ιδρύεται άλλη μία ταχύτητα στην εκπαίδευση.

Οι τόσες πολλές ταχύτητες στην εκπαίδευση επιβεβαίωσαν, στη συζήτηση με τους φορείς, την έννοια του κατακερματισμού της εκπαίδευσης, από την οποία θα είναι ωφελημένος μόνο ο ιδιωτικός τομέας, ο οποίος θα θριαμβεύει, σε μια ραγδαία αναπτυσσόμενη αγορά δεξιοτήτων, που θα την πληρώνουν και τη χρηματοδοτούν οι λαϊκές οικογένειες. Το μεταλυκειακό έτος μαθητείας, που θα μπορούσε να επεκταθεί και να δώσει λύσεις με καλύτερη οργάνωσή του, υποβαθμίζεται και αυτό, όπως και υποβαθμίζεται και ρόλος των ΙΕΚ, ενώ εγκαταλείπεται, επί της ουσίας, το επιτυχημένο πρόγραμμα «Μια νέα αρχή στα ΕΠΑΛ».

Σε όλες αυτές τις δομές, υπάρχει συνειδητή προσπάθεια διαφυγής από το σχολείο. Το βλέπουμε από τις δυνατότητες, που παρέχονται, σε μη εκπαιδευτικούς να διευθύνουν διαδικασίες, που εντάσσονται στην τυπική εκπαίδευση και στη ρύθμιση παιδαγωγικών ζητημάτων από μη εκπαιδευτικούς και εκπροσώπους της αγοράς, με στενά τοπικά κριτήρια. Επίσης, είναι μόνιμη η προσπάθεια εξοβελισμού των εκπαιδευτικών από όλες τις βαθμίδες σχεδόν της κατάρτισης και η αντικατάστασή τους με εκπαιδευτές, χωρίς υψηλό επίπεδο προσόντων, υποαμειβόμενους, που θα κληθούν να εκπαιδεύσουν σε εργαστήρια, που δεν θα πληρούν τις επιβεβλημένες προδιαγραφές.

Αναγνωρίστηκαν, επίσης, οι πλημμέλειες, που υπάρχουν στη διά βίου μάθηση, όπου απουσιάζει ο ορισμός της, παραμένει σε αναχρονιστικά επίπεδο σε ό,τι αφορά στα καταστήματα κράτησης, ενώ η ΕΣΑμεΑ εξέφρασε πάρα πολλές ενστάσεις για τον τρόπο, που ενσωματώνονται στις τυπικές και άτυπες μαθησιακές διαδικασίες, η εκπαίδευση, η κατάρτιση και η διά βίου μάθηση των ΑμεΑ.

Καταγγέλθηκε η δυνατότητα εισαγωγής στα ΑΕΙ, μέσα από παράλληλες διαδρομές και χωρίς να μεσολαβούν οι πανελλαδικές εξετάσεις. Εδώ πρέπει να πούμε ότι υπάρχει και ένα πολύ ουσιαστικό ζήτημα. Η ανώτατη εκπαίδευση δεν μπορεί να προχωρήσει, χωρίς τις γνώσεις, που δίνει λυκειακή εκπαίδευση του γενικού ή του επαγγελματικού λυκείου. Οι σχετικές διατάξεις, λοιπόν, είναι χωρίς νόημα και χωρίς έδαφος.

Αποκαλύφθηκε και η προσπάθεια, που γίνεται, να καταργηθούν δοκιμασμένοι θεσμοί, όπως οι εκλογές για τα υπηρεσιακά συμβούλια, όπου ζητήθηκε η απόσυρση του άρθρου 123. Οι ηλεκτρονικές εκλογές, κυρία Υπουργέ, απέτυχαν. Οι εκπαιδευτικοί γύρισαν την πλάτη, σε αυτές τις διαδικασίες. Γιατί επιμένετε να δώσετε σε τέτοιες διαδικασίες ένα θεσμικό κύρος, όταν λείπει εντελώς η νομιμοποίησή τους από το εκλογικό σώμα της εκπαίδευσης;

Τέθηκε το θέμα της επέμβασης στη διοίκηση της επιτυχημένης Σιβιτανιδείου Επαγγελματικής Σχολής, όπου, με το νομοσχέδιο, αποκλείεται από το διοικητικό συμβούλιο ο αιρετός εκπρόσωπος εργαζομένων και εκπαιδευτικών. Ζητήθηκε από τους υπηρεσιακούς φορείς η απόσυρση του άρθρου 110 του νομοσχεδίου. Επίσης, υπήρξε η κάθετη αντίθεση της εκπαιδευτικής κοινότητας, στο άρθρο 114, που καθορίζει σύστημα παράλληλων διορισμών, με προσκλήσεις τοπικού ενδιαφέροντος, που και αυτό πρέπει να αποσυρθεί, αλλά και να καταργηθούν οι αντιεκπαιδευτικές διατάξεις και να υιοθετηθεί η αντίληψη του εκπαιδευτικού, πλήρους και αποκλειστικής απασχόλησης, σε ένα σχολείο, με μόνιμη σχέση δημοσίου δικαίου.

Στην πρώτη συζήτηση, η κυρία Υπουργός μου είπε ότι γίνεται εισαγωγή του μαθήματος της κολύμβησης στην εκπαίδευση. Αναφέρομαι στο άρθρο 111. Αυτό, καταρχήν, το θεωρώ ότι είναι θετικό. Ως εκπαιδευτικός, αλλά και σαν καθηγήτρια φυσικής αγωγής, μπορώ να σας πω, υπεύθυνα, ότι η κολύμβηση, ως εκπαιδευτικό αντικείμενο, δεν είναι ένα απλό ζήτημα. Πέρα από το ζήτημα των ατομικών ειδών, όπως, παραδείγματος χάριν, το μαγιό, οι πετσέτες, τα μπουρνούζια, γυαλιά, σκουφάκια, τσάντες, για τον εξοπλισμό, υπάρχει το ζήτημα της μετακίνησης και της επίβλεψης. Αυτά ποιος θα τα πληρώσει ή ποιος θα τα επιβλέψει με ασφάλεια; Ας πούμε ότι βρίσκεται η λύση. Πρέπει να υπάρχει κολυμβητήριο, κοντά στη σχολική μονάδα, αλλά και να έχει ώρες το κολυμβητήριο, για τα σχολεία. Αυτό δεν είναι εφικτό σχεδόν ποτέ, αφού τα κολυμβητήρια, μόλις και μετά βίας, αρκούν για την υποστήριξη του αθλητισμού υψηλής ποιότητας των σωματείων και του πρωταθλητισμού στην κολύμβηση, στις καταδύσεις και στο πόλο.

Λέτε ότι το μάθημα θα γίνεται αποκλειστικά από μόνιμους εκπαιδευτικούς πανεπιστημιακής εκπαίδευσης, 11, φυσικής αγωγής και αν αυτοί δεν επαρκούν για την κάλυψη των αναγκών της διδασκαλίας του αντικειμένου της κολύμβησης, μπορούν να προσλαμβάνονται, ειδικά για τις ανάγκες του σχολικού έτους ή 20-21, αναπληρωτές ή ωρομίσθιοι εκπαιδευτικοί του ίδιου κλάδου, οι οποίοι έχουν εγγραφεί στους αξιολογικούς πίνακες κατάταξης και κατά σειρά εγγραφής τους, υπό την προϋπόθεση, να έχουν αποδεδειγμένα διδαχθεί το αντικείμενο της κολύμβησης.

Κυρία Υπουργέ, το μάθημα της κολύμβησης κάποιοι το έχουν διδαχθεί για 1-2 εξάμηνα, ενώ οι καθηγητές φυσικής αγωγής παίρνουν και την ειδικότητα της κολύμβησης έναν χρόνο επιπλέον και έχουν εξειδικευμένη γνώση στη διδακτική του μαθήματος της κολύμβησης, στη ναυαγοσωστική, καθώς και στις πρώτες βοήθειες.

Πρέπει, λοιπόν, να λάβετε υπόψη σας την ασφάλεια των παιδιών και να διευκρινίσετε ποια θα είναι τα κριτήρια και η διαδικασία επιλογής του εκπαιδευτικού προσωπικού, ώστε να εξασφαλιστεί η επιτυχία του προγράμματος.

Και εδώ, θα μου επιτρέψετε να σημειώσω κάτι άλλο, ότι αυτό το πρόγραμμα λειτουργεί, σε πάρα πολλές χώρες μεν, αλλά οι εκπαιδευτικοί είναι εξειδικευμένοι, καταρχήν, στην κολύμβηση και έχουν, βεβαίως, γνώσεις και στην ναυαγοσωστική, αλλά και στις πρώτες βοήθειες.

Άρα, πρέπει να γίνει μια πάρα πολύ σοβαρή συζήτηση, όπως σας είπα και προχθές, με την ομοσπονδία και τους ειδικευμένους καθηγητές, με ειδικότητα στην κολύμβηση. Δεν επαρκεί η ένταξη απλώς της κολύμβησης στην εκπαίδευση, σε ένα άρθρο μόνο, μέσα σε ένα χαοτικό νομοσχέδιο.

Η προσωπική μου συμβουλή, κυρία Υπουργέ, αν θέλετε, βεβαίως, να την ακούσετε, είναι πραγματικά να αυξήσετε τις ώρες της φυσικής αγωγής, συνολικά, στην εκπαίδευση και να εφοδιάσετε με αποθηκευτικά μέσα όλα τα σχολεία.

 Στην αρχική μου ομιλία, τόνισα την έκπληξή μου για το πλήθος των εξουσιοδοτικών διατάξεων, που υπάρχουν στο σχέδιο νόμου. Με υπουργικές αποφάσεις, ρυθμίζεται πλήθος πολύ σοβαρών ζητημάτων, με διαδικασίες ταχείες, αλλά όχι διαφανείς. Και εκεί πρέπει να τονίσουμε, ότι οι διαδικασίες αυτές αφορούν σε τομείς με πολύ μεγάλη βαρύτητα, που απορροφούν πολύ σημαντικά κονδύλια από εθνικούς και κοινοτικούς πόρους.

Επίσης, τονίστηκε το πόσο προβληματική είναι η πιστοποίηση από ιδιωτικούς φορείς. Μάλιστα, για το θέμα αυτό κατατέθηκε υπόμνημα της ΟΙΕΛΕ, της Ομοσπονδίας, δηλαδή, των Λειτουργών της Ιδιωτικής Εκπαίδευσης, που αναδεικνύει το ζήτημα της αγοράς πιστοποιήσεων, που δημιουργείται για τους σχολάρχες, σε όλο το φάσμα της ιδιωτικής εκπαίδευσης.

Ένα ξεπούλημα του δημόσιου αγαθού της παιδείας, όπου υπάρχει κίνδυνος να πλημμυρίσουν, με παράνομες ή εκτός προδιαγραφών πιστοποιήσεις από τα ιδιωτικά σχολεία, πέρα από την καταδολίευση διαδικασιών, που οδηγούν στην έκδοση προαγωγικών και απολυτηρίων τίτλων, με αδιαφανή κριτήρια.

Για τις οριακού τύπου πιστοποιήσεις αυτές, κυρία Υπουργέ, πρέπει να είμαστε εξαιρετικά προσεκτικοί. Υπάρχει μεγάλος κίνδυνος οι νέοι μας να ακριβοπληρώσουν αυτές τις πιστοποιήσεις και να μην τις αναγνωρίζει μετά κανένας.

Και υπάρχει και ένας θεσμικός και συστημικός κίνδυνος, που πρέπει να επισημάνω επίσης. Η πιθανότητα, δηλαδή, να βρεθούμε εγκαλούμενοι από τα αρμόδια ενωσιακά όργανα και να αντιμετωπίσουμε συνολικό πρόβλημα αξιοπιστίας στο εκπαιδευτικό μας σύστημα.

Επίσης, έθιξα τα θέματα της επιχορήγησης από τον τακτικό προϋπολογισμό του Υπουργείου Παιδείας του Ιδρύματος «Fulbright». Πέρα από τη βαριά ψυχροπολεμική κληρονομιά και το ρόλο, που έπαιξε το Ίδρυμα αυτό στο μετεμφυλιακό κράτος, γνωρίζω ότι οι χρηματοδότες του είναι η Coca Cola και άλλα ανάλογα πολυεθνικά μεγαθήρια. Τι προσφέρει, σήμερα, αυτό το ίδρυμα; Δεν μπορούν, δηλαδή, να χρηματοδοτήσουν τη δραστηριότητά του, στην Ελλάδα, αυτά τα οικονομικά μεγαθήρια;

 Προτείνω, λοιπόν, κυρία Υπουργέ, αντί για τη χρηματοδότηση του Ιδρύματος «FulBright», να δοθούν από τον τακτικό προϋπολογισμό του Υπουργείου Παιδείας επιταγές στους μαθητές για τάμπλετ και φορητούς υπολογιστές, αλλά και κάρτες για δεδομένα, προκειμένου να ανταπεξέλθουν στο ήδη απαιτητικό πρόγραμμα της τηλεκπαίδευσης, που διεξάγεται, σήμερα, με όρους πρωτοφανούς ταξικής ενότητας και θα προσφέρει και σε αυτό που υποτίθεται ότι θα φέρετε μεθαύριο, ως ποσό, με ειδική τροπολογία.

Περαιτέρω, αποκαλύφθηκε ο ρόλος του Ελληνογερμανικού Ιδρύματος Νεολαίας. Ο εκπρόσωπος του Εθνικού Συμβουλίου Διεκδίκησης των Οφειλών της Γερμανίας προς την Ελλάδα ήταν αποκαλυπτικός. Μάλιστα, θα σας καταθέσω και δημοσίευμα από συμπολιτευόμενη εφημερίδα, τη «Δημοκρατία» της Κυριακής, 13/12 του 2020, όπου υπάρχει διαφωτιστικό άρθρο, όπου αποκαλύπτονται όλες οι δραστηριότητες της προπαγάνδας του γερμανικού κράτους στην Ελλάδα, με σκοπό την άμβλυνση της ιστορικής μνήμης.

Βεβαίως, αυτή την απαξίωση στην ιστορική μνήμη την είδαμε και πολύ πρόσφατα, όταν με απόφαση του Κεντρικού Συμβουλίου Νεωτέρων Μνημείων, υπό την προεδρία της κυρίας Υπουργού, αποφασίστηκε η επέκταση του λατομείου, εντός του ιστορικού τόπου του φαραγγιού της μαρτυρικής Κανδάνου. Εννοώ της Υπουργού Πολιτισμού. Άρα, η άρνηση της ιστορικής μνήμης και η ασέβεια, απέναντι στην μεγαλειώδη εθνική αντίσταση του Ελληνικού λαού και ο ιστορικός αντιφασιστικός τους αγώνας είναι στο στόχαστρο και της τρόικας εξωτερικού, αλλά και της τρόικας εσωτερικού.

Επιμένουμε, λοιπόν, να αποσυρθεί το άρθρο 147, που έρχεται προς κύρωση παράτυπα, χωρίς να πληρούνται οι απαιτήσεις του Συντάγματος και χωρίς την υπογραφή του Υπουργείου και του Υπουργού Εξωτερικών.

Αποκαλύφθηκαν, όμως, πολλά κατά τη συζήτηση με τους φορείς. Ο πιο φανατικός υποστηρικτής του νομοσχεδίου ήταν εκπρόσωπος του ΣΕΒ. Αφού, έτσι κι αλλιώς, το νομοσχέδιο αυτό είναι φωτοτυπία των προτάσεων του ΣΕΒ και της εργαλειοθήκης του ΟΟΣΑ. Ποιος, λοιπόν, είναι ο στόχος σας; Να πηγαίνουν όλο και λιγότερα παιδιά των λαϊκών τάξεων στο λύκειο και στο πανεπιστήμιο. Το είπε, άλλωστε, ο ίδιος εκπρόσωπος του ΣΕΒ, ότι είναι αποτυχία του συστήματος μας να πηγαίνει το 70% των αποφοίτων του γυμνασίου, στο επαγγελματικό και γενικό λύκειο και μόνο το 30% στην τεχνική εκπαίδευση. Αν και αποκαλύφθηκε, ότι η μοντέρνα τάση στην εκπαίδευση είναι η επιστροφή στη γενική παιδεία και στο σχολείο, ακόμη και σε χώρες πρωτοπόρες, στην τεχνική και στην επαγγελματική κατάρτιση, όπως είναι η Γερμανία και η Φιλανδία. Κι αυτό, γιατί ο εργαζόμενος, σήμερα, πρέπει να έχει πέρα από τις δεξιότητες, που δίνει η κατάρτιση και πλήθος από γενικές γνώσεις, που παρέχει μόνο το σχολείο. Αλλιώς, δεν μπορεί να ανταποκριθεί στις σύγχρονες απαιτήσεις. Γι’ αυτό, ακόμη και αυτές οι χώρες στρέφονται στη μεταλυκειακή τεχνική εκπαίδευση. Βέβαια, εδώ ισχύει το δόγμα της εμμονής στον αναχρονισμό και στις ιδεοληψίες. Αν και η πραγματικότητα διαψεύδει τα ιδεολογήματα του νεοφιλελευθερισμού, τόσο το χειρότερο για την πραγματικότητα.

Ο ΣΕΒ και η Νέα Δημοκρατία επιδιώκουν να αποκλείονται τα παιδιά των λαϊκών τάξεων από την καλλιέργεια και τη μόρφωση. Να βιώνουν την πιο σκληρή πειθάρχηση από την πιο τρυφερή ηλικία, με μεθόδους εργαλειοποίησης, από το κλασσικό εκμεταλλευτικό οπλοστάσιο. Με μεθόδους του στρατού, του εργοστασίου και της φυλακής. Να οδηγούνται στην ανήλικη απλήρωτη και ανασφάλιστη εργασία και να εκπαιδεύονται σε αυτή, στο περιβάλλον της χαμηλής ποιότητας και των ακόμη χαμηλότερων προσδοκιών, χωρίς όραμα, όνειρο και ελπίδα για το μέλλον.

Εμείς, λοιπόν, ζητάμε και πάλι την απόσυρση του νομοσχεδίου. Δεν θα συνεργήσουμε στην οπισθοδρόμηση. Το μέλλον των νέων των λαϊκών τάξεων, δεν μπορεί να είναι εκείνο, που περιέγραφαν τους άπορους ανήλικους μαθητευόμενους, ο Κάρολος Ντίκενς, ο Γεώργιος Βιζυηνός και ο Μενέλαος Λουντέμης.

Ως προς τα άρθρα, κύριε Πρόεδρε, θα επιφυλαχθούμε στην Ολομέλεια. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Σακοράφα και για την ακρίβεια του χρόνου. Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ πολύ, κύριε Πρόεδρε. Πριν ξεκινήσω να μιλήσω για το νομοσχέδιο, θα μου επιτρέψετε να κάνω μία καταγγελία. Μια επίσημης καταγγελία από εκπαιδευτικό, ότι, εν μέσω πανδημίας, η ΔΕΗ έκοψε το ρεύμα, σε μονογονεϊκή οικογένεια, όπου μία μητέρα μεγαλώνει δύο παιδιά και αυτά τα δύο παιδιά δεν έχουν πρόσβαση στην τηλεκπαίδευση. Αυτό έγινε για 400 € ! Δυστυχώς, δεν είναι η μόνη καταγγελία, έχουμε πολλές τέτοιες καταγγελίες και γι’ αυτό ο ΣΥΡΙΖΑ κατέθεσε τροπολογία για επανασύνδεση ρεύματος και τηλεφώνου, σε πληττόμενες περιπτώσεις. Η Κυβέρνηση την απέρριψε αυτή την τροπολογία. Ήθελα να μάθω από την κυρία Υπουργό τι άποψη έχει, πάνω σε αυτό. Τι ενέργειες έχει κάνει ή θα κάνει, έτσι ώστε αυτά τα παιδιά, τα οποία πλήττονται και δεν έχουν ρεύμα, δεν έχουν τηλέφωνο, δεν έχουν πρόσβαση στην τηλεκπαίδευση, τι ενέργειες θα κάνει, σε συνεργασία και με άλλα Υπουργεία, όπως είναι το Υπουργείο Ενέργειας και Περιβάλλοντος και το Υπουργείο Οικονομικών, έτσι ώστε αυτά τα προβλήματα να λυθούν.

Τώρα, για το νομοσχέδιο. Στη συζήτηση, που διεξάγεται, αυτές τις μέρες στην Επιτροπή, έχει πλέον καταστεί σαφές, ότι είναι εντελώς ακατανόητη η σπουδή της Υπουργού να καταθέσει το νομοσχέδιο για την επαγγελματική εκπαίδευση, μέσα στο lockdown, ενώ παράλληλα, συζητείται στην Ολομέλεια η κύρωση του Προϋπολογισμού.

Αντί να δοθεί χρόνος στους βουλευτές, στους θεσμικούς και παραγωγικούς φορείς, σε όλη την εκπαιδευτική κοινότητα, για να καταθέσουν τις απόψεις τους, για ένα τόσο σημαντικό θέμα, η Κυβέρνηση, θεωρώ, ότι νομοθετεί, βιαστικά, απαξιώνοντας, για μια ακόμη φορά, τη Βουλή και την κοινωνία.

Τώρα, ως προς την ουσία του νομοσχεδίου, τα συμπεράσματα είναι προφανή. Η επαγγελματική εκπαίδευση παραδίδεται ως βορά στην αγορά, γεγονός που είναι στρατηγική επιλογή, από τη μεριά της Κυβέρνησης, για το σύνολο της δημόσιας εκπαίδευσης.

Υπενθυμίζω, ότι τον Ιούλιο, αντί να θωρακίσετε - τρία Υπουργεία - τα σχολεία για την προετοιμασία του δεύτερου κύματος, φέρνετε ένα νομοσχέδιο, για την ιδιωτική εκπαίδευση, καταχειροκροτούμενοι, βέβαια από τους εκπροσώπους των μεγάλων ιδιωτικών σχολείων, ενώ πριν δύο μήνες, είχατε την παγκόσμια πρωτοτυπία να αυξήσετε το μέγιστο αριθμό μαθητών, ανά τμήμα από 22 σε 25 μαθητές !

Το ίδιο, βέβαια, συμβαίνει, παντού, από αυτήν την Κυβέρνηση, από τον πολιτισμό και την αρχαιολογική νομοθεσία, ως τις περιβαλλοντικές αδειοδοτήσεις και τις αθλητικές εγκαταστάσεις. Αντί, δηλαδή, να στηρίζετε έμπρακτα τα κοινωνικά αγαθά, εμμένετε σε μια ξεπερασμένη λογική, ιδιαίτερα σε καιρούς κρίσης, για την αποδυνάμωση του δημόσιου συμφέροντος.

Σε αυτό το νομοσχέδιο, δημιουργούνται έντονα ερωτηματικά για τα παρακάτω άρθρα, για τα οποία οι απαντήσεις της κυρίας Κεραμέως είναι επιπόλαιες. Αναμένουμε, βέβαια.

Άρθρο 9 έως 13, θεσμοθετείτε τις σχολές πρόωρης κατάρτισης, όπου προβλέπεται μαθητεία-εργασία ανηλίκων. Ποια είναι η παιδαγωγική επαγγελματική και αναπτυξιακή λογική και έξω από αυτές τις διατάξεις, όπου έρχεται από το παράθυρο η παιδική εργασία;

Στα ίδια άρθρα θεσπίζεται η υποβάθμιση των ΕΠΑΣ μαθητείας του ΟΑΕΔ, οι οποίες λειτουργούν, μετά την πρώτη Λυκείου, από σχολές, δηλαδή, δευτεροβάθμιας επαγγελματικής εκπαίδευσης μετατρέπονται, σε μεταγυμνασιακές σχολές επαγγελματικής κατάρτισης, γεγονός, που απαξιώνει δραστικά, όπως αναφέρουν οι ίδιοι εκπαιδευτικοί, αλλά και οι σπουδαστές τους, καθώς τα πτυχία τους υποβαθμίζονται, ακόμα και αναδρομικά, μιας και δεν θα λαμβάνουν τίτλους σπουδών επιπέδου 4, αλλά 3.

Άρθρο 23, με την κατάργηση των ΙΕΚ, που έχουν κάτω από 200 σπουδαστές, σε Αθήνα, Θεσσαλονίκη, Πειραιά και 100 σε άλλες πόλεις, υπάρχει κίνδυνος να κλείσουν πάνω από το 40% των δημόσιων ΙΕΚ. Ποιος είναι ο σκοπός, άραγε, πίσω από αυτή τη διάταξη;

Άρθρο 50, θεσμοθετείται η πιστοποίηση προσόντων από ιδιωτικούς φορείς, αντί του αρμόδιου δημόσιου οργανισμού του ΕΟΠΠΕΠ, αντί να αντιμετωπιστούν τα προβλήματα του δημόσιου συστήματος πιστοποίησης, δίνετε αρμοδιότητες σε ιδιώτες, όπως εξάλλου, βέβαια, το συνηθίζει η Κυβέρνηση.

Τέλος, με το άρθρο 123, προβλέπεται η αντικατάσταση των αιρετών μελών των υπηρεσιακών συμβουλίων, σε περίπτωση μη αποδοχής διορισμού τους ή παραίτησής τους από διευθυντές σχολικών μονάδων ή από εκπαιδευτικούς. Γιατί να μην δεχτούν – θα σκεφτεί κάποιος – καλοπροαίρετα; Η απάντηση είναι η εξής. Στις εκλογές παρωδία – το είπαν και οι συνάδελφοι – συμμετείχε μόνο το 7% περίπου των εκπαιδευτικών, καθότι το σύνολο τους απείχε, καταδικάζοντας την πεισματική λογική της κυρίας Κεραμέως.

 Ακόμη, ο Πρωθυπουργός, συναισθανόμενος την ακατανόητη σπουδή της Υπουργού Παιδείας, την επιδοκίμασε –θα έλεγα – αμήχανα. Αν επιμείνετε σε αυτό το άρθρο, για πρώτη φορά από τη λειτουργία του θεσμού των αιρετών εκπροσώπων στα υπηρεσιακά συμβούλια, δεν θα συμμετέχουν σε αυτά οι εκλεγμένοι εκπρόσωποι του κλάδου. Και αυτή η απόφαση, κυρία Υπουργέ, θα σας ακολουθεί πάντοτε.

Πολλές ερωτήσεις, ακόμη, καθώς η χθεσινή ακρόαση φορέων μου γέννησε ερωτήματα, όπως, γιατί δεν γίνεται καμία αναφορά στους έκτακτους οικονομικούς πόρους, που χρειάζεται η τοπική αυτοδιοίκηση για τη λειτουργία του συστήματος; Ή τι απαντά η κυρία Υπουργός, στην Εθνική Συνομοσπονδία ΑμεΑ, η οποία δήλωσε, διά του Προέδρου της, ότι δεν είναι ικανοποιημένη από το αποτέλεσμα του νομοσχεδίου;

Το ίδιο ισχύει δε και για την ΓΣΕΒΕΕ, η οποία δήλωσε ότι δεν εισακούστηκαν οι προτάσεις της, ενώ η ΓΣΕΕ ήταν κάθετα ενάντια στη μαθητεία - εργασία των ανηλίκων, που φέρνετε στο νομοσχέδιο.

Τέλος, θα ήθελα μία σαφή τοποθέτηση στην καταγγελία των εκπαιδευτικών ότι αρνείστε να τους συναντήσετε και ότι η τελευταία επαφή σας είχε γίνει, πριν δύο μήνες.

Θα περιμένουμε τις σαφείς απαντήσεις, για τα παραπάνω άρθρα, ώστε, επιτέλους, να αιτιολογήσετε για ποιο λόγο αγνοείτε την κοινή λογική, αλλά και τις απόψεις των εκπαιδευτικών και θεσμικών φορέων. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ωραία. Το λόγο έχει η κυρία Αναγνωστοπούλου για πέντε λεπτά. Μπορείτε να μιλήσετε και αύριο στην β΄ ανάγνωση, γιατί έχουμε θέμα χρόνου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Ευχαριστώ, κύριε Πρόεδρε.

Κανονικά, το θέμα χρόνου δεν έπρεπε να απασχολεί τους βουλευτές, θα έπρεπε να απασχολεί την Επιτροπή, που, εν μέσω συζήτησης και ψήφισης του προϋπολογισμού, έχουμε ένα τόσο σημαντικό νομοσχέδιο. Αυτή η πρακτική, δεδομένη πια της Νέας Δημοκρατίας, της Κυβέρνησης, να φέρνει σημαντικά νομοσχέδια, χωρίς διαβούλευση, πραγματικά την τελευταία στιγμή και εν μέσω πανδημίας, δημιουργεί τεράστιο πρόβλημα δημοκρατικότητας και σωστής νομοθέτησης. Αυτό να μείνει!

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Κυρία Αναγνωστοπούλου, δεν ισχύουν αυτά, που είπατε πιο πριν.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Μη με διακόπτετε, σας παρακαλώ!

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Δεν σας διακόπτω! Σας λέω κάποια πράγματα, τα οποία δεν χωρούν αμφισβήτησης. Το νομοσχέδιο είναι γνωστό, εδώ και πάρα πολύ καιρό, έχει δοθεί για διαβούλευση, έχει γίνει διάλογος, έχουν γραφτεί απαντήσεις επάνω στην διαβούλευση, σας παρακαλώ πολύ! Τα λέω αυτά, γιατί λέτε ότι ήρθε την τελευταία στιγμή. Αυτά γίνονταν επί ΣΥ.ΡΙΖ.Α.! Συνεδριάσαμε, την Παρασκευή, συνεδριάσαμε χθες, σήμερα, έχουμε από τις 9 το πρωί, που συνεδριάζουμε και είναι 13:30΄. Σας είπα, λοιπόν, ότι έχουμε και αύριο συνεδρίαση, που μπορείτε και εκεί να μιλήσετε και λέτε ότι δε γίνεται συζήτηση;

Τέλος, σας ενημερώνω ότι έχουν μιλήσει συνολικά 14 βουλευτές από τους οποίους οι 11, σήμερα το πρωί.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Συνάδελφοι, με ακούτε; Δεν μπορεί ο Πρόεδρος της Επιτροπής να μιλά έτσι στους βουλευτές. Ένας βουλευτής έχει την ευθύνη των λόγων του γι’ αυτά, που λέει και δεν επιτρέπεται να το κάνετε αυτό συνέχεια!

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Μα, εγώ δεν κάνω κρίση στο περιεχόμενο του λόγου σας, σας μιλώ για γεγονότα, με αντικειμενικά στοιχεία.

Ξεκινήστε, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Δεν είναι δυνατόν, δεν μπορεί να λειτουργήσει η Επιτροπή, με εσάς, ως Πρόεδρο!

Για ό,τι λέω, έχω την ευθύνη των λόγων μου ως βουλευτής του ελληνικού Κοινοβουλίου. Μη με ξαναδιακόψετε!

Εχθές, λοιπόν, δεν μπόρεσα να είμαι στην ακρόαση φορέων, που θα έπρεπε, γιατί είχαμε συζήτηση για τον προϋπολογισμό και ήμουν ομιλήτρια. Την Παρασκευή, δεν μπορούσα, γιατί είχαμε νομοσχέδιο για τον πολιτισμό, το οποίο επίσης συζητιόταν στην Ολομέλεια. Έχουμε σημαντικά νομοσχέδια, στα οποία δεν μπορεί να αναπτυχθεί η συζήτηση, όπως θα έπρεπε και με την παρουσία όλων των φορέων για τη διαβούλευση, αλλά και με την παρουσία των βουλευτών και λόγω πανδημίας, αλλά και λόγω αυτών των δυσκολιών που περιέγραψα.

Έχουμε, λοιπόν, ένα νομοσχέδιο πάρα πολύ σημαντικό, για το οποίο έχουν τοποθετηθεί και η Εισηγήτρια μας και ο Κοινοβουλευτικός μας Εκπρόσωπος και άλλοι βουλευτές.

Θέλω να τονίσω δύο πράγματα, ευθύς εξ αρχής. Όταν νομοθετεί, ειδικά το Υπουργείο Παιδείας, τι προκρίνει πάντα; Το υπερεπείγον των καιρών, τι πρέπει να λύσει, ως υπερεπείγον και πώς θα δει το μέλλον μιας κοινωνίας, συνυπολογίζοντας τα προβλήματα, που ανέδειξε η υπερεπείγουσα κατάσταση της πανδημίας;

Η κυρία Υπουργός αδιαφόρησε, παντελώς, για το δεύτερο κύμα πανδημίας. Μας είχε φέρει, το Μάϊο, νομοσχέδιο για τα ιδιωτικά σχολεία, αντί να μας φέρει νομοσχέδιο, που θα προβλέπει τι θα γίνει στο δεύτερο κύμα πανδημίας και να οχυρώσει το δημόσιο σύστημα παιδείας.

Δεύτερο σημείο. Η πανδημία ανέδειξε ότι υπάρχουν προβλήματα μαθητών, σε σχέση με την τηλεκπαίδευση. Άρα, λοιπόν, έπρεπε να έχει λυθεί αυτό το πρόβλημα και να προχωρήσουμε διαφορετικά το σχεδιασμό για το Υπουργείο Παιδείας.

Και μια τρίτη γενικότερη παρατήρηση. Τι έχει παρατηρηθεί, τα τελευταία χρόνια; Μεγάλη σχολική διαρροή. Το Υπουργείο Παιδείας, ως ο εγγυητής του δημόσιου συστήματος παιδείας, καταρχάς και κατ’ αρχήν, θα έπρεπε να έχει φροντίσει και να νομοθετούμε τώρα για το πώς θα σταματήσει η σχολική διαρροή, γιατί γίνεται και πώς γίνεται.

Μία τελευταία παρατήρηση. Κατηγορηθήκαμε από κάποιους βουλευτές της Νέας Δημοκρατίας ότι έχουμε φτώχεια επιχειρημάτων. Θα ήθελα να πω σε αυτούς τους βουλευτές, ότι για ένα σχολείο αυτό, που καταρχάς κάνει ένα δημόσιο σύστημα παιδείας, είναι να αμβλύνει τις ταξικές διακρίσεις. Αυτός είναι ο ρόλος του. Όταν τις οξύνει, σε βαθμό απαράδεκτο, όπως γίνεται με αυτό το νομοσχέδιο, είμαστε υποχρεωμένοι να το πούμε.

Προχωράμε, τώρα, σε κάποια από τα εμβληματικά άρθρα αυτού του νομοσχεδίου.

Άρθρα 9 ως 12, Επαγγελματικές Σχολές Κατάρτισης. Επιχειρηματολόγησαν πολλοί, θα μου επιτρέψετε τρεις παρατηρήσεις.

Πρώτον, το να φεύγει ένα παιδί από το σχολείο, από την εκπαίδευση, γενική ή επαγγελματική, στα 15 του χρόνια δεν είναι πρόοδος, είναι φρικτή οπισθοδρόμηση. Θα αναφέρω μόνο μία λέξη «τσιράκι». Ξέρετε τι σημαίνει «τσιράκι»; Επί οθωμανικής εποχής, τα παιδιά, μόνιμα μαθητευόμενοι σε διάφορες συντεχνίες, επιχειρήσεις, βιοτεχνίες κυρίως, έμεναν εκεί προσκολλημένοι. Διευρύνθηκε αυτός ο όρος. Ξέρετε πότε χάθηκαν αυτά; Στη νεωτερικότητα, όταν το σύγχρονο κράτος είχε μία και μόνη μέριμνα, να διευρύνει συνέχεια το χρόνο ένταξης των παιδιών στην εκπαίδευση.

Εδώ, λοιπόν, έχουμε στα 15 κατάρτιση. Ρωτώ την Υπουργό, αλλά και τον Εισηγητή της Νέας Δημοκρατίας και όλη τη Νέα Δημοκρατία: Ένα 15χρονο παιδί δεν έχει δικαίωμα, δεν πρέπει να του εξασφαλίζει το κράτος το δικαίωμα να περιδιαβαίνει ανέμελα στη λογοτεχνία, στην ιστορία, στη φυσική, στα μαθηματικά; Ένας άνθρωπος, ένα παιδί, που στο μέλλον μπορεί να γίνει αρτοποιός, ψυκτικός, οτιδήποτε, δεν μπορεί να έχει γνώσεις γενικές, οι οποίες του εξασφαλίζουν τη θωράκισή του, ως δημοκρατικού πολίτη; Πώς θωρακίζεται ένας πολίτης, πώς διαμορφώνεται ο πολίτης; Διαμορφώνεται, με δεξιότητες περί δημοκρατίας ή σε έναν τεράστιο χρόνο, που απαιτεί για να έρθει σε επαφή με το παγκόσμιο ταμείο πολιτισμού;

Αυτό το ξεχνάει η κυρία Υπουργός και η Νέα Δημοκρατία ότι αποκόπτεται βίαια και μπαίνει σε έναν εργασιακό μεσαίωνα. Μπορεί να δουλεύει, χωρίς να αμείβεται, προς δόξα ποιων;

Ενός κρατικοδίαιτου ιδιώτη; Είναι ακριβώς αυτή η λογική, που μας οδήγησε στη χρεοκοπία και μας το ξαναφέρνει η κυρία Υπουργός, γιατί η Νέα Δημοκρατία συνεχίζει το έργο το καταστροφικό, το οποίο δεν πρόλαβε, μέχρι το 2014.

Άρθρα 12 έως 15 ΕΠΑΣ - ΟΑΕΔ, δεν χρειάζεται να επιχειρηματολογήσω γι’ αυτόν το θεσμό, ο οποίος λειτουργεί από το 1950 στη χώρα μας. Και εδώ τι του κάνουμε; Τον κατεβάζουμε, τον υποβιβάζουμε, από το επίπεδο 4 στο επίπεδο 3, χωρίς μόνιμο εκπαιδευτικό προσωπικό και εισάγουμε στην εκπαίδευση όχι τον όρο «εκπαιδευτικός», αλλά «εκπαιδευτής». Από την πόρτα, λοιπόν, από την πόρτα και ούτε καν από το παράθυρο, μπαίνουμε σε μία άλλη διαδικασία. Χίλιοι πεντακόσιοι συμβασιούχοι εκπαιδευτικοί, οι οποίοι δεν θα βρουν πια θέσεις, σε αυτό το σύστημα, θα μείνουν άνεργοι. Στην ανεργία, δηλαδή, θα προσθέσουμε κι άλλη ανεργία και εφόσον αυτό το άρθρο έχει και αναδρομική ισχύ, ακόμα χειρότερα.

Στη συνέχεια, άρθρα 16 έως 21, πάμε στα περίφημα ΕΠΑΛ. Κατηγορηθήκαμε ότι δεν είχαμε κάνει τίποτα για την επαγγελματική εκπαίδευση. Εγώ δεν θα ανατρέξω στο Εθνικό Στρατηγικό Πλαίσιο για την αναβάθμιση της επαγγελματικής εκπαίδευσης και κατάρτισης ούτε στο τι έγινε επί ΣΥΡΙΖΑ. Θα πάω, όμως, σε ένα πράγμα. Είναι αυτό, που είπα στην αρχή, για το υπερεπείγον των καιρών. Όταν αναλάβαμε, η επαγγελματική εκπαίδευση είχε σχεδόν διαλυθεί. Οι καθηγητές ήταν σε διαθεσιμότητα, χιλιάδες καθηγητές σε διαθεσιμότητα, οι ειδικότητες είχαν τελειώσει από τα ΕΠΑΛ και οδηγούνταν σε πλήρη απαξίωση. Η Κυβέρνηση του ΣΥΡΙΖΑ, λοιπόν, το πρώτο, που έκανε … …

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Αναγνωστοπούλου, αν μπορείτε να μας διευκολύνετε, διότι μιλάτε, ήδη, 8 λεπτά και πρέπει να τελειώσουμε τη συνεδρίαση. Θα μιλήσει και η κυρία Υπουργός. Θέλετε να συνεχίσετε αύριο, στη δεύτερη ανάγνωση;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα μου επιτρέψετε να ολοκληρώσω την σκέψη. Δεν μπόρεσα να είμαι σε δύο Επιτροπές.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Αναγνωστοπούλου, αναλύετε, αναλύετε, πιάνετε θέματα, τα οποία μας τα έχουν πει, τα έχουμε ακούσει ξανά και ξανά. Είναι χρήσιμο και για σας, για τους Εισηγητές και Ειδικούς Αγορητές, για τους υπόλοιπους βουλευτές, να ακούσουμε και την Υπουργό, να ακούσουμε και την επίσημη θέση του Υπουργείου. Στο τέλος θα λέτε ότι δεν γίνεται διάλογος...

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Από την στιγμή που μετέχουμε στο νομοσχέδιο βεβαίως και έχουμε την υποχρέωση να την ακούσουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν θα προλάβουμε υπάρχει αντικειμενικός λόγος,διότι δεν έχουμε χρόνο. Έχουμε ξεκινήσει από τις 9.00΄ το πρωί. Είστε εδώ και εσείς και εγώ και έχουμε όλοι κουραστεί. Σας ζητώ να τελειώσετε τη σκέψη σας και να πάμε στην Υπουργό. Ευχαριστώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Αντί να κάνουμε πειραματικά ΕΠΑΛ, να προχωρήσουμε, δηλαδή, στην κατεύθυνση ΣΥΡΙΖΑ, γιατί χρειάζεται η εμπέδωση της καινοτομίας σε όλα τα παιδιά, φτιάχνουμε πρότυπα ΕΠΑΛ, τα οποία συνδέουμε με τι; Με τις τοπικές επιχειρήσεις, ούτε καν σε ένα εθνικό σχέδιο ανάπτυξης, όπως είχε γίνει με το ΣΥΡΙΖΑ, με τοπικές επιχειρήσεις. Θα επανέλθω στα ΕΠΑΛ, γιατί είναι μείζον θέμα, γιατί η κυρία Υπουργός δεν πρέπει να ξεχνάει τη μεγάλη συνεισφορά - ειδικά των ΕΠΑΛ, ειδικά των καθηγητών των ΕΠΑΛ- στη δημοκρατία αυτής της χώρας, όταν η Χρυσή Αυγή «αλώνιζε» και είχε διεισδύσει μέσα στα ΕΠΑΛ ! Δεν ξέρει την παλιότερη ιστορία μας, ας μάθει τουλάχιστον την πολύ-πολύ πρόσφατη.

Δεν θα μιλήσω άλλο, γιατί τη σέβομαι, αλλά αύριο θα επανέλθω και θέλω, κύριε Πρόεδρε, από την αρχή το λόγο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα σας τον δώσω από την αρχή, δεσμεύομαι, κυρία Αναγνωστοπούλου και ευχαριστούμε για τη διευκόλυνση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θέλω να τελειώσω με ένα σημείο μόνο, που αφορά το Ελληνογερμανικό Ίδρυμα, για να μην το ξεχάσω αύριο.

Εκτός από τους νομικούς λόγους, οι οποίοι αναφέρθηκαν ότι είναι διεθνής Κύρωση διεθνούς σύμβασης και ότι πρέπει να είναι εδώ το Υπουργείο Εξωτερικών, έχουν υπάρξει δύο άλλα θέματα μείζονος σημασίας: Το πόρισμα της σχολής και η ρηματική διακοίνωση, η απόρριψη, το Σεπτέμβρη 2019, από τη γερμανική πλευρά, με τον πλέον επίσημο τρόπο.

Δεν μπορεί, λοιπόν, να έρχεται μία κύρωση τέτοια, χωρίς να έχουν ληφθεί υπόψη αυτά και χωρίς να ακολουθηθεί η διαδικασία κυρίως του τι είναι μνήμη και οι φορείς, οι οποίοι θα έπρεπε να έχουν κληθεί να μιλήσουν σε αυτή την Βουλή, αφού έχουμε τέτοια κύρωση, για να δούμε πως αυτό το θέμα της μνήμης αποτυπώνεται στο ελληνογερμανικό ίδρυμα. Να το αποσύρετε και αύριο ζητάω και τη δέσμευσή σας, ότι θα μιλήσω από τους πρώτους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Θα ήθελα να ευχαριστήσω πάρα πολύ τους συναδέλφους, γιατί διανύουμε την 5η ώρα της σημερινής συνεδρίασης και τους ευχαριστώ πραγματικά πάρα πολύ, για όλες τις απόψεις. Βεβαίως, κύριε Πρόεδρε, θεωρώ πολύ σημαντικό να ακουστούν όλοι οι βουλευτές. Να ξεκινήσουμε, αν συμφωνούν και οι Εισηγητές, αύριο πάλι, με βουλευτές, να δώσουμε προτεραιότητα στους βουλευτές. Εδώ είμαστε, για να ακούσουμε κάθε πρόταση, κάθε σκέψη.

Έρχομαι σε κάποια σχόλια, που ειπώθηκαν, για να αποσαφηνίσω διάφορα σημεία. Πρώτα, απ’ όλα χαίρομαι, που ο ΣΥΡΙΖΑ αναγνωρίζει ότι βρισκόμαστε σε ένα νομοθετικό κρεσέντο. Πράγματι, έχουμε πολλά νομοθετήματα, διότι το μεταρρυθμιστικό έργο της Κυβέρνησης δεν σταματά, παρά τις αντίξοες συνθήκες της πανδημίας. Ειπώθηκε για τα υπηρεσιακά συμβούλια, ξεκινώ από κάποια επιμέρους σημεία. Ειπώθηκε, ότι το Υπουργείο αποφασίζει τη μη συμμετοχή αιρετών. Να είμαστε ξεκάθαροι, διότι θέλει μεγάλη προσοχή να μη παρερμηνεύει κανείς οτιδήποτε.

Άρθρο 122. «Το περιφερειακό υπηρεσιακό συμβούλιο πρωτοβάθμιας εκπαίδευσης αποτελείται από δύο τακτικούς αιρετούς εκπροσώπους των εκπαιδευτικών πρωτοβάθμιας εκπαίδευσης, που αναπληρώνονται ...» και ούτω καθεξής. Παρομοίως, «Το περιφερειακό υπηρεσιακό συμβούλιο δευτεροβάθμιας εκπαίδευσης, ΠΥΣΔΕ, συγκροτείται, ως εξής, από 2 τακτικούς αιρετούς εκπροσώπους των εκπαιδευτικών». Για να είμαστε ξεκάθαροι, δεν καταργούμε κανέναν αιρετό, κάθε άλλο. Προφανώς και προβλέπεται ξεκάθαρα η συμμετοχή των αιρετών στα συμβούλια, προφανώς, εφόσον και οι ίδιοι το επιθυμούν.

Θέλω να σχολιάσω κάτι, που άκουσα από μία βουλευτή του ΣΥΡΙΖΑ. Είπε ότι τα ΕΠΑΛ είναι δημιούργημα του ΣΥΡΙΖΑ. Δηλαδή, τα ΕΠΑΛ δημιουργήθηκαν, το 2015; Το καταθέτω στα πρακτικά.

 Είπε ο ΣΥΡΙΖΑ, δίδακτρα σε ΙΕΚ. Θα είμαστε ξεκάθαροι, το ακούσαμε και χτες από τους φορείς ότι υπάρχει – μας το κατέθεσε και ο εκπρόσωπος διευθυντών των ΙΕΚ – ένα ποσοστό των καταρτιζόμενων, οι οποίοι πηγαίνουν και γράφονται, για συγκεκριμένους λόγους, όπως μας είπε ο εκπρόσωπος των διευθυντών και εν συνεχεία, δεν συμμετέχουν καθόλου. Αυτοί, νομίζω είπε ότι είναι ένα 30% περίπου.

Εμείς, λοιπόν, τι λέμε; Νομίζω θα συμφωνήσουμε όλοι σε αυτό: Δεν θέλουμε να γίνεται καταστρατήγηση. Θέλουμε κάποιος να πηγαίνει να γράφεται στο Ι.Ε.Κ., για να παίρνει πάσο ή θέλουμε να εγγραφεί στο Ι.Ε.Κ., επί τούτου, για να παίρνει αναβολή από το στρατό; Πιστεύω πως συμφωνούμε όλοι ότι δεν το θέλουμε αυτό. Άρα, τι λέμε; Δίνεται ένα συμβολικό ποσό, μικρό ποσό, το οποίο θα επιστρέφεται, προκειμένου, ακριβώς να διασφαλίσουμε την ποιότητα της παρεχόμενης εκπαίδευσης και να μην έχουμε την κατάχρηση, που παρατηρείται, εδώ και χρόνια και απλά εθελοτυφλούμε και δεν θέλουμε να το αποδεχθούμε.

 Στο επίπεδο 3, θα θυμίσω αυτό που είπα προχτές ότι είμαστε η μοναδική χώρα απ’ όσο ξέρω στην Ευρώπη, που δεν το έχει, σ’ ολόκληρη στην Ευρωπαϊκή Ένωση! Θα θυμίσω ότι το Βέλγιο, η Κύπρος, η Τσεχία, η Δανία, η Εσθονία, η Γαλλία, η Γερμανία, η Ιρλανδία, η Ιταλία, η Λετονία, η Λιθουανία, το Λουξεμβούργο, η Μάλτα, η Ολλανδία, η Πορτογαλία, η Ρουμανία, η Σλοβακία, το Ηνωμένο Βασίλειο, όλες αυτές οι χώρες έχουν το επίπεδο 3, όλες. Η Ελλάδα είναι η μοναδική εξαίρεση και ερχόμαστε να το αποκαταστήσουμε και αυτό.

Έρχομαι τώρα σε πέντε σημεία, που δεν μπορώ να μην τα στηλιτεύσω, διότι, διακρίνω μία έντονη υποκρισία.

 Λέει ο ΣΥ.ΡΙΖ.Α.: «Εμείς», λέει, «θέλαμε επίπεδο 5, για τις ΕΠΑ.Σ. του Ο.Α.Ε.Δ.. Μα, εσείς, του ΣΥ.ΡΙΖ.Α., καταργήσατε όλες τις ΕΠΑ.Σ. του Ο.Α.Ε.Δ.! Όχι, δεν τις πάτε σε επίπεδο 5, αλλά τις καταργήσατε κιόλας, για να είμαι συγκεκριμένη. Άρθρο 66, παράγραφος 17, νόμος 4386/2016, υπογραφή, «Νικόλαος Φίλης». Πώς έρχεστε, λοιπόν, εδώ και λέτε ότι «εμείς θέλαμε το επίπεδο 5, για τις ΕΠΑ.Σ. του Ο.Α.Ε.Δ.», όταν με υπογραφή σας, καταργήσατε τις ΕΠΑ.Σ. του Ο.Α.Ε.Δ.; Και σχετικά με το επίπεδο, στο οποίο ανήκουν οι ΕΠΑ.Σ. του Ο.Α.Ε.Δ. και θα τονίσω εδώ πέρα ότι είμαστε, σε συνεχείς συνεννοήσεις με τη διοίκηση του Ο.Α.Ε.Δ., οι νόμοι είναι πάρα πολύ ξεκάθαροι. Νόμος 1566/1985, νόμος 2640/1998, νόμος 3475/2006. Δεν χρειάζεται να το τεκμηριώσω παραπάνω, αρκεί το εξής, νομίζω, το γεγονός ότι οι απόφοιτοι των σχολών αυτών έχουν δικαίωμα να εγγραφούν στη β΄ τάξη ΕΠΑ.Λ.. Τα ΕΠΑ.Λ. μαζί με τα Γ.Ε.Λ. είναι σε επίπεδο 4. Πώς, λοιπόν, οι ΕΠΑ.Σ. του Ο.Α.Ε.Δ. ήταν στο επίπεδο 4, εάν μπορούν να εγγραφούν οι απόφοιτοί τους, στη β΄ τάξη ΕΠΑ.Λ. επιπέδου 4;

Έρχομαι στη δεύτερη υποκρισία. Λέει ο ΣΥ.ΡΙΖ.Α. «απλήρωτη και ανασφάλιστη εργασία». Αυτό είναι ό,τι ίσχυε επί ημερών ΣΥ.ΡΙΖ.Α.. Τώρα, επί Νέας Δημοκρατίας, όχι μόνο προβλέπεται η αμοιβή για την πρακτική άσκηση, αλλά έχουμε πάει και στο παραπέρα βήμα, έχουμε προχωρήσει στην υλοποίηση, πριν καν την ψήφιση του νόμου, έχουμε εξασφαλίσει κονδύλια 104 εκατομμυρίων ευρώ, προκειμένου να είναι έμπρακτη αυτή η αμοιβή. Πραγματικά, φροντίζουμε για την αμοιβή, αλλά έχει γίνει εδώ πάρα πολλή συζήτηση και για τους ανήλικους εργαζόμενους και τα λοιπά. Θα μου επιτρέψετε να παραπέμψω σε έναν άλλον νόμο ΣΥ.ΡΙΖ.Α. με υπογραφή, «Γαβρόγλου-Τζούφη», το νόμο 4547/2018, άρθρο 105. «Στα εσπερινά λύκεια», λέει το άρθρο αυτό, «Γ.Ε.Λ., ΕΠΑ.Λ., έχουν δικαίωμα να φοιτούν και ανήλικοι εργαζόμενοι μαθητές». Νόμος του ΣΥ.ΡΙΖ.Α. ! Προς τι, λοιπόν, ξαφνικά αυτά τα «κροκοδείλια δάκρυα» για την ανήλικη, υποτίθεται, εργασία; Κάτι, το οποίο ισχύει εδώ και δεκαετίες, στη χώρα μας και είναι νομοθετημένο, κανονικά, υπάρχουν συγκεκριμένες προβλέψεις; Δεν καταλαβαίνω, λοιπόν, αυτήν την πρωθύστερη, θα έλεγα, έτσι, ανησυχία σας για το ζήτημα αυτό.

Τρίτο ζήτημα, πολύ σημαντικό. Λέει ο ΣΥ.ΡΙΖ.Α. - και εδώ θα διαβάσω και μια δήλωση, νομίζω του κυρίου Φίλη – ότι επί της ουσίας, εμποδίζουμε την εξέλιξη προς τα πάνω. «Έρχεται», λέει, «τώρα, η νομοθέτηση της Νέας Δημοκρατίας για την επαγγελματική εκπαίδευση και κατάρτιση να επιδεινώσει τις κοινωνικές ανισότητες, παγώνοντας το κοινωνικό ασανσέρ». Εγώ θα ρωτήσω: Δηλαδή, μόνο τα πτυχία από τα πανεπιστήμια έχουν αξία; Μήπως αυτό που κάνετε, είναι ακριβώς να αναπαράγετε τα χειρότερα στερεότυπα; Εμείς αυτό πάμε να ανατρέψουμε. Να δείξουμε σε τι βαθμό, ακριβώς, οι σπουδές στην επαγγελματική εκπαίδευση και κατάρτιση, είναι πλήρως ισότιμες και έχουν εξαιρετικές προοπτικές. Γι’ αυτό ακριβώς αγωνιζόμαστε, αλλά τελικά, νομίζω, αποκαλυπτόμαστε όλοι. Εσάς σας ενοχλεί να μην πηγαίνουν όλοι στο πανεπιστήμιο. Φαίνεται, θεωρείτε καταξίωση μόνο το πανεπιστήμιο, εμείς διαφωνούμε. Θεωρούμε ότι υπάρχουν εναλλακτικοί δρόμοι και οφείλουμε, ως Πολιτεία, να διασφαλίσουμε εναλλακτικές για τους νέους μας.

Χρέος μας είναι να δώσουμε ποιοτικές διεξόδους, να δώσουμε θέσεις εργασίας στους νέους μας.

Τέταρτο σημείο υποκρισίας, οι λεγόμενες τοπικές προσλήψεις. Κι εδώ αναφέρομαι σε μια συγκεκριμένη αναφορά, που έκανε και ο κύριος Βερναρδάκης, αλλά και πολλά άλλα στελέχη και νομίζω και ο κύριος Δελής. Πρώτα απ’ όλα, θέλω να είμαι ξεκάθαρη. Προβλέπεται η εξάντληση του πίνακα. Πάει κανείς σε αυτή τη λύση, μόνο εφόσον δεν υπάρχουν καθόλου υποψήφιοι στον πίνακα. Δεύτερον, θέλουμε να καλύψουμε ανάγκες, πρωτίστως, σε μουσικά σχολεία. Θεωρούμε πολύ σημαντικό να καλύψουμε αυτές τις ανάγκες, που προκύπτουν ιδιαίτερα στις μουσικές ειδικότητες και είναι προτεραιότητά μας και της Υφυπουργού και εμού, συνολικά της Κυβέρνησης να καλύπτει αυτές τις ανάγκες και στις μουσικές ειδικότητες.

Σημείο 3ο. Το έκανε ο ΣΥΡΙΖΑ, να σας πω συγκεκριμένα, να σας δώσω εδώ συγκεκριμένες τοποθετήσεις: «Χορήγηση άδειας τοπικής προκήρυξης για πρόσληψη ιδιώτη εμπειροτέχνη μουσικού», υπογραφή, «Κωνσταντίνος Γαβρόγλου». Το ‘18, το ‘19. Ορίστε, οι τοπικές προκηρύξεις. Ποια η διαφορά, όμως, ότι δεν είχε καμία η πρόβλεψη για το ΑΣΕΠ; Γι’ αυτόν ακριβώς τον λόγο, εμείς περνάμε διάταξη, που να θωρακίζει αυτή διαδικασία και να προβλέπουμε και έλεγχο του ΑΣΕΠ στους τοπικούς πίνακες, κάτι το οποίο δεν είχε κάνει ο ΣΥΡΙΖΑ.

Άρα, όλα τα επιχειρήματα του κυρίου Βερναρδάκη, σχετικά με την απόφαση του ΣτΕ 527/15 αφορούν, πρωτίστως, στις προηγούμενες αποφάσεις των κυβερνήσεων.

Σημείο 5ο υποκρισίας. Λέει ο κύριος Μάρκου: «Πρέπει να αποσυρθεί η συμφωνία για το Ελληνογερμανικό Ίδρυμα Νεολαίας». Αυτή, που υπέγραψε η παράταξή του, η Συμφωνία που υπέγραψε ΣΥΡΙΖΑ, ο ίδιος και ζητά ο βουλευτής του ΣΥΡΙΖΑ, να αποσυρθεί η συμφωνία που υπέγραψε η Κυβέρνηση, όταν ήταν η κυρία Τζούφη, ο κύριος Παπαγεωργίου και ούτω καθεξής ! Αυτό ζητάει ο βουλευτής σας! Να αποσυρθεί η δική σας συμφωνία!

Τα λέω, γιατί, καμιά φορά, ξέρετε τα ακούμε εδώ μέσα και δεν συνειδητοποιούμε, ότι ένας βουλευτής, αυτή τη στιγμή, της μείζονος Αντιπολίτευσης και της πλειοψηφίας, πριν από 18 μήνες, 19 μήνες, αυτή η παράταξη είναι που έφερε τη Συμφωνία και που τώρα ζητά να αποσυρθεί. Σηκώνω τα χέρια ψηλά.

Κύριε Δελή, για κάτι που είπατε. Είπατε, ότι αν ένα παιδί πάει σε ΕΠΑΛ στις Κυκλάδες, θα πρέπει «ντε και καλά» να πάει στις σπουδές τουρισμού. Όχι βέβαια, κύριε Δελή. Εμείς θέλουμε, απλώς, να έχουμε μία ιδιαίτερη έννοια, ούτως ώστε να δώσουμε προοπτικές στους νέους μας. Εάν, λοιπόν, στις Κυκλάδες, υπάρχει μια ιδιαίτερη έμφαση στα τουριστικά επαγγέλματα και μια ιδιαίτερη ανάγκη σε τουριστικά επαγγέλματα, θεωρούμε ότι οφείλουμε, ως πολιτεία, να φροντίσουμε, ούτως ώστε και οι σπουδές σε αυτούς τους κλάδους να εστιάζουν σε αυτούς τους τομείς. Το θεωρούμε πολύ σημαντικό, γιατί μέλημά μας είναι αυτός ο μαθητής να βρει μια θέση εργασίας και μάλιστα, να βρει μια ποιοτική θέση εργασίας. Δεν σημαίνει ότι θα είναι η μοναδική, δεν σημαίνει ότι θα κάνει κανείς μόνο τουρισμό, όχι, αλλά, σαφώς και πρέπει να λαμβάνουμε υπόψη τις ανάγκες της αγοράς εργασίας, προκειμένου και η επαγγελματική εκπαίδευση και κατάρτιση να είναι πιο στοχευμένη και εν τέλει, να ανοίγει πραγματικές διεξόδους για τους νέους.

Είπατε για το Fulbright. Θα το τονίσω και πάλι - και πραγματικά θα εκπλαγώ, εάν καταψηφίσετε, κύριε Δελή, το άρθρο αυτό. Με ποια έννοια; Δεν θέλετε τα παιδιά μας να παίρνουν υποτροφίες, για να συνεχίζουν τις σπουδές τους και σε πανεπιστήμια στο εξωτερικό; Αυτό κάνει αυτή η διάταξη. Δίνει τη δυνατότητα, προκειμένου να δοθούν υποτροφίες σε παιδιά, προκειμένου ακριβώς να εμβαθύνουν, να ενισχύσουν περισσότερο τις σπουδές τους.

Αναφερθήκατε - το έκανε και η κυρία Τζούφη, νομίζω - σε μείωση δαπανών στη Γενική Γραμματεία Επαγγελματικής Εκπαίδευσης και Κατάρτισης. Όπως τοποθετήθηκα και στην Ολομέλεια, στη συζήτηση του προϋπολογισμού, δεν υπάρχει μείωση, υπάρχει μεταφορά αρμοδιότητας. Η αρμοδιότητα του προσωπικού καθαριότητας ήταν μέχρι πρότινος στο Υπουργείο Παιδείας και συγκεκριμένα στον ΕΔΔΥ. Πλέον, έχει μεταφερθεί στο Υπουργείο Εσωτερικών και συνεπώς, υπάρχει, πέρα από τη μεταφορά αρμοδιοτήτων, και αντίστοιχη μεταφορά των κονδυλίων. Άρα, καμία μείωση. Απλά, υπάρχει μεταφορά κονδυλίων. Κάτι αντίστοιχο προβλέπεται και για τα κόμιστρα, σχετικά με το μειωμένο εισιτήριο για τους φοιτητές στις συγκοινωνίες. Και εκεί, υπάρχει μεταφορά αρμοδιότητας στο αρμόδιο Υπουργείο, Υποδομών και Μεταφορών και γι’ αυτόν ακριβώς το λόγο υπάρχει και η μεταφορά αυτών των κονδυλίων.

Κλείνω με το εξής. Θεωρώ πάρα πολύ σημαντικό, ότι οι 10 από τους 11 φορείς, που ήρθαν χτες, 11 ήρθαν, ειπώθηκε ότι έλειπαν πολλοί, δεν είναι ακριβές εντέλει. Από τους 11 φορείς, που ήρθαν, οι 10 τάχθηκαν υπέρ του νομοσχεδίου. Ένας, δεν τάχθηκε, πράγματι. Η ΟΛΜΕ. Οι υπόλοιποι τάχθηκαν υπέρ του νομοσχεδίου και το θεωρώ πάρα πολύ σημαντικό γιατί, όπως είπα και χτες, το νομοσχέδιο αυτό, σε μεγάλο βαθμό, θα κριθεί από την υλοποίησή του. Και θα κριθεί από τις συνέργειες της πολιτείας, προφανώς της Κυβέρνησης, αλλά και των φορέων. Γιατί μιλάμε για την Επαγγελματική Εκπαίδευση και Κατάρτιση και δεν μπορούμε να νομοθετούμε, μακριά από το τι συμβαίνει, πραγματικά, στην αγορά, πραγματικά, στην οικονομία της χώρας, πραγματικά στην κοινωνία.

Κλείνω με την ελπίδα, ότι όλα τα Κόμματα της Βουλής, θα τοποθετηθούν θετικά, σχετικά, με αυτήν τη μεγάλη προσπάθεια, που έγινε, προκειμένου να εξασφαλιστεί αυτό το πολύ σημαντικό κονδύλι, για να «χτίσουμε», πάνω στο κεκτημένο της τηλεκπαίδευσης, για να ενισχύσουμε τις ψηφιακές δεξιότητες όλων των μελών της εκπαιδευτικής κοινότητας. Ένα κονδύλι 112 εκατ. €, το οποίο έρχεται να χτίσει, πάνω σε όλο αυτό, που πέτυχε η εκπαιδευτική κοινότητα, στις τεράστιες προσπάθειες της εκπαιδευτικής κοινότητας, για να ενισχύσουμε τις ψηφιακές δεξιότητες. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ ( Πρόεδρος της Επιτροπής):** Ευχαριστούμε πολύ, κυρία Υπουργέ.

Το λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Σας παρακαλώ, πριν κλείσουμε τη συνεδρίαση, θα ήθελα να παρακαλέσω, αν υπάρχουν νομοτεχνικές βελτιώσεις ή αλλαγές μέχρι αύριο, τουλάχιστον, που θα έρθουμε στη β΄ ανάγνωση να μας έχουν αποσταλεί, με ηλεκτρονικό τρόπο, έτσι ώστε να λάβουμε γνώση αυτών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα τις περιμένουμε και αν κατατεθούν και υπάρχουν, θα σας τις στείλουμε.

Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Σας ευχαριστώ, κύριε Πρόεδρε. Έκανα μια συγκεκριμένη καταγγελία και περίμενα μια απάντηση από την κυρία Υπουργό. Ως προς την επανασύνδεση του ρεύματος σε ευάλωτες ομάδες και παιδιά, που δεν έχουν πρόσβαση, αυτή τη στιγμή, στην τηλεκπαίδευση, λόγω διακοπής ρεύματος. Σας είπα για τη μονογονεϊκή οικογένεια και θα ήθελα μια απάντηση από την κυρία Υπουργό. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν είναι αρμοδιότητα του Υπουργείου Παιδείας η Δ.Ε.Η., είναι άλλο Υπουργείο, δεν ξέρουμε καν ο πάροχος ποιος είναι.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Έπρεπε. Εν πάση περιπτώσει, το αντιπαρερχόμαστε και προφανώς, θα απαντήσουμε αύριο, στην κυρία Υπουργό, σ' αυτά τα οποία είπε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Υπάρχει και πρόγραμμα από την Περιφέρεια, που μπορεί να δώσει λύσεις, με χρηματοδότηση από ευρωπαϊκούς πόρους, για τέτοια προβλήματα, όπως το συγκεκριμένο.

 Λοιπόν, αύριο, στις 10.00΄ το πρωί, είναι η β΄ ανάγνωση του νομοσχεδίου μας.

Ευχαριστώ. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Γιαννάκης Στέργιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζέττα, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

Τέλος και περί ώρα 14.00’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**